Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_7451.txt	ទីផ្សារដោះដូរកីឡាករនៅសល់រយៈពេលជិត ១ខែ ហើយសន្ទុះនៃការផ្ទេរកីឡាករសម្រាប់ត្រៀមក្នុងរដូវកាលថ្មី ២០២៣-២៤ កំពុងក្លាយជារឿងរ៉ាវដ៏គួរឱ្យចាប់អារម្មណ៍បំផុតមួយពីសំណាក់អ្នកតាមដាននៃវិស័យបាល់ទាត់ជុំវិញពិភពលោក។	ទីផ្សារដោះមុនបើករដូវកាលថ្មី សម្រាប់តំបន់អឺរ៉ុប ក៏ដូចជាតំបន់អាស៊ីក៏កំពុងមានភាពមមារញឹកខ្លាំង ខណៈដែលអារ៉ាប៊ីសាអូឌីតបានបង្ហាញនូវសមត្ថភាពរបស់ពួកគេ ក្នុងការនាំយកកីឡាករជាច្រើនពីតំបន់អឺរ៉ុបដើម្បីទៅពង្រឹងបាល់ទាត់លីគរបស់ប្រទេសពួកគេ។ យ៉ាងណាមកដល់បច្ចុប្បន្ននេះ កីឡាករល្បីឈ្មោះមួយចំនួនត្រូវបានគេរំពឹងថានឹងអាចផ្លាស់ប្តូរទៅកាន់ក្លិបថ្មី បន្ទាប់ពីពួកគេបានបញ្ចប់កិច្ចសន្យាដែលបានលេងឱ្យនាពេលកន្លងមក។ កីឡាករទាំងនោះសុទ្ធសឹងកំពុងស្ថិតក្នុងនាមជាកីឡាករគ្មានតម្លៃខ្លួនសម្រាប់ទីផ្សារ ២០២៣-២៤ តែពួកគេនៅមិនទាន់អាចស្វែងរកក្លិបដើម្បីលេងនៅឡើយ។ ខាងក្រោមនេះជាកីឡាករល្បីចំនួន ៥រូបដែលកំពុងស្ថិតក្នុងឈ្មោះជាកីឡាករគ្មានតម្លៃខ្លួន និងក្លិបថ្មីនៅឡើយ៖ ១ David de Gea បន្ទាប់ពីរួមរស់ជាមួយ Manchester United រយៈពេល ១២ឆ្នាំ ហើយដោយមិនអាចទទួលបាននូវកិច្ចសន្យាបន្ត អ្នកចាំទីរូបនេះបានសម្រេចចាកចេញពីក្រុមយក្សស្ថិតក្នុងប្រទេសអង់គ្លេស។ អ្នកចាំទីសញ្ជាតិអេស្ប៉ាញរូបនេះបច្ចុប្បន្នស្ថិតក្នុងនាមជាកីឡាករគ្មានតម្លៃខ្លួន ហើយក៏នៅមិនទាន់មានក្លិបថ្មីសម្រាប់បង្ហាញសមត្ថភាពបន្តទៀតផងដែរ។ ២ Sergio Ramos អ្នកចាំទីសញ្ជាតិអេស្ប៉ាញបានបញ្ចប់កិច្ចសន្យាជាមួយក្លិប Paris Saint Germain រយៈពេល ២ឆ្នាំរួចរាល់ហើយ។ សម្រាប់រដូវកាល ២០២៣-២៤ អតីតកីឡាករខ្សែការពារដ៏ឆ្នើមមួយរូបប្រចាំប្រវត្តិសាស្ត្រ Real Madrid រូបនេះមិនមិនទាន់បង្ហាញចំណាប់អារម្មណ៍របស់គេទៅលើក្លិបថ្មីណាមួយនៅឡើយទេ ខណៈគេក៏ជាកីឡាករគ្មានតម្លៃខ្លួនដូចគ្នាផងដែរលើទីផ្សារបច្ចុប្បន្ន។ ៣ Isco កីឡាករសញ្ជាតិអេស្ប៉ាញធ្លាប់បានបង្ហាញនូវអាជីពជាកីឡាករដ៏ល្អឥតខ្ចោះរបស់គេអំឡុងពេលនៅ Real Madrid ដោយទទួលបានតំណែងលេងមួយដ៏អស្ចារ្យនឹងបានជួយ Real Madrid ឈ្នះពានជាច្រើន។ យ៉ាងប៉ុន្មានឆ្នាំចុងក្រោយរូបបានក្លាយជាកីឡាករម្នាក់មិនទទួលបានការចាប់អារម្មណ៍ពីសំណាក់ក្លិបដទៃ ហើយគេក៏ស្ថិតក្នុងនាមជាកីឡាករគ្មានតម្លៃខ្លួន។ ៤ Wilfred Zaha កីឡាករដែលមានទេពកោសល្យល្អមួយប្រចាំនៅក្របខណ្ឌ Premier League នាពេលកន្លងមក។ រូបគេបានបង្ហាញខ្លួនជារឿយៗជាមួយនឹងក្លិប Crystal Palace រហូតរូបគេទទួលបានការចាប់អារម្មណ៍នឹងគាំទ្រខ្លាំងជាមួយក្លិបមួយនេះ។ កីឡាករសញ្ជាតិកូដឌឺវ័ររូបនេះបានផុតកិច្ចសន្យាជាមួយនឹងក្លិបកាលពីខែមុននេះ ហើយគេក៏ស្ថិតក្នុងនាមជាកីឡាករគ្មានតម្លៃខ្លួនម្នាក់ផងដែរ។ ៥ Alex Oxlade Chamberlain កីឡាករក្រុម Liverpool រូបនេះក៏បានផុតកិច្ចសន្យាជាមួយនឹងក្រុមរួចហើយដែលក្រោយបញ្ចប់រដូវកាល ២០២៣-២៤ រួចមក។ កីឡាករដែលបានផ្លាស់មកពីក្រុម Arsenal មួយនេះតែងតែបង្ហាញវត្តមានដ៏ល្អប្រសើរសម្រាប់ក្រុមហង្សក្រហម ជាមួយនឹងបច្ចេកទេសកម្លាំង និងទេពកោសល្យការញ៉ាក់បាល់និងការស៊ុតរបស់រូបគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7452.txt	ក្លិប Paris Saint Germain បានចុះកិច្ចសន្យានាំយកកីឡាករខ្សែប្រយុទ្ធសញ្ជាតិព័រទុយហ្កាល់ Goncalo Ramos ពី SL Benfica ក្រោមកិច្ចសន្យាខ្ចីជើងរយៈពេលវែង ជាមួយជម្រើសទិញផ្តាច់ផងដែរ។ នេះបើតាមការប្រកាសរបស់ក្របខណ្ឌ Ligue 1 នៅថ្ងៃទី៧ ខែសីហា។	«វាជាមោទកភាពដ៏អស្ចារ្យ និងសុភមង្គលដ៏ធំធេងក្នុងការចូលរួមជាមួយនឹងក្លិប Paris Saint Germain។ PSG គឺជាក្លិបដ៏ធំបំផុតមួយក្នុងពិភពលោក និងជាក្រុមដ៏ល្អបំផុត។»។ Ramos ខ្សែប្រយុទ្ធវ័យ ២២ឆ្នាំ បាននិយាយក្នុងសេចក្តីថ្លែងការណ៍ជាមួយក្លិបបែបនេះ។ Ramos បានបង្ហាញខ្លួនលើកដំបូងបំផុតនៅក្រុម Benfica ក្នុងឆ្នាំ ២០២០ បន្ទាប់បានចូលរួមជាក្រុមឈុតយុវជនរបស់ក្លិបរបស់ព័រទុយហ្កាល់តាំងតែអាយុ ១២ឆ្នាំ។ ខ្សែប្រយុទ្ធរូបនេះរកបានគ្រាប់បាល់ ៤១គ្រាប់ បញ្ជូនបាល់ ១៦គ្រាប់ ពីការបង្ហាញខ្លួន ១០៦ប្រកួតសម្រាប់ក្រុមជើងឯកលីគកំពូលព័រទុយហ្កាល់។ កាល World Cup 2022 កីឡាករវ័យ ២២ឆ្នាំ បានបង្ហាញខ្លួនលើកដំបូងឱ្យក្រុមព័រទុយហ្កាល់ ដោយខ្សែប្រយុទ្ធវ័យក្មេងរូបនេះបានបង្កើតកេរ្តិ៍ឈ្មោះយ៉ាងខ្លាំង តាមរយៈការស៊ុតបាល់ ៣គ្រាប់ (Hat-Trick) ក្នុងការប្រកួតយកឈ្នះលើក្រុមស្វ៊ីស ដែលជួយឱ្យព័រទុយហ្កាល់ឡើងវគ្គ ៨ក្រុមចុងក្រោយ។ Ramos ជាកីឡាករថ្មីមួយរូបបន្ថែមទៀតដែលក្រុម PSG បានចុះកិច្ចសន្យា បន្ទាប់ពីក្លិបយក្សបារាំងបាននាំយកកីឡាករ Marco Asensio, Milan Skriniar, Lee Kang-in, Hugo Ekitike, Lucas Hernandez និង Manuel Ugarte។ PSG បច្ចុប្បន្នស្ថិតក្រោមការដឹកនាំរបស់អ្នកចាត់ការថ្មីសញ្ជាតិអេស្ប៉ាញលោក Luis Enrique។ កាលពីពេលថ្មីៗនេះ ក្រុមម្ចាស់ពានរង្វាន់ Ligue 1 បារាំងក៏បានសម្រេចក្នុងការចុះកិច្ចសន្យាជាមួយនឹងខ្សែប្រយុទ្ធសញ្ជាតិបារាំង Ousmane Dembele ពីក្រុម Barcelona ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7453.txt	អ្នកចាំទីដៃស្អិត Gianluigi Buffon ដែលជួយក្រុមជម្រើសជាតិអ៊ីតាលីឈ្នះជើងឯក FIFA World Cup 2006 បានប្រកាសពីការចូលនិវត្តន៍ពីវិស័យបាល់ទាត់អាជីពនៅថ្ងៃទី២ ខែសីហា នៅអាយុ ៤៥ឆ្នាំ។	«សម្រាប់មនុស្សគ្រប់គ្នា អ្នកបានផ្តល់ឱ្យខ្ញុំនូវអ្វីគ្រប់យ៉ាង ខ្ញុំផ្តល់ឱ្យអ្នកនូវអ្វីគ្រប់យ៉ាង យើងបានធ្វើវាជាមួយគ្នា។»។ Buffon បានបង្ហោះនៅក្នុងបណ្តាញសង្គមក្នុងប្រទេសអង់គ្លេស។ អ្នកចាំទីសញ្ជាតិអ៊ីតាលីរូបនេះធ្លាប់បានបង្ហាញខ្លួនលេងឱ្យក្រុមធំៗដូចជា Juventus, Paris Saint Germain នាពេលកន្លងមក ហើយដោយលោកបានឈ្នះពានរង្វាន់ក្របខណ្ឌ Serie A ចំនួន ១០លើកជាមួយនឹងក្រុមរហ័សនាមសេះបង្កង់។ Buffon ចាប់ផ្តើមអាជីពដំបូងជាមួយនឹងក្លិប Parma របស់អ៊ីតាលី។ នៅពេលដែលរូបគេចាប់ផ្តើមជាមួយនឹង Parma នោះជាក្លិបតែមួយគត់ដែល Buffon បានឈ្នះពានរង្វាន់អឺរ៉ុប UEFA Cup ដែលបច្ចុប្បន្នហៅថា Europa League ក្នុងឆ្នាំ ១៩៩៩។ អតីតកីឡាករចាំទីវ័យចំណាស់មួយនេះ ចូលនិវត្តន៍ដោយមិនបានឈ្នះពានរង្វាន់ក្លិបកំពូលតំបន់អឺរ៉ុបម្តងឡើយ Champions league បើទោះជាធ្លាប់ឈានជើងដល់វគ្គផ្តាច់ព្រ័ត្រចំនួន ៣លើកក៏ដោយក្តីជាមួយ Juventus។ អ្នកចាំទីរូបនេះក៏ធ្លាប់បានឈ្នះពានរង្វាន់ Ligue 1 ជាមួយនឹងក្លិប PSG ក្នុងរដូវកាល ២០១៨-១៩ មុនពេលវិលត្រលប់ទៅ Juventus វិញនឹងបានចំណាយពេល ២ឆ្នាំបន្ថែម។ Buffon កាន់កាប់កំណត់ត្រាជាកីឡាករចាំទីបង្ហាញខ្លួនច្រើនជាងគេបំផុតនៅក្របខណ្ឌ Serie A ដល់ទៅ ៦៥៧ប្រកួត និងជាកីឡាករដែលបង្ហាញខ្លួនសម្រាប់ក្រុមជម្រើសជាតិអ៊ីតាលីបានច្រើនបំផុតដល់ ១៧៦ប្រកួត គិតចាប់តាំងពីឆ្នាំ ១៩៩៧-២០១៨។ អ្នកចាំទីដដែលរូបនេះ ធ្លាប់បានបង្ហាញវត្តមានក្នុងព្រឹត្តិការណ៍ World Cup ចំនួន ៥លើក ហើយក៏បានរួមចំណែកជួយអ៊ីតាលីគ្រងជើងឯកក្នុងឆ្នាំ ២០០៦ ដោយបានយកឈ្នះលើបារាំងដោយបាល់កាត់សេចក្តី ១១ម៉ែត្រ។ តែយ៉ាងណា ចាប់តាំងពីលើកពានរួចមក ៤ឆ្នាំក្រោយអ៊ីតាលីបានធ្លាក់ចេញត្រឹមវគ្គចែកពូល និងបន្តបន្ទាប់មករហូតគ្មានឈ្មោះលេងក្នុងព្រឹត្តិការណ៍ World Cup ២លើកចុងក្រោយជាប់គ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7454.txt	ខ្សែការពារសញ្ជាតិក្រូអាស៊ី Josko Gvardiol បានផ្លាស់ទៅចូលរួមជាមួយនឹងក្រុម Manchester City នៃក្របខណ្ឌ Premier League ដោយផ្ទេរពីក្រុម RB Leipzig ជាមួយកិច្ចសន្យារយៈពេល ៥ឆ្នាំ។ នេះបើតាមក្រុមម្ចាស់ជើងឯក Man City ប្រកាសនាថ្ងៃទី៥ ខែសីហា។	តាមរយៈប្រព័ន្ធផ្សព្វផ្សាយអង់គ្លេស Gvardiol បានចុះកិច្ចព្រមព្រៀងផ្ទេរដែលមានតម្លៃ ៩០លានអឺរ៉ូ (៩៩លានដុល្លារ) ដោយតម្លៃនេះបានធ្វើឱ្យខ្សែការពារវ័យ ២១ឆ្នាំ បានក្លាយជាខ្សែការពារទី២ ដែលមានតម្លៃខ្លួនថ្លៃបំផុតក្នុងប្រវត្តិសាស្ត្រ Premier League បន្ទាប់ពី Harry Maguire។ Maguire បានចុះកិច្ចសន្យាផ្ទេរតម្លៃ ៨០លានផោន (១០១,៩៨លានដុល្លារ) ទៅ Manchester United ក្នុងឆ្នាំ ២០១៩។ កីឡាករ Gvardiol គឺជាកីឡាករទី២ ដែលលោក Pep Guardiola បានចុះកិច្ចសន្យាក្នុងទីផ្សារដោះដូរ បន្ទាប់ពីបាននាំយកកីឡាករខ្សែបម្រើសញ្ជាតិក្រូអាស៊ី Mateo Kovacic ពីក្រុម Chelsea រដូវកាលនេះ។ ក្រុមមេឃខៀវបានឈ្នះពាន Champions League លើកដំបូងកាលពីខែមិថុនាកន្លងទៅ ព្រមទាំងឈ្នះពានរង្វាន់ Premier League និង FA Cup ហើយជាក្រុមនៅអង់គ្លេសទី២ ដែលឈ្នះពាន ៣ មួយរដូវកាល។ សម្រាប់ Gvardiol ការផ្លាស់មកទឹកដីអង់គ្លេស រូបគេថាជាក្តីស្រម៉ៃដែលធ្លាប់បានគិតពីមុនមក។ Gvardiol បាននិយាយដូច្នេះថា ៖« ខ្ញុំតែងតែមានក្តីស្រម៉ៃថាថ្ងៃណាមួយនឹងបានចូលលេងនៅក្នុងប្រទេសអង់គ្លេស ហើយពេលនេះ ជាមួយនឹងក្រុម Manchester City បន្ទាប់មួយរដូវកាលរួចពួកគេបានផ្តល់កិត្តិយសសម្រាប់ខ្ញុំ។ មនុស្សគ្រប់គ្នាបានឃើញ Manchester City រដូវកាលមុន ពួកគេគឺជាក្រុមដ៏ខ្លាំងមួយក្នុងពិភពលោក […] ខ្ញុំទទួលបានឱកាសធ្វើការងារជាមួយនឹងលោក Pep Guardiola គឺជារឿងដ៏អស្ចារ្យ។»។ Gvardiol បានចូលរួមជានឹងក្រុម Leipzig ដោយផ្លាស់ពីក្រុម Dinamo Zagreb ក្នុងឆ្នាំ ២០២០ ហើយបានបង្ហាញខ្លួន ៨៧ប្រកួតសម្រាប់ក្លិបស្ថិតក្នុងក្របខណ្ឌ Bundesliga ចាប់តាំងពីឆ្នាំ ២០២១ និងបានជួយក្រុមឈ្នះពានរង្វាន់ German Cup លើកដំបូងនិងបានឈានជើងដល់វគ្គពាក់កណ្តាលផ្តាច់ព្រ័ត្រ Europa League។ រដូវកាលមុន Leipzig បានបញ្ចប់ចំណាត់ថ្នាក់លេខ ៣ ក្នុងក្របខណ្ឌ Bundesliga ចំណែកនៅក្រុមជម្រើសជាតិក្រូអាស៊ី បានបង្ហាញខ្លួនចំនួន ២១ប្រកួតតនឹងបានជួយក្រុមបញ្ចប់ចំណាត់ថ្នាក់លេខ ៣ នៅ World Cup 2022៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7455.txt	អ្នកគាំទ្ររបស់ខ្សែប្រយុទ្ធ Lionel Messi បានបង្កើតគេហទំព័រថ្មីមួយ ដែលបង្ហាញពីការស៊ុតបាល់បញ្ចូលទីរបស់កីឡាករប្រធានក្រុមជម្រើសជាតិអាហ្សង់ទីនទាំងអស់ ក្នុងអាជីពបាល់ទាត់។ ការបង្ហាញពីការស៊ុតបាល់បញ្ចូលទីទាំងអស់នោះ មានទាំងនៅក្លិប និងនៅក្រុមជម្រើសជាតិ។	Messi រកបានគ្រាប់បាល់ ក្នុងវិស័យបាល់ទាត់អាជីពចំនួន ៦៧២គ្រាប់ កាលនៅក្លិប Barcelona មុនពេលរកបាន ៣២គ្រាប់ឱ្យ Paris Saint Germain អំឡុងរយៈពេល ២រដូវកាល ដែលគេបានចំណាយនៅទឹកដីប្រទេសបារាំង។ កាលពីពេលថ្មីៗ Messi រកបាន ៥គ្រាប់ពីការបង្ហាញខ្លួន ៣លើកឱ្យក្រុម Inter Miami។ ម្ចាស់ពានរង្វាន់ World Cup 2022 ក៏រកបាន ១០៣គ្រាប់សម្រាប់ក្រុមជម្រើសជាតិអាហ្សង់ទីន នៅកម្រិតអន្តរជាតិ។ គ្រាប់បាល់ជាច្រើនរបស់កីឡាករវ័យ ៣៦ឆ្នាំ ភាគច្រើនសុទ្ធសឹងតែជាគ្រាប់បាល់ដ៏អស្ចារ្យបំផុត ដែលមិនសូវមានកីឡាករណាអាចធ្វើបានក្នុងពិភពបាល់ទាត់។ អ្នកគាំទ្រម្នាក់របស់កីឡាករខ្សែប្រយុទ្ធក្រុម Inter Miami បានរកឃើញគំនិតមួយដើម្បីជាភាពងាយស្រួលទៅកាន់អ្នកគាំទ្រដទៃផ្សេងទៀត ដោយគេបានបង្កើតគេហទំព័រថ្មីមួយ ដែលមានឈ្មោះថា Messiallgoals.com ដែលនឹងបង្ហាញពីការស៊ុតគ្រាប់បាល់ទាំងអស់របស់ Messi ក្នុងអាជីព។ គ្រាប់បាល់ល្អបំផុតរបស់ Messi រួមមានស៊ុតបាល់ទល់ក្រុម Getafe ក្នុងជំនួបពានរង្វាន់ Copa del Rey និងក្រុម Athletic Bilbao ក្នុងរដូវកាល ២០១៤-១៥ ដែលគេបានអូសបាល់ និងញ៉ាក់បាល់ទៅស៊ុតយ៉ាងល្អ។ ការស៊ុតបាល់ចូលក្រុម Bilbao ក្នុងក្របខណ្ឌ La Liga ក្នុងរដូវកាល ២០១២-១៣ និង UEFA Champions League វគ្គពាក់កណ្តាលផ្តាច់ព្រ័ត្រទល់ Real Madrid ក្នុងឆ្នាំ ២០១០-១១ សុទ្ធតែជាគ្រាប់បាល់ដ៏ល្អរបស់គេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7456.txt	ក្រុមម្ចាស់ផ្ទះបាល់ទាត់នារីនូវែលសេឡង់ ធ្លាក់ចេញពីការប្រកួតព្រឹត្តិការណ៍ FIFA Women’s World Cup 2023 ក្រោយប្រកួតស្មើជាមួយនឹងក្រុមនារីស្វ៊ីសលទ្ធផល ០-០។ ហ្វីលីពីន ក្រុមអាស៊ីអាគ្នេយ៍ទីពីរបន្ទាប់ពីវៀតណាមត្រូវវិចបង្វិចត្រឡប់ទៅផ្ទះវិញ ក្រោយចាញ់ន័រវែស ៦-០ នៅជំនួបចុងក្រោយ។ ក្រុមស្វ៊ីស, ន័រវែស, ជប៉ុន, អេស្ប៉ាញ, អង់គ្លេស, ស៊ុយអែត, កូឡុំប៊ី កក់កៅអីទៅវគ្គ ១៦ក្រុមចុងក្រោយ។	ឆ្លងកាត់៣ប្រកួតម្ចាស់ផ្ទះនារីនូវែលសេឡង់ បញ្ចប់ត្រឹមចំណាត់ថ្នាក់លេខ ៣ ក្នុងពូល A ដោយរកបាន ៤ពិន្ទុ ឈរពីក្រោមក្រុមន័រវែសដែលមាន ៤ពិន្ទុដូចគ្នា ប៉ុន្តែមានសំណល់គ្រាប់បាល់បញ្ចូលទីល្អជាង។ ក្រោយបំបាក់ហ្វីលីពីន ៦-០ ក្រុមខ្លាំងស្វ៊ីសបញ្ចប់ចំណាត់ថ្នាក់កំពូលតារាងមាន ៥ពិន្ទុ ខណៈហ្វីលីពីនបញ្ចប់ចំណាត់ថ្នាក់បាតតារាងមាន ៣ពិន្ទុ។ ចំណែកក្រុមចំនួន ៧ផ្សេងទៀត ដែលបានកក់កៅអីរួចស្រេចឡើងវគ្គបន្ត រួមមានក្រុមស្ថិតក្នុងពូល C ជប៉ុន នឹងអេស្ប៉ាញ។ ជប៉ុនបញ្ចប់ចំណាត់ថ្នាក់កំពូលតារាងដោយបានយកឈ្នះយកឈ្នះ ៣ប្រកួតជាប់គ្នា ចំណែកអេស្ប៉ាញរងបរាជ័យក្រោមថ្វីជើងជប៉ុន ក្នុងលទ្ធផល ៤-០ នៅការប្រកួតបង្ហើយ។ អង់គ្លេសស្ថិតនៅពូល D ជាក្រុមកក់កៅរួចរាល់ដោយឆ្លងកាត់ការប្រកួត ២លើករកបាន ៦ពិន្ទុក្នុងដៃ ខណៈពួកគេនៅសល់ការប្រកួត ១ចុងក្រោយដោយជួបក្រុមនារីចិន។ ពូល D នេះទៀតសោតក្រុមនារីដាណឺម៉ាកចំណាត់ថ្នាក់លេខ ២ និងក្រុមនារីចិនចំណាត់ថ្នាក់លេខ ៣ ដែលមាន ៣ពិន្ទុដូចគ្នានឹងប្រជែងដណ្តើមកៅអីវគ្គបន្ទាប់រៀងៗខ្លួន។ ពូល G ក្រុមនារីស៊ុយអែតជាក្រុមកក់កៅអីដោយមាន ៦ពិន្ទុក្នុងដៃពីការប្រកួត ២លើក ខណៈដែលក្រុមនារីអ៊ីតាលីកំពុងស្វែងរកឱកាសដណ្តើមកៅអីវគ្គបន្ទាប់ខណៈខ្លួនមាន ៣ពិន្ទុ។ ក្រុមនារីអាហ្សង់ទីន និងក្រុមនារីអាហ្វ្រិកខាងត្បូង នៅសល់ឱកាសស្តួចស្តើងបំផុតដើម្បីប្រជែងទៅវគ្គបន្ត។ ចំណែកពូល H កូឡុំប៊ីជាក្រុមស្ថិតនៅកំពូលតារាងរកបាន ៦ពិន្ទុពីការប្រកួត ២លើក ខណៈនៅសល់ ១ប្រកួតក្នុងដៃ រក្សាបានកៅអីវគ្គជម្រុះ ១៦ក្រុមចុងក្រោយ ចំណែកក្រុមនារីអាល្លឺម៉ង់ និងម៉ារ៉ុកត្រូវការប្រជែងខ្លាំងបន្ថែមទៀតដើម្បីអាចឆ្លងផុតវគ្គចែកពូលនេះ។ ក្រុមដែលធ្លាក់ចេញពីការប្រកួត Women’s World Cup 2023 ដែលធ្វើឡើងនៅក្នុងប្រទេសអូស្ត្រាលី និងនូវែលសេឡង់ រួមមាន ម្ចាស់ផ្ទះនូវែលសេឡង់, ហ្វីលីពីន, អៀរឡង់, កូស្តារីការ, ហៃទី, វៀតណាម, ប៉ាណាម៉ា និងកូរ៉េខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7457.txt	Raphael Varane ខ្សែការពារក្រុម Manchester United ថ្ងៃទី៧ ខែសីហា បាននិយាយថាច្បាប់បាល់ទាត់ថ្មីដែលចែងដោយសមាគមបាល់ទាត់អង់គ្លេស FA ដើម្បីជៀសវាងការខ្ជះខ្ជាយពេលវេលា នឹងបង្កើនបន្ទុកដល់កីឡាករ។ បើទោះមានការតវ៉ានឹងច្បាប់ថ្មីនេះ ប៉ុន្តែ FA ធ្វើព្រងើយកន្តើយចំពោះមតិរបស់កីឡាករ។	ផ្នែកមួយនៃបទប្បញ្ញត្តិបាល់ទាត់ថ្មីក្នុងលីគកីឡាបាល់ទាត់អង់គ្លេស អាជ្ញាកណ្តាលនឹងបូកបន្ថែមពេលវេលាពិតប្រាកដដែលបានបាត់បង់នៅក្នុងការអបអរពេលស៊ុតបាល់ចូលទី ការផ្លាស់ប្តូរកីឡាករ ឬរបួស ដើម្បីបន្ថែមម៉ោងប្រកួតបន្ត។ ជាក់ស្តែងក្នុងការប្រកួតពានរង្វាន់បើករដូវកាល Community Shield រវាងក្រុម Arsenal ទល់នឹងក្រុម Manchester City មានការបន្ថែមពេលវេលបង្គ្រប់រយៈពេល ៨នាទី។ Arsenal តាមស្មើលទ្ធផល ១-១ នាទី៩០+៧ ហើយបានឈានជើងដល់វគ្គស៊ុតបាល់កាត់សេចក្តី ១១ម៉ែត្រ លទ្ធផល ៤-១។ ការប្រកួតមួយចំនួននៅក្នុងក្របខណ្ឌទីពីររបស់អង់គ្លេស Championship ជុំទីមួយនាទីបូកបន្ថែមក្នុងការប្រកួតមានរយៈពេលដល់ទៅ ១០នាទី ឬលើសពីនេះ ក្នុងការប្រកួត។ Varane បានសរសេរបង្ហោះនៅលើបណ្តាញសង្គម X អតីត
article_7458.txt	លោក Ramy Abbas Issa ទីភ្នាក់ងារផ្ទាល់របស់ Mohamed Salah បានច្រានចោលពាក្យចចាមអារ៉ាមដែលថាខ្សែប្រយុទ្ធក្រុម Liverpool នឹងផ្លាស់ទៅកាន់ទឹកដីប្រទេសអារ៉ាប៊ីសាអូឌីត។ ភ្នាក់ងាររូបនេះ អះអាងថាកីឡាករវ័យ ៣១ឆ្នាំ នៅតែបន្តស្នាក់នៅជាមួយនឹងក្លិបរហស្សនាមហង្សក្រហម។	បើតាមរយៈការចុះផ្សាយរបស់កាសែតមួយចំនួននៅអារ៉ាប៊ីសាអូឌីត បានបញ្ជាក់ថា មានការជជែងរវាងកីឡាករសញ្ជាតិអេហ្ស៊ីប និងក្លិប Al-Ittihad ជុំវិញការផ្ទេរដែលមានតម្លៃប្រមាណ ១៥៥លានផោន (១៩៣លានដុល្លារ) លើកិច្ចសន្យារយៈពេល ២ឆ្នាំ។ កាលពីពេលថ្មីៗនេះអតីតមិត្តរួមក្រុមរបស់ Salah កីឡាករសញ្ជាតិប្រេស៊ីល Fabinho បានសម្រេចចិត្តផ្លាស់ទៅកាន់ប្រទេសអារ៉ាប៊ីសាអូឌីតដោយចូលរួមជាមួយនឹងក្រុម Al-Ittihad នេះដែរ ក្នុងតម្លៃនៃការផ្ទេរ ៤០លានផោន (៥១លានដុល្លារ)។ ក្រោយមានការលេចលឺព័ត៌មានខាងលើនេះ លោក Ramy Abbas បានបង្ហោះនៅលើបណ្តាញសង្គម X ដោយបដិសេធថា Salah គ្មានគម្រោងចាកចេញពី Liverpool នៅពេលនេះឡើយ។ «ប្រសិនយើងជ្រើសរើសចាកចេញពី ហង្សក្រហមនៅឆ្នាំនេះ យើងនឹងមិនបន្តកិច្ចសន្យានៅរដូវកាលមុនមកឡើយ។ Salah នៅតែបន្តស្នាក់នៅជាមួយក្រុមនៅលីគកំពូលអង់គ្លេស Premier League ដដែល។»។ នេះជាការបញ្ជាក់របស់លោក Abbas។ Salah បានបន្តកិច្ចសន្យាដល់បញ្ចប់រដូវកាល ២០២៤-២៥។ Salah បង្ហាញខ្លួនលេងបាន ២៣១ប្រកួត នឹងរកបានគ្រាប់បាល់ចំនួន ១៣៩គ្រាប់សម្រាប់ Liverpool។ ទោះយ៉ាងណាទីភ្នាក់ងាររបស់ Salah បានចេញមុខអះអាងដោយបាននិយាយថាអតីតខ្សែប្រយុទ្ធក្រុម Chelsea និង Roma គ្មានបំណងចាកចេញពីទឹកដី Anfield ឡើយទោះក្នុងលក្ខខណ្ឌអ្វីក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7459.txt	លោក James Johnson នាយកប្រតិបត្តិសមាគមបាល់ទាត់អូស្ត្រាលី FA ថ្ងៃទី៤ ខែសីហា និយាយថាព្រឹត្តិការណ៍ Women’s World Cup 2023 នឹងក្លាយជាការប្រកួតដែលមានអ្នកចូលរួមទស្សនាច្រើនជាងគេបង្អស់ ហើយកំពុងតែឈានដល់ការបំបែកកំណត់ត្រាចាស់ ដែលកាន់កាប់ដោយប្រទេសកាណាដា កាលឆ្នាំ ២០១៥។	នាយកប្រតិបត្តិដដែលរូបនេះ បានអះអាងទៀតថា ភាពជោគជ័យនៃការរៀបចំព្រឹត្តិការណ៍ Women’s World Cup នឹងជាផ្លូវសម្រាប់ប្រទេសអូស្ត្រាលី រៀបចំការប្រកួតព្រឹត្តិការណ៍បាល់ទាត់ពិភពលោកបុរស World Cup នៅពេលក្រោយៗទៀត។ «បន្តិចទៀតនឹងមានមនុស្សច្រើនប ន្ថែមទៀតចូលរួមទស្សនាការប្រកួត ហើយច្រើនជាងការប្រកួតព្រឹត្តិការណ៍បាល់ទាត់ពិភពលោកស្រ្តីដទៃទៀត។»។ នេះបើតាមសម្តីលោក Johnson បាននិយាយក្នុងសន្និសីទកាសែតមួយក្រោយបញ្ចប់ការប្រកួតវគ្គចែកពូល ដែលធ្វើឡើងក្នុងប្រទេសអូស្ត្រាលី និងនូវែលសេឡង់ ជាសហម្ចាស់ផ្ទះរៀបចំការប្រកួត។ អ្នកគាំទ្រការប្រកួតប្រមាណជាង ១,២លាននាក់បានចូលរួមទស្សនាការប្រកួត ហើយបានធ្វើឱ្យអ្នករៀបចំមានក្តីរំពឹងថា កំណើននេះនឹងកើនឡើងដល់ ១,៩លាននាក់ នៅពេលបញ្ចប់ការប្រកួតទាំងស្រុង នៅថ្ងៃទី២០ ខែសីហា។ នាយកប្រតិបត្តិ FA បានបន្ថែមដូច្នេះថា ៖ «គោលដៅរបស់យើងគឺចំនួនអ្នកទស្សនាប្រមាណ ១,៥លាននាក់ ហើយយើងនឹងឆ្លងកាត់វា។ ចំនួនអ្នកទស្សនាដ៏ច្រើននេះនឹងអាចក្លាយរឿងរ៉ាវមួយ ដែលត្រូវបានឮពីមនុស្សគ្រប់គ្នាលើពិភពលោក ដែលជាចំនួនបំបែកកំណត់ត្រាមួយ។»។ ការប្រកួតព្រឹត្តិការណ៍ Women’s World Cup 2023 ជាការប្រកួតបង្ហាញពីមុខមាត់ថ្មីមួយ ដែលមានប្រទេសចំនួន ២ អូស្ត្រាលី និងនូវែលសេឡង់ ធ្វើជាសហម្ចាស់ផ្ទះ និងមានរចនាសម្ព័ន្ធការប្រកួតថ្មីដោយបង្កើនចំនួនក្រុមដល់ ៣២ក្រុមលើកដំបូងបំផុតក្នុងប្រវត្តិសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_746.txt	រដ្ឋមន្រ្តីហិរញ្ញវត្ថុជប៉ុនលោក Shunichi Suzuki បញ្ជាក់នៅថ្ងៃទី៣០ ខែសីហាថា ក្រុងតូក្យូដែលជាម្ចាស់បំណុលផ្ទាល់មួយរបស់ស្រីលង្កា នឹងជួយជំរុញម្ចាស់បំណុលដទៃទៀតឱ្យចូលតុរួមគ្នាចរចាដោះស្រាយវិបត្តិបំណុលរបស់រដ្ឋអាស៊ីខាងត្បូងមួយនេះ។ ទន្ទឹមនេះ ប្រធានាធិបតីស្រីលង្កា Ranil Wickremesinghe អះអាងថា ការចរចាលើកញ្ចប់ជំនួយពីមូលនិធិរូបិយវត្ថុអន្តរជាតិ (IMF) ដែលបានចាប់ផ្តើមតាំងពីខែមេសា ឈានដល់កម្រិតជោគជ័យមួយហើយ។	ស្រីលង្កាកំពុងមានពន្លឺតិចៗដើម្បីស្តារប្រទេសចេញពីវិបត្តិសេដ្ឋកិច្ចដែលកំពុងជាប់គាំង បន្ទាប់ពីជប៉ុនម្ចាស់បំណុលដ៏ធំមួយរបស់ស្រីលង្កា នៅថ្ងៃទី៣០ខែសីហា ប្រកាសថា នឹងសម្របសម្រួលជាមួយម្ចាស់បំណុលផ្សេងទៀតជុំវិញការរៀបចំនីតិវិធីសងបំណុលឡើងវិញរបស់ស្រីលង្កា។ នេះជាការទាមទាររបស់មូលនិធិរូបិយវត្ថុអន្តរជាតិ (IMF) ដើម្បីធានាថា បំណុលរបស់ស្រីលង្កាមានចីរភាព មុននឹងសម្រេចផ្តល់កញ្ចប់ជំនួយផ្សេងទៀត។ ដោយព្រួយបារម្ភពីស្ថានភាពសង្គម និងសេដ្ឋកិច្ចនៅស្រីលង្កា រដ្ឋមន្រ្តីហិរញ្ញវត្ថុជប៉ុន លោក Shunichi Suzuki ប្រាប់អ្នកកាសែតថា រដ្ឋអាស៊ីខាងត្បូងនេះត្រូវតែពន្លឿនកិច្ចចរចាជាមួយ IMF ហើយម្ចាស់បំណុលទ្វេភាគីទាំងអស់រួមមានចិន និងឥណ្ឌាត្រូវតែជួបគ្នាពិភាក្សាពីបញ្ហាបំណុល។ « ជប៉ុនចង់សហការយ៉ាងសកម្មជាមួយប្រទេសម្ចាស់បំណុល និងស្ថាប័នសាធារណៈដទៃទៀត»។ នេះបើតាមការលើកឡើងរបស់រដ្ឋមន្រ្តីហិរញ្ញវត្ថុជប៉ុន។ បើតាមទីភ្នាក់ងារព័ត៌មាន Reuters ដែលស្រង់ប្រភពព៌មានមយ នៅសប្តាហ៍មុន រដ្ឋាភិបាលក្រុងតូក្យូកំពុងស្វះស្វែងរៀបចំសន្និសីទមួយដែលមានការចូលរួមពីគ្រប់ម្ចាស់បំណុលរបស់ស្រីលង្កាជាមួយក្តីសង្ឃឹមថា នឹងអាចដោះស្រាយវិបត្តិបំណុលរបស់ប្រទេសអាស៊ីខាងត្បូងបាន។ ប៉ុន្តែគេមិនទាន់ឃើញមានការបញ្ជាក់ច្បាស់ណាថា ភាគីចិននឹងចូលរួមឬអត់ទេ។ ទន្ទឹមនេះ ថ្លែងប្រាប់សភានៅថ្ងៃទី៣០ ខែសីហា លោក Ranil Wickremesinghe ដែលជាប្រធានាធិបតី និងជារដ្ឋមន្រ្តីហិរញ្ញវត្ថុស្រីលង្កាផង សង្ឃឹមថា នឹងចាប់ផ្តើមពិភាក្សាជាមួយម្ចាស់បំណុលឆាប់ៗ។ បើតាមលោក Wickremesinghe កិច្ចចរចាជាមួយ IMF លើកញ្ចប់ជំនួយចន្លោះ២ ទៅ៣ពាន់លានដុល្លារឈានដល់កម្រិតជោគជ័យមួយហើយ។ នៅថ្ងៃដដែល លោកក៏បានបង្ហាញទៅកាន់សភានូវថវិកាជាតិបណ្តោះអាសន្នដែលសំដៅលើការកាត់បន្ថយចំណាយដើម្បីបង្កើនប្រាក់ចំណូល និងទប់ទល់អតិផរណាតាមការព្រមព្រៀងជាមួយ IMF ដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7460.txt	ក្រុមម្ចាស់ផ្ទះនារីអូស្ត្រាលីបន្តដំណើរឡើងទៅកាន់វគ្គ ១/៤ ផ្តាច់ព្រ័ត្រ នៃព្រឹត្តិការណ៍ Women’s World Cup 2023 ក្រោយយកឈ្នះការប្រកួតលើក្រុមដាណឺម៉ាក់លទ្ធផល ២-០ នាកីឡដ្ឋាន Australia ថ្ងៃទី៧ ខែសីហា។ ចំណែកក្រុមនារីអង់គ្លេសឆ្លងផុតក្រុមនីហេ្សរីយ៉ា ដោយការយកឈ្នះយ៉ាងលំបាកក្នុងការស៊ុតបាល់កាត់សេចក្តី ១១ម៉ែត្រ។	ជ័យជម្នះ ២-០ នៅក្នុងកីឡដ្ឋាន Australia ក្នុងទីក្រុងស៊ីដនី គឺជាភស្តុតាងបន្ថែមទៀតថាក្រុមនារីអូស្ត្រាលី (Matildas) មិនមែនជាក្រុមមួយដែលមិនអាចមើលរំលងបានឡើយក្នុងការប្រកួតប្រជែងមួយនេះ។ កាលពីប្រកួតនៅវគ្គចែកពូល អូស្ត្រាលី បានយកឈ្នះលើក្រុមនារីកាណាដាដែលជាក្រុមដ៏ខ្លាំងមួយក្នុងការប្រកួតលំដាប់ពិភពលោក។ គ្រាប់បាល់ទាំង ២គ្រាប់របស់ក្រុម Matildas រកបានដោយកីឡាការិនី Caitlin Foord នៅនាទី២៩ និងកីឡាការិនី Hayley Raso នៅនាទី៧០ ខណៈក្រុមអូស្ត្រាលីស្ថិតក្រោមការមើលការខុសត្រូវពីសំណាក់កីឡាការិនីប្រធានក្រុម Sam Kerr កីឡាការិនីឆ្នើមប្រចាំក្រុម Chelsea។ ការប្រកួតរវាងអូស្ត្រាលី និងដាណឺម៉ាក មានអ្នកចូលទស្សនាប្រមាណ ៧៥,០០០នាក់។ អូស្ត្រាលីនឹងត្រូវជួបក្រុមដែលឈ្នះការប្រកួតរវាងក្រុមនារីបារាំង ដែលជាក្រុមមួយដែលត្រូវបានគេសម្លឹងមើលឃើញថាជាក្រុមខ្លាំងមួយកំពុងស្ថិតក្នុងការប្រកួតប្រជែង ហើយដែលត្រូវប្រកួតតទល់នឹងក្រុមម៉ារ៉ុក។ ដោយឡែកក្រុមនារីអង់គ្លេស ក៏ស្ថិតនៅបន្តក្នុងការប្រកួត ដោយពួកគេបានយកឈ្នះការប្រកួតលើក្រុមនារីនីហ្សេរីយ៉ាយ៉ាងបំបាក ដោយការស៊ុតបាល់កាត់សេចក្តី ១១ម៉ែត្រ លទ្ធផល ៤-២ ក្រោយការប្រកួតរយៈពេល ១២០នាទី ស្មើ ០-០។ ការប្រកួតលទ្ធផលស្មើ ០-០ បង្ហាញថាក្រុមតោកំណាច់នារីអង់គ្លេសត្រូវការកែប្រែទម្រង់លេងឱ្យល្អឡើងវិញនៅការប្រកួតបន្ទាប់ ដើម្បីអាចស្វែករកគ្រាប់បាល់បាល់នៅការប្រកួតវគ្គ ៨ក្រុមចុងក្រោយ។ ក្រុមមានចំណាត់ថ្នាក់លេខ ៤ លើពិភពលោកមួយនេះនឹងត្រូវជួបក្រុមដែលឈ្នះការប្រកួតរវាងក្រុមនារីហ្សាម៉ាអ៊ីត ឬកូឡុំប៊ី ដែលជាក្រុមមកពីទ្វីបអាម៉េរិកខាងត្បូងកំពុងឡើងទម្រង់លេងខ្លាំងនៅការប្រកួតវគ្គ ១/៤ ផ្តាច់ព្រ័ត្រនៅថ្ងៃទី១២ ខែសីហា ក្នុងទីក្រុងស៊ីដនី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7461.txt	ក្រុមការពារតំណែងជើងឯកនារីអាម៉េរិកបានធ្លាក់ចេញពីការប្រកួតព្រឹត្តិការណ៍ Women’s World Cup 2023 ក្រោយត្រូវបានក្រុមនារីស៊ុតអែតទម្លាក់ត្រឹមវគ្គ ១៦ក្រុមចុងក្រោយ បន្ទាប់ពីរងបរាជ័យដោយការស៊ុតបាល់ពិន័យ ១១ម៉ែត្រ ក្នុងលទ្ធផល ៥-៤។	បន្ទាប់ពីក្លាយជាក្រុមឈ្នះជើងឯក២លើកជាប់គ្នា អំឡុងក្រោមការដឹកនាំរបស់លោកស្រី Jill Ellis ពីឆ្នាំ ២០១៥ ដល់ឆ្នាំ ២០១៩ ក្រុមអាម៉េរិកនាបច្ចុប្បន្នស្ថិតក្រោមការដឹកនាំរបស់លោក Vlatko Andonovski រងបរាជ័យ ក្រោមថ្វីជើងក្រុមជើងស៊ុយអែត ក្នុងការប្រកួតវគ្គ១៦ក្រុម ដែលធ្វើឡើងក្នុងទីក្រុង Melbourne ប្រទេសអូស្ត្រាលី នៅថ្ងៃទី៦ ខែសីហា។ ក្រុមអាម៉េរិកឆ្លងកាត់ការប្រកួតនៅវគ្គចែកពូលក៏ហាក់បីមិនសូវជាបង្ហាញទម្រង់លេងបានល្អ ដោយឆ្លងកាត់ ៣ប្រកួតពួកគេរកបានជ័យជម្នះត្រឹមតែ ១ប្រកួតលើក្រុមនារីវៀតណាម នឹងស្មើ ២ប្រកួតទល់ក្រុមនារីព័រទុយហ្កាល់ និងនារីហូឡង់ក្នុងជំនួបពូល E។ ហូឡង់ជាក្រុមជើងខ្លាំងមួយស្ថិតក្នុងពូល G ដោយឆ្លងកាត់ការប្រកួតចំនួន ៣លើកពួកគេបានឈ្នះលើគូប្រកួតក្នុងពូលទាំងអស់ ដោយរកបាន ៩ពិន្ទុក្នុងដៃ ក្រោយឈ្នះលើក្រុមនារីអាហ្សង់ទីន, អាហ្វ្រិកខាងត្បូង និង អ៊ីតាលី។ «យើងពិតជារីករាយនៅពេលនេះ ខ្ញុំមិនដឹងឡើយថាយើងអាចរៀបចំក្រុមបានល្អរហូតអាចស្ថិតក្នុងការប្រកួតនេះបានបន្តទៀត។ យើងបានលេងការប្រកួតល្អបំផុតរបស់យើង យើងបានបង្ហាញពីការខិតខំរបស់យើង រហូតដល់ការបន្ថែមម៉ោង និងការស៊ុតបាល់កាត់សេចក្តី ហើយយើងបានឈ្នះ។»។ នេះបើតាមសម្តីប្រធានក្រុមស៊ុយអែតកីឡាការិនី Magda Eriksson ក្នុងកិច្ចសម្ភាសជាមួយនឹងវិទ្យុមួយក្រោយចប់ការប្រកួត។ អាម៉េរិក បានបង្ហាញភាពខ្លាំងអំឡុងព្រឹត្តិការណ៍ World Cup ឆ្នាំ ២០១៩ ក្នុងប្រទេសបារាំង ជាពេលដែលពួកគេបានឈ្នះពានរង្វាន់លើកទី៤ ក្នុងប្រវត្តិសាស្ត្រ។ ក្រុមនារីអាម៉េរិកបានបំបាក់ក្រុមនារីហូឡង់លទ្ធផល ២-០ ក្នុងទីក្រុង Lyon ដែលជាទីកន្លែងរៀបចំការប្រកួតវគ្គផ្តាច់ព្រ័ត្រ។ មកដល់ពេលនេះការប្រកួតព្រឹត្តិការណ៍ Women’s World Cup 2023 រកឃើញក្រុមចំនួន ៤ ហើយដែលឡើងទៅកាន់វគ្គ ៨ក្រុមចុងក្រោយ ដោយក្នុងនោះរួមមានក្រុមនារី ហូឡង់, ជប៉ុន, អេស្ប៉ាញ និងស៊ុយអែត ខណៈការប្រកួតរវាង ៤គូ ផ្សេងទៀតដើម្បីដណ្តើមកៅអីវគ្គ៨ក្រុម នឹងត្រូវធ្វើឡើងជាបន្តបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7462.txt	ក្រុមកីឡាបាល់ទាត់អាយុក្រោម២៣ឆ្នាំកម្ពុជា ត្រូវជួបព្រុយណេនៅជំនួបបើកឆាកពូល A ក្នុងការប្រកួតដណ្តើមពានរង្វាន់ជើងឯកអាស៊ីអាគ្នេយ៍ (AFF U23 Championship 2023) នៅថ្ងៃទី១៧ ខែសីហា នាកីឡដ្ឋាន Rayong ប្រទេសថៃ។	U23 កម្ពុជា ក្រោមការដឹកនាំរបស់គ្រូបង្វឹកសញ្ជាតិអាហ្សង់ទីនលោក Felix G.Dalmas ស្ថិតនៅក្នុងពូល A ជាមួយម្ចាស់ផ្ទះថៃ ព្រុយណេ និងមីយ៉ាន់ម៉ា ក្នុងការប្រកួតដណ្តើមពានរង្វាន់ AFF U23 ឆ្នាំ២០២៣ ដែលរៀបចំនៅប្រទេសថៃ។ AFF U23 ចែកចេញជា៣ពូល ដោយពូល A មាន៤ក្រុមលើសគេ ខណៈពូល B និង C មាន៣ក្រុម។ ពូល B មានទីម័រខាងកើត ម៉ាឡេស៊ី និងឥណ្ឌូណេស៊ី ខណៈពូល C មាន វៀតណាម ហ្វីលីពីន និងឡាវ។ ក្រុមលេខ១នៃពូលនីមួយៗ រួមជាមួយក្រុមលេខ២ល្អជាងគេ នឹងឈានទៅវគ្គពាក់កណ្តាលផ្តាច់ព្រ័ត្រ។ ព្រឹត្តិការណ៍នេះ នឹងចាប់ផ្តើមការប្រកួតពីថ្ងៃទី១៧ ដល់ទី២៦ ខែសីហា។ កម្ពុជា នឹងត្រូវបើកឆាកប្រកួតដំបូងក្នុងពូល A របស់ខ្លួនទល់ព្រុយណេ នៅវេលាម៉ោង៤រសៀល ថ្ងៃទី១៧ សីហា មុនពេលម្ចាស់ថៃ ស្វាគមន៍មីយ៉ាន់ម៉ា នៅម៉ោង៨យប់។ ជំនួបបន្តបន្ទាប់ក្នុងពូល U23 កម្ពុជា ត្រូវប៉ះមីយ៉ាន់ម៉ានៅថ្ងៃទី១៩ ខែសីហា នៅវេលាម៉ោង៤រសៀល មុនបន្តជួបម្ចាស់ផ្ទះថៃចុងក្រោយនៅថ្ងៃទី២១ ខែសីហា វេលាម៉ោង ៨យប់។ ឆ្លងកាត់ការប្រកួតប្រជែងក្នុងព្រឹត្តិការណ៍តំបន់អាស៊ីអាគ្នេយ៍នេះ ៣លើកន្លងមក ថៃឈ្នះជើងឯកមួយលើកនៅឆ្នាំ ២០០៥, ឥណ្ឌូណេស៊ី ឈ្នះជើងឯកឆ្នាំ២០១៩ និងវៀតណាមដែលជាម្ចាស់ការពារជើងឯកឈ្នះនៅឆ្នាំ២០២២។ កម្ពុជា ធ្លាប់បានលេខ៤ម្តងដែរ នៅលើទឹកដីខ្លួនឯងក្នុងឆ្នាំ២០១៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7463.txt	ខ្សែប្រយុទ្ធ Allan Saint-Maximin របស់ក្លិប Newcastle United បានចាកចេញពីក្របខណ្ឌ Premier League ទៅចូលរួមជាមួយនឹងក្លិបស្ថិតក្នុងប្រទេសអារ៉ាប៊ីសាអូឌីត Al-Alli ជាមួយនឹងកិច្ចសន្យារយៈពេល ៣ឆ្នាំ។ នេះបើតាមការប្រកាសរបស់ក្លិបទាំងពីរនាថ្ងៃទី៣១ ខែកក្កដា។	«យើងជ្រើសកីឡាករល្អៗ ហើយគេជាម្នាក់ក្នុងចំណោមនោះ។»។ ក្លិប Al-Ahli បានបង្ហោះសារនៅលើបណ្តាញសង្គម X ដែលកាលពីមុនត្រូវបានស្គាល់ថា
article_7464.txt	ខ្សែការពារ Virgil van Dijk ប្រធានក្រុម Liverpool បានទទួចមិត្តរួមក្រុមបន្តដំណើរទៅមុខ បើទោះជាមានកីឡាករសំខាន់ៗបានចាកចេញរួចហើយក្តី។ ក្នុងយុទ្ធនាការរដូវកាលថ្មី ២០២៣-២៤ ហង្សក្រហម មានកីឡាករជើងចាស់ប្រមាណ ៦នាក់បានចាកចេញ។	ខ្សែការពារអន្តរជាតិហូឡង់ វ័យ៣២ឆ្នាំ បានកាន់តួនាទីជាប្រធានក្រុម Liverpool ជំនួសកីឡាករ Jordan Henderson ដែលបានចាកចេញពីក្រុមហង្សក្រហមក្រោយរួមរស់រយៈពេល ១២ឆ្នាំ។ Henderson ផ្លាស់ទៅក្លិប Al-Ettifaq ស្ថិតក្នុងប្រទេសអារ៉ាប៊ីសាអូឌីតកាលពីខែកក្កដាកន្លងទៅ។ «ខ្ញុំអាចយល់បានអំពីបញ្ហាដែលអ្នកគាំទ្រគិតពេលនេះ តែខ្ញុំក៏មិនមែនជាមនុស្សដែលតែងតែគិតអវិជ្ជមានដែរ។ ពិតណាស់ នៅពេលដែលមានកីឡាករច្រើនបានចាកចេញ រួមមានប្រធានក្រុម អនុប្រធានក្រុមចាកចេញ ស្របពេលនេះមានតែកីឡាករថ្មី២នាក់ចូលមកនោះ យើងមានតែបន្តលេង តាមរបៀបរបស់យើង។»។ Van Dijk បាននិយាយបែបនេះក្នុងសន្និសីតកាសែត។ Liverpool បាត់បង់កីឡាករល្អៗចំនួន ៦រូប ដោយរួមមាន Jordan Henderson និង Fabinho បានផ្លាស់ទៅកាន់ក្របខណ្ឌ Saudi Pro League ខណៈដែលកីឡាករ Roberto Firmino, Alex Oxlade-Chamberlain James Milner និង Naby Keita បានផ្លាស់ចាកចេញដោយគ្មានតម្លៃខ្លួន។ មុនពេលវេលានៃការបើករដូវកាលថ្មីត្រឹមតែរយៈពេល ៣ថ្ងៃ ចំនួននៃកីឡាករដែលក្លិប Liverpool បាននាំចូលមិនស្មើគ្នាទៅនឹងកីឡាករដែលបានចាកចេញឡើយ។ Liverpool មានកីឡាករចំណូលថ្មីត្រឹម ២រូបប៉ុណ្ណោះខ្សែប្រយុទ្ធ Dominik Szoboszlai និងខ្សែបម្រើ Alexis Mac Allister ក្រោយបញ្ចប់រដូវកាលចាស់រួចមក។ រដូវកាលមុន Liverpool មិនមានឈ្នះពានរង្វាន់អ្វីឡើយ ខណៈពួកគេបានធ្លាក់ទៅកាន់ក្របខណ្ឌ Europa League ក្រោយបញ្ចប់ចំណាត់ថ្នាក់លេខ ៥ នៅ Premier League លើកដំបូងចាប់តាំងពីលោក Jurgen Klopp ចូលមកដឹកនាំក្រុមក្នុងរដូវកាល ២០១៦-១៧ មក។ Liverpool នឹងចាប់ផ្តើមការប្រកួតរដូវកាលថ្មីដោយត្រូវធ្វើដំណើរទៅប្រកួតទល់ Chelsea នៅថ្ងៃទី១២ ខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7465.txt	ក្រុម Manchester United បានទទួលជោគជ័យក្នុងការផ្ទេរយកកីឡាករខ្សែប្រយុទ្ធសញ្ជាតិដាណឺម៉ាក Rasmus Hojlund ពីក្រុម Atalanta ក្នុងតម្លៃប្រមាណ ៦៤លានផោន (៨២លានដុល្លារ) នាថ្ងៃទី៥ ខែសីហា។	ខ្សែប្រយុទ្ធវ័យ ២០ឆ្នាំ យល់ព្រមចុះកិច្ចសន្យារយៈពេល ៥ឆ្នាំ ជាមួយក្រុមបិសាចក្រហមជាមួយនឹងជម្រើសបន្ថែមច្រើនរដូវកាលបន្តទៀត ខណៈដែលអ្នកចាត់ការក្រុមលោក Erik ten Hag ទទួលបានអ្វីដូចដែលលោកបានប្រាថ្នាចង់បានខ្សែប្រយុទ្ធសម្រាប់រដូវកាលថ្មី ២០២៣-២៤។ មិនត្រឹមតែមានតម្លៃត្រឹមតែ ៨២លានដុល្លារឡើយ តែសម្រាប់ Hojlund ក្រុមបិសាចក្រហមនឹងអាចត្រូវបូកបន្ថែមនូវប្រាក់តម្លៃ Add-on នៅក្នុងកិច្ចសន្យាដែលបានព្រមព្រៀងគ្នានោះ។ «គ្មានអ្វីជាអាថកំបាំងឡើយ ដែលខ្ញុំបានក្លាយជាអ្នកគាំទ្រក្លិបដ៏៏អស្ចារ្យមួយនេះ ចាប់តាំងពីខ្ញុំនៅតូចៗ ខ្ញុំក៏មានក្តីស្រម៉ៃចង់ដើរចេញពីទឹកដីប្រទេសអង់គ្លេសក្នុងនាមជាកីឡាករក្រុម Manchester United។ ខ្ញុំពិតជារីករាយចំពោះឱកាសដ៏អស្ចារ្យមួយនេះ ដើម្បីប្រែក្តីស្រម៉ៃខ្ញុំក្លាយជាការពិត ខ្ញុំនឹងផ្តល់នូវអ្វីដែលខ្ញុំមានសម្រាប់ក្លិបដែលបានទុកចិត្តលើខ្ញុំ។»។ Hojlund បាននិយាយបែបនេះនៅគេហទំព័រក្លិបបិសាចក្រហម។ ខ្សែប្រយុទ្ធ Hojlund ត្រូវបានដាក់ឱ្យបង្ហាញខ្លួនចំពោះអ្នកគាំទ្រក្រុមបិសាចក្រហមស្ថិតក្នុងកីឡដ្ឋាន Old Trafford មុនជំនួប Man United បានយកឈ្នះលើក្រុម RC Lens របស់បារាំងលទ្ធផល ៣-១ បន្ទាប់ពីការចុះកិច្ចសន្យាបានសម្រេច។ លោក Ten Hag បានបង្ហាញការចាប់អារម្មណ៍ខ្លាំងលើ Hojlund ក្នុងនាមជាកីឡាករគោលដៅធំបំផុត បន្ទាប់ក្រុម Man United បានរាយការណ៍ថាបដិសេធក្នុងការនាំយកខ្សែប្រយុទ្ធសញ្ជាតិអង់គ្លេស Harry Kane ពីក្រុម Tottenham Hotspur។ សម្រាប់ Hojlund ផ្ទាល់ក៏ត្រូវបានគេរាយការណ៍ដែរថា ក្រុមជើងខ្លាំងលីគកំពូលបារាំង Paris Saint Germain ក៏តាមប្រម៉ាញ់កីឡាករសញ្ជាតិដាណឺម៉ាក តែក្រុម Man United ជាអ្នកឈ្នះការប្រជែងនេះ។ សម្រាប់លោក Ten Hag បាននិយាយអំពីខ្សែប្រយុទ្ធវ័យ ២០ឆ្នាំ ដូច្នេះថា ៖ « រូបគេគឺជាកីឡាករជួរមុខដ៏ពិតប្រាកដ ដោយផ្ទាល់ទៅកាន់គោលដៅ អ្នកប្រជែងដ៏ល្អក៏ដូចជារាងកាយរឹងមាំ។ គេអាចរកគ្រាប់បាល់បាន ខ្ញុំគិតថាគេគឺជាជម្រើសមួយដ៏ធំ ហើយពេលនេះគឺស្រេចលើគេមុន ក្នុងការស្វែងរកនូវភាពខ្លាំងរបស់គេ ហើយយើងនឹងគាំទ្រគេ។»។ Hojlund កាលពីរដូវកាលមុនរូបគេរកបាន ១០គ្រាប់ ពីការបង្ហាញខ្លួន ៣២លើករាល់គ្រប់ការប្រកួតសម្រាប់ក្រុមស្ថិតក្នុងលីគអ៊ីតាលី ហើយបានជាប់ចិត្តទាក់ភ្នែកពីសំណាក់លោក Ten Hag៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7466.txt	Cristiano Ronaldo បង្ហាញក្តីសប្បាយរីករាយរបស់ខ្លួននៅលើបណ្តាញសង្គមក្រោយជួយក្រុម Al-Nassr ប្រកួតយកឈ្នះលើក្រុម Al-Shorta ដើម្បីឡើងវគ្គផ្តាច់ព្រ័ត្រពានរង្វាន់ Arab Club Champions ឬ King’s Cup នៅថ្ងៃទី៩ ខែសីហា។	Ronaldo កំពុងមានទម្រង់យ៉ាងអស្ចារ្យមួយតាំងពីដើមរដូវកាល ២០២៣-២៤ ដោយនៅក្នុងការប្រកួតពានរង្វាន់ Arab Cup Champions រូបគេរកបាន ៤គ្រាប់ពីការបង្ហាញខ្លួនចំនួន ៥ប្រកួត។ ជំនួបទល់ក្រុម Al-Shorta នាថ្ងៃទី៩ ខែសីហា ខ្សែប្រយុទ្ធសញ្ជាតិព័រទុយហ្កាល់បានស៊ុតបាល់ពិន័យ ១១ម៉ែត្របញ្ចូលទីជួយឱ្យក្រុមរបស់បន្តដំណើរដល់វគ្គផ្តាច់ព្រ័ត្រ។ ១គ្រាប់ជ័យជម្នះដែល Ronaldo រកបានពីការស៊ុតបាល់ពិន័យ ១១ម៉ែត្រ អរគុណដល់ការបង្កើតឱកាសពីខ្សែប្រយុទ្ធរួមក្រុម Sadio Mane បានបណ្តើរបាល់ញ៉ាក់ក្នុងប្រអប់គ្រោះថ្នាក់ ហើយខ្សែការពារក្រុម Al-Shorta បានបង្កកំហុសទាក់ជើងលើ Mane។ Ronaldo ក៏ទទួលបានពានកីឡាករល្អក្នុងការប្រកួត។ បន្ទាប់ពីជួយក្រុមឡើងវគ្គផ្តាច់ព្រ័ត្រ ដោយឈ្នះក្រុម Al-Shorta ខ្សែប្រយុទ្ធវ័យ ៣៨ឆ្នាំ បានបង្ហោះសារបង្ហាញក្តីរំភើបនៅលើបណ្តាញសង្គម Instagram ដោយលាយឡំនឹងរូបភាពរបស់ក្រុម Al-Nassr។ «ខ្ញុំពិតជារីករាយដែលបានជួយក្រុមឡើងទៅវគ្គផ្តាច់ព្រ័ត្រ និងបានឈ្នះជាកីឡាករល្អក្នុងការប្រកួត។ យើងបានទៅកាន់វគ្គផ្តាច់ព្រ័ត្រ ពិតជាធ្វើការងារជាក្រុមបានល្អខ្លាំងណាស់ ហើយពិតជាអរគុណទៅកាន់អ្នកគាំទ្រសម្រាប់ការគាំទ្រដ៏អស្ចារ្យ ដែលតែជំរុញយើងឱ្យបន្តដំណើរទៅមុខ។»។ ខ្សែប្រយុទ្ធវ័យ ៣៨ឆ្នាំ នឹងជាម្ចាស់ពាន Ballon d’Or ៥សម័យ បានសរសេរបង្ហោះបែបនេះ។ Ronaldo ដែលចូលរួមជាមួយក្លិប Al-Nassr តាំងពីដើមខែមករា ឆ្នាំ២០២៣ មកដល់ពេលនេះរូបគេរកបានគ្រាប់បាល់ចំនួន ១៤គ្រាប់ និងបញ្ជូនបាល់ចំនួន ២គ្រាប់ ពីការបង្ហាញខ្លួន ១៩លើកសម្រាប់ក្រុមស្ថិតក្នុងក្របខណ្ឌ Saudi Pro League តែរូបគេខកខានជួយក្រុមលើកពានរដូវកាលមុន ខណៈក្រុមបញ្ចប់ត្រឹមចំណាត់ថ្នាក់លេខ ២។ សម្រាប់ការប្រកួតបន្ទាប់របស់ក្រុម Al-Nassr នឹងត្រូវបន្តដំណើរជួបក្រុម Al-Hilal នៅជំនួបផ្តាច់ព្រ័ត្រដែលធ្វើឡើងនៅថ្ងៃទី១២ ខែសីហា មុនពេលការបើករដូវកាលថ្មីក្របខណ្ឌ Saudi Pro League ឈានចូលមកដល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7467.txt	លោក Alen Stajcic នឹងមិនបន្តកិច្ចសន្យាថ្មីបន្ថែមជាមួយនឹងក្រុមនារីហ្វីលីពីនឡើយ បន្ទាប់ពីក្រុមធ្លាក់ចេញពីការប្រកួតព្រឹត្តិការណ៍ Women’s World Cup 2023។ សហព័ន្ធបាល់ទាត់ហ្វីលីពីនបានប្រកាសនាថ្ងៃទី១ ខែសីហា។	បង្ហាញខ្លួនលើកដំបូងក្នុងការប្រកួតបាល់ទាត់ពិភពលោក ហ្វីលីពីន បានប្រកួតចាញ់ក្រុមស្វ៊ីសនៅក្នុងការប្រកួតថ្ងៃបើកឆាកក្នុងពូល A ប៉ុន្តែពួកគេបានយកឈ្នះលើក្រុមសហម្ចាស់ផ្ទះនូវែលសេឡង់លទ្ធផល ១-០ ដែលជាជ័យជម្នះលើកដំបូងបំផុតក្នុងការប្រកួត World Cup និងជាប្រវត្តិសាស្ត្រ។ ការប្រកួតចុងក្រោយហ្វីលីពីនចាញ់ក្រុមន័រវែសលទ្ធផល ៦-០។ បរាជ័យ២លើក និងឈ្នះមួយលើកក្នុងពូល មិនអាចនាំហ្វីលីពីនឆ្លងកាត់ទៅវគ្គ១៦ក្រុមចុងក្រោយឡើយ។ ក្រោយមិនអាចជួយនាំក្រុមប្រកួតប្រជែងបន្តនៅព្រឹត្តិការណ៍ World Cup នៅក្នុងប្រទេសនូវែលសេឡង់ និងអូស្ត្រាលី លោក Stajcic បានសម្រេចចិត្តចាកចេញមិនបន្តដឹកនាំហ្វីលីពីនទៀតឡើយ។ និយាយក្នុងសន្និសីទកាសែតចុងក្រោយបំផុត ក្រោយបញ្ចប់ការប្រកួតទល់នឹងក្រុមន័រវែស លោក Stajcic គ្រូបង្វឹកសញ្ជាតិអូស្ត្រាលី សរសើរហ្វីលីពីនចំពោះសមត្ថភាពនៅ World Cup នឹងការប្រកួតលើឆាកអន្តរជាតិ។ «បំបាក់ក្រុមនូវែលសេឡង់នៅក្នុងទឹកដីដោយផ្ទាល់ ហើយជាគ្រាប់បាល់ដំបូងបំផុតក្នុង World Cup ព្រមទាំងជ័យជម្នះដំបូងដូចគ្នាគឺជារឿងរ៉ាវមួយនៃក្តីស្រម៉ៃដែលបង្កើតឡើង។ ទោះជាមិនអាចមានគ្រាប់បាល់ទល់ន័រវែស ដែលមានមនុស្សចូលរួម ៣៤,០០០នាក់ ជាមួយនឹងមនុស្សគ្រប់គ្នាច្រៀងថាហ្វីលីពីន បាននាំមកឱ្យពួកយើងមានកម្លាំងចិត្ត និងបង្ហាញថាបាល់ទាត់គឺជាកម្មសិទ្ធិរបស់ហ្វីលីពីន។»។ លោក Stajcic បាននិយាយបែបនេះ។ ក្រៅពីការចាកចេញរបស់លោក Allen Stajcic វ័យ៤៩ឆ្នាំ ក្នុងនោះក៏រួមមានគ្រូជំនួយលោក Nahuel Arrarte ក៏នឹងចាកចេញពីក្រុមដូចគ្នាបន្ទាប់ពីកិច្ចសន្យារបស់លោកនឹងត្រូវបញ្ចប់ជាមួយក្រុមហ្វីលីពីនក្រោយបញ្ចប់ព្រឹត្តិការណ៍ World Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7468.txt	ក្លិប Paris Saint Germain ត្រូវបានគេរាយការណ៍ថាបានទាមទារឱ្យក្លិប Real Madrid ដែលចង់បានខ្សែប្រយុទ្ធ Kylian Mbappe ត្រូវតែបូកបន្ថែមកីឡាកររបស់ពួកគេម្នាក់ក្នុងចំណោម ២នាក់ ក្នុងកិច្ចព្រមព្រៀងនៃការផ្ទេរ។ ខ្សែប្រយុទ្ធបារាំង មានតម្លៃផ្ទេរជិត ២៥០លានអឺរ៉ូ (៣២០លានដុល្លារ) តាមការការកំណត់តម្លៃរបស់ PSG។	ក្លិប Paris Saint Germain ពេលបច្ចុប្បន្នកំពុងស្ថិតក្រោមការដឹកនាំរបស់លោក Luis Enrique។ ទៅកាន់ទឹកដីបារាំង អ្នកចាត់ការសញ្ជាតិអេស្ប៉ាញ កំពុងជួបបញ្ហាអំពីអនាគតរបស់ Kylian Mbappe។ យ៉ាងណា លោក Enrique ហាក់បើកដៃឱ្យក្លិបយក្សបារាំងមួយនេះធ្វើកិច្ចការងារលើកកិច្ចព្រមព្រៀងក្នុងការលក់ Mbappe ក្នុងរដូវកាលនេះក្នុងតម្លៃដ៏ខ្ពស់មួយ។ បុរសសញ្ជាតិអេស្ប៉ាញក៏ត្រូវបានគេរាយការណ៍ផងដែរថា លោកជឿជាក់ថានឹងនៅតែអាចដឹកនាំក្រុមប្រកួតប្រជែងនៅកម្រិតខ្ពស់តំបន់អឺរ៉ុប និងលីគកំពូលបារាំង ដោយគ្មានវត្តមាន Mbappe។ បើតាមរបាយការណ៍ដែលចុះផ្សាយដោយកាសែត El Nacional ក្លិប PSG ទាមទារឱ្យបូកបញ្ចូលកីឡាករម្នាក់ក្នុងចំណោម ២នាក់ (Rodrigo ឬ Eduardo Camavinga) ប្រសិនបើក្រុមអធិរាជស ចង់នាំយកខ្សែប្រយុទ្ធវ័យ ២៤ឆ្នាំទៅចូលរួមក្នុងរដូវកាលនេះ។ ទោះជាយ៉ាងណា តាមរយៈរបាយការណ៍ដដែល លោក Carlos Ancelotti គ្រូបង្វឹកក្រុមអធិរាជស មិនចាប់អារម្មណ៍លើការបង្ហាញកិច្ចព្រមព្រៀងនោះឡើយ ហើយក៏បានជំរុញឱ្យ Real Madrid កុំឱ្យបញ្ចេញកីឡាករវ័យក្មេងទាំង ២នាក់ផងដែរ។ តាមរយៈព័ត៌មាននាពេលកន្លងមក Real Madrid ចង់បាន Mbappe នៅរដូវកាល ២០២៤-២៥ ក្រោយពេលដែលកីឡាករម្ចាស់ពាន World Cup 2018 រូបនេះបានផុតកិច្ចសន្យាជាមួយនឹង PSG បន្ទាប់ពីបញ្ចប់រដូវកាល ២០២៣-២៤។ Mbappe កាលពីប៉ុន្មានខែមុនបានផ្ញើលិខិតទៅក្លិប PSG អះអាងថាគេនឹងមិនបន្តកិច្ចសន្យាអ្វីទៀតឡើយជាមួយក្លិបយក្សបារាំងមួយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7469.txt	លោក Harry Redknapp អតីតអ្នកដឹកនាំក្រុមមួយរូប បានពន្យល់អំពីភាពល្អប្រសើរនៃក្រុម Manchester United កំពុងធ្វើអំឡុងទីផ្សារដោះដូរ ព្រមទាំងបានអះអាងថាដំណើរការល្អរបស់ក្រុមបិសាចក្រហមនឹងអាចជួយក្រុមឈ្នះពាន Premier League ក្នុងរដូវកាល ២០២៣-២៤។	ក្រុម Manchester City នឹងរំពឹងការការពារតំណែងជើងឯក Premier League ។ ចំណែកក្រុម Arsenal ដែលដឹកនាំដោយលោក Mikel Arteta ក៏ជាក្រុមកំពុងតែមានភាពល្អប្រសើរខ្លាំងឡើង បន្ទាប់ពីរដូវកាលមុនពួកគេបានបញ្ចប់ចំណាត់ថ្នាក់លេខ ២ ដោយមានគម្លាតពិន្ទុត្រឹម ៥ពិន្ទុប៉ុណ្ណោះ ពីក្រុមជើងឯក។ ទោះជាយ៉ាងណាលោក Redknapp បានផ្តល់ការពន្យល់មួយដោយលើកឡើងថា Manchester United នឹងបញ្ចប់ការរង់ចាំរយៈពេល ១១ឆ្នាំរបស់ពួកគេ ក្នុងការឈ្នះពាន Premier League។ លោក Erik ten Hagអ្នកចាត់ការក្រុម Manchester United បានបង្ហាញការចាប់អារម្មណ៍ជាខ្លាំងអំឡុងពេលទីផ្សារដោះដូរ ហើយរាល់ការដោះដូររបស់ក្រុមសុទ្ធសឹងតែមានភាពវិជ្ជមានខ្លាំង ដែលថាកីឡាករថ្មីត្រូវស្ថិតក្រោមការដឹកនាំរបស់ Ten Hag នឹងល្អប្រសើរខ្លាំងឡើង។ «ខ្ញុំអាចនិយាយបង្ហើបបានថា Premier League នឹងនៅតែស្ថិតក្នុងទឹកដីទីក្រុង Manchester តែមិនមែនជាមួយក្រុមដែលគ្រប់គ្នាបានគិតនោះទេ។ Erik ten Hag ពិតជាធ្វើការងារបានយ៉ាងអស្ចារ្យសម្រាប់រដូវកាលដំបូងរបស់លោកជាមួយ Man United ហើយក្នុងទីផ្សារដោះដូររដូវកាលនេះ លោកក៏មានការដោះដូរបានយ៉ាងល្អថែមទៀត។ ខ្ញុំពិតជាចូលចិត្តការនាំយក Mason Mount ដែលជាខ្សែបម្រើដ៏ពូកែ ខណៈអ្នកចាំទីដ៏ល្អមួយក្នុងពិភពលោក Andre Onana។»។ លោក Redknapp បាននិយាយបែបនេះប្រាប់ទៅកាន់កាសែត The Sun។ លោក Redknapp អតីតគ្រូបង្វឹកក្រុមជម្រើសជាតិអង់គ្លេសក៏បានលើកឡើងបន្ថែមពីការនាំយក Rasmus Hojlund បានចូលរួមក្រុមបានកាលពីពេលថ្មីៗនេះថា ក្រុមបិសាចក្រហមនឹងបញ្ចប់ភាពរាំងស្ងូតនៃការរកគ្រាប់បាល់របស់ខ្លួនក្រោយពួកគេរកបានខ្សែប្រយុទ្ធតាមក្តីបំណង។ Hojlund ផ្ទេរមក Man United តម្លៃ ៨២លានដុល្លារពីក្រុម Atalanta៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_747.txt	នៅក្នុងវចនានុក្រមខ្មែរ របស់សម្តេចព្រះសង្ឃរាជ ជួន ណាត បានបញ្ជាក់ថា ពាក្យទាំងពីរនេះប្រើក្នុងន័យផ្សេងពីគ្នា។	១. ពាក្យ «សិទ្ធិ» មានន័យថា សេចក្តីសម្រេច, សេចក្តីសម្រេចផលឬផលសម្រេច, សេចក្តីស័ក្តិសិទ្ធិ, អំណាច, សេចក្តីអង់អាច, សេចក្តីសម្រេចតាមអំណាចច្បាប់។ ២. ពាក្យ «សិទ្ធ» មានន័យថា ដែលសម្រេចហើយ, ដែលសម្រេចតាមមាត្រាច្បាប់, ដែលស័ក្តិសិទ្ធិ, សម្បូណ៌, ពូកែ, ជំនាញ, មានប្រាជ្ញាវាងវៃ៕ [ដកស្រង់ពីវចនានុក្រមខ្មែរ សម្តេចព្រះសង្ឃរាជ ជួន ណាត (Version 2.0)] អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7470.txt	អតីតខ្សែបម្រើក្រុម Barcelona និងជម្រើសជាតិអេស្ប៉ាញ Andre Iniesta ទៅចូលរួមក្រុម Emirates Club លីគកីឡាបាល់ទាត់ក្នុងប្រទេសអេម៊ីរ៉ាតអារ៉ាប់រួម។ នេះបើតាមការប្រកាសរបស់ក្លិបស្ថិតនៅក្នុងក្របខណ្ឌ UAE Pro League ថ្ងៃទី៨ ខែសីហា។	បើតាមការបង្ហោះរបស់ក្លិប Emirates Club នៅលើបង្ហាញសង្គម X អតីត
article_7471.txt	ខ្សែប្រយុទ្ធ Lionel Messi រកបានគ្រាប់បាល់ទី៥ របស់ខ្លួននៅក្លិបថ្មី Inter Miami ត្រឹមការបង្ហាញខ្លួនតែ ៣ប្រកួតប៉ុណ្ណោះសម្រាប់ក្រុមស្ថិតក្នុងក្របខណ្ឌ Major League Soccer (MLS)។ កីឡាករវ័យ ៣៦ឆ្នាំស៊ុតបាល់បញ្ចូលទី ២គ្រាប់ ក្នុងការប្រកួតលីគកំពូលអាម៉េរិក ដែលយកឈ្នះ Orlando City ដោយលទ្ធផល ៣-១ នាថ្ងៃទី២ ខែសីហា។	គ្រាប់បាល់ទី១ ខ្សែប្រយុទ្ធសញ្ជាតិអាហ្សង់ទីនរកបាននៅក្នុងនាទី ៧ ដែលជាការបញ្ជូនយ៉ាងល្អពីមិត្តរួមក្រុមកីឡាករ Robert Taylor ហើយគ្រាប់បាល់ទី២ របស់គេកើតឡើងនៅក្នុងនាទី៧២ នៃវគ្គទីពីរដែលជាការបញ្ជូនពីសំណាក់កីឡាករ Josef Martinez ដែលរកគ្រាប់បាល់បាន ១គ្រាប់ដែរដោយការស៊ុតបាល់ពិន័យ ១១ម៉ែត្រនៅនាទី៥១ មក។ ចំណែក ១គ្រាប់របស់ក្រុម Orlando City កើតឡើងនៅនាទី១៧។ នៅក្នុងកិច្ចព្រមព្រៀងនៃកីឡាដ៏ធំបំផុតក្នុងប្រវត្តិសាស្ត្រអាម៉េរិក Messi បានយល់ព្រមផ្លាស់មកកាន់ក្របខណ្ឌ MLS ដើម្បីជួយពង្រឹងកម្រិតបាល់ទាត់នៃប្រទេសអាម៉េរិកឱ្យមានភាពរីកចម្រើនឡើងវិញ។ ចាប់តាំងពីមានវត្តមានរបស់ Messi មកដល់ក្លិប Inter Miami ដែលជាក្លិបស្ថិតនៅចំណាត់ថ្នាក់លេខ ១៥ បាតតារាងនៃកម្រិតលីគ MLS Eastern Conference ខណៈនៅសល់ត្រឹមតែ ១២ប្រកួតទៀតប៉ុណ្ណោះក្នុងការបញ្ចប់ការប្រកួតសន្សំពិន្ទុដំបូងក្នុងរដូវកាល។ ក្រុម Inter Miami ត្រូវការឈានជើងឡើងដល់ចំណាត់ថ្នាក់លេខ ៩ ដើម្បីមានឱកាសឆ្លងកាត់ឡើងទៅវគ្គ Playoffs ហើយប្រសិនបើ Miami អាចទទួលបានចំណាត់ថ្នាក់លេខ ៩ នោះពួកគេនឹងត្រូវប្រជែងបន្តជាមួយក្រុមចំណាត់ថ្នាក់លេខ ៨ ដើម្បីប្រជែងដណ្តើមកៅអីសម្រាប់វគ្គជម្រុះជុំទីមួយនៃ MLS Cup Playoffs។ យ៉ាងណាទើបបង្ហាញខ្លួន ៣ប្រកួតឱ្យ Inter Miami កីឡាករដែលជួយអាហ្សង់ទីនឈ្នះ World Cup 2022 រូបនេះបានជួយកែប្រែលទ្ធផលដ៏គាប់ប្រសើរដល់ក្រុមដែលមាន David Beckham ជាម្ចាស់មួយនេះ។ Messi រកបានគ្រាប់បាល់ ១គ្រាប់ពីការប្រកួតទល់ក្រុម Cruz Azul ក្នុងជ័យជម្នះ ២-១ ដែលជាការបង្ហាញខ្លួនលើកដំបូងរបស់គេ និងរកបាន ២គ្រាប់ ពីការប្រកួតទី២ ទល់ក្រុម Atlanta United ក្នុងជ័យជម្នះ ៤-០ Messi ក៏បញ្ជូនបាល់ឱ្យមិត្តរួមក្រុមបាន ១គ្រាប់បន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7472.txt	Marcus Rashford បានអះអាងថាខ្លួនធ្លាប់បានពិចារណាចង់ចាកចេញពីក្រុម Manchester United មុនពេល លោក Erik ten Hag ចូលទៅដឹកនាំនៅរដូវកាល ២០២២-២៣។ Rashford ប្តូរចិត្តបន្តនៅ Old Trafford ព្រោះតែទទួលបានសេរីភាពក្នុងលេងបាល់ច្រើនជាងមុនពីសំណាក់អ្នកចាត់ការហូឡង់។	រដូវកាលមុន Rashford បានឈ្នះពានរង្វាន់ប្រចាំក្លិបក្នុងនាមជាកីឡាករល្អប្រចាំឆ្នាំ Player of the Year និងពានរង្វាន់ Players’ Player of the Year បន្ទាប់ពីបានបង្ហាញទម្រង់លេងបានយ៉ាងល្អក្នុងរដូវកាលដំបូងរបស់លោក Ten Hag។ Rashford រកបាន ៣០គ្រាប់ នៅរាល់គ្រប់ការប្រកួតខណៈដែលក្រុមបិសាចក្រហមបានបញ្ចប់ចំណាត់ថ្នាក់លេខ ៣ ក្នុងក្របខណ្ឌ Premier league និងឈ្នះពានរង្វាន់ League Cup។ កីឡាករវ័យ ២៥ឆ្នាំ ដែលកកើតចេញពីប្រព័ន្ធបណ្តុះក្រុមថ្នាលរបស់ក្លិប Man United រូបនេះ ទើបតែបានចុះកិច្ចសន្យាថ្មីរយៈពេល ៥ឆ្នាំ កាលពីដើមខែកក្កដា។ នៅពេលត្រូវបានគេសួរក្នុងសន្និសីទកាសែតថាគេធ្លាប់មានបំណងចង់ចាកចេញពីក្រុមបិសាចក្រហមដែរឬទេកាលពីរដូវកាលមុន Rashford បានប្រាប់ប្រព័ន្ធផ្សព្វផ្សាយអង់គ្លេសថា គេធ្លាប់បានគិតពីរឿងនេះមុនពេលអ្នកចាត់ការថ្មីមកដល់។ «មុនពេលអ្នកចាត់ការថ្មីមកដល់ ប្រហែលខ្ញុំបានគិតពីរឿងនេះខ្លះ តែនេះជាបាល់ទាត់ វាបានកើតឡើង។ រឿងរ៉ាវគ្រប់យ៉ាងបានកើតឡើងព្រោះតែមានហេតុផល ហើយគាត់មកដល់ក្លិបចំពេលវេលាមួយដ៏ត្រឹមត្រូវសម្រាប់ខ្ញុំ ជាពេលវេលាក្នុងការធ្វើការងារ និងបង្ហាញគ្រប់យ៉ាងនៃទម្រង់លេងរបស់ខ្ញុំដោយមានសេរីភាព […] ប្រសិនបើខ្ញុំមិនសប្បាយចិត្តនោះវានឹងក្លាយជារឿងដ៏ពិបាកសម្រាប់ខ្ញុំក្នុងការលេងបាល់ទាត់បានល្អ។»។ Rashford បាននិយាយបែបនេះចំពោះការផ្លាស់ប្តូររបស់គេក្រោមការគ្រប់គ្រងរបស់លោក Erik ten Hag។ ក្រុមបិសាចក្រហមក្រោមការដឹកនាំរបស់លោក Ten Hag អ្នកចាត់សញ្ជាតិហូឡង់វ័យ ៥២ឆ្នាំ បានជួយកែប្រែក្រុមបិសាចក្រហមដែលជាក្លិបមានប្រវត្តិសាស្ត្រដ៏អស្ចារ្យវិលត្រលប់ទៅកាន់ការប្រជែងក្នុងពានរង្វាន់ Champions League រដូវកាលក្រោយវិញ និងបានបញ្ចប់ភាពមិនដែលឈ្នះពានរង្វាន់របស់ក្រុមរយៈពេលជិត ៦ឆ្នាំ។ សម្រាប់រដូវកាលថ្មីវិញក្រុមបិសាចក្រហមក៏នឹងត្រូវចាប់ផ្តើមការប្រកួតលីគកំពូលអង់គ្លេស Premier League នៅថ្ងៃទី១៤ ខែសីហា ដោយត្រូវស្វាគមន៍ក្រុម Wolverhampton Wanderers នៅជំនួបបើកឆាកក្នុងទឹកដី Old Trafford៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7473.txt	Marcelo ខ្សែការពារ Fluminense សម្រក់ទឹកភ្នែក និងត្រូវបានអាជ្ញាកណ្តាលបណ្តេញចេញពីការប្រកួត បន្ទាប់ពីរូបគេបានញ៉ាក់បាល់ហើយជ្រុលជើងទៅជាន់ជើងដោយអចេតនាលើកីឡាករ Luciano Sanchez របស់ក្រុម Argentinos Juniors រហូតបាក់ជើង។ ហេតុការណ៍កើតឡើង ក្នុងការប្រកួតរវាង Fluminense របស់ប្រេស៊ីល ទល់ក្រុមមកពីអាហ្សង់ទីន Argentinos Juniors ក្នុងពានរង្វាន់ Copa Libertadores ក្នុងទីក្រុង Buenos Aires ថ្ងៃទី១ ខែសីហា។	បើតាមរយៈវីដេអូនៃការប្រកួតបានបង្ហាញថា Marcelo បានញ៉ាក់បាល់គេចផុតចេញពី Sanchez ប៉ុន្តែជើងរបស់អតីតខ្សែការពារ Real Madrid រូបនេះ បានប៉ះទង្គិចដោយជាន់ទៅលើកីឡាករ Sanchez ដែលបានព្យាយាមចូលមករារាំងនិងដណ្តើមបាល់ រហូតមានហេតុការណ៍ដ៏អាក្រក់កើតឡើង។ យ៉ាងណាការជាន់នោះត្រូវបានគេមើលឃើញថា Marcelo មិនមានចេតនាឡើយ ដោយគេត្រឹមតែញ៉ាក់បាល់ទៅតាមទម្លាប់ដែលរូបគេតែងតែបង្ហាញក្នុងការប្រកួតតែប៉ុណ្ណោះ។ ក្រោយកើតហេតុ Marcelo ត្រូវបានអាជ្ញាកណ្តាលផ្តល់កាតក្រហមបណ្តេញចេញពីការប្រកួត។ Marcelo ដើរចេញពីទីលាន លាយឡំនឹងទឹកភ្នែក ដ្បិតរូបគេសោកស្តាយដែលធ្វើឱ្យគូប្រជែងគ្រោះថ្នាក់។ បើតាមការបង្ហោះរបស់ក្លិប Argentinos នៅលើបណ្តាញសង្គម X អតីត
article_7474.txt	ក្លិប West Ham United បានយល់ព្រមលើកិច្ចព្រមព្រៀងជាមួយនឹងគូប្រជែងក្នុងក្របខណ្ឌ Premier League ក្លិប Manchester United ដើម្បីផ្ទេរយកខ្សែការពារសញ្ជាតិអង់គ្លេស Harry Maguire។ នេះបើតាមប្រព័ន្ធផ្សព្វផ្សាយរបស់ប្រទេសអង់គ្លេសថ្ងៃទី៩ ខែសីហា។	បើតាមរយៈការផ្សាយរបស់ទូរទស្សន៍ Sky Sports និងកាសែត BBC តម្លៃផ្ទេរ ប្រមាណ ៣០លានផោន (៣៨លានដុល្លារ) រួមជាមួយនឹងកិច្ចព្រមព្រៀងផ្ទាល់ខ្លួនរបស់ Maguire ត្រូវបានរំពឹងថាបានឈានជិតដល់ជោគជ័យហើយរវាង Man Utd និង West Ham។ កាលពីខែកក្កដាកន្លងទៅលោក Erik ten Hag អ្នកចាត់ការក្រុម Manchester United បានទម្លាក់តំណែងរបស់ Maguire ពីប្រធានក្រុម បន្ទាប់ពីខ្សែការពារអង់គ្លេស វ័យ ៣០ឆ្នាំ បានបង្ហាញខ្លួនត្រឹមតែ ៨លើកប៉ុណ្ណោះនៅក្នុង Premier League រដូវកាលមុន។ Maguire អង្គុយនៅកៅអីបម្រុងស្ទើរពេញមួយរដូវកាល មិនតែប៉ុណ្ណោះបូករួមទាំងបញ្ហារបួសផង។ យ៉ាងណា Maguire នៅតែជាកីឡាករខ្សែការពារដ៏សំខាន់មួយរូបនៅក្នុងគម្រោងរបស់លោក Gareth Southgate អ្នកចាត់ការក្រុមជម្រើសជាតិអង់គ្លេស សម្រាប់ការប្រកួតប្រជែងពានរង្វាន់ Euro 2024 នៅឆ្នាំក្រោយ។ អតីតខ្សែការពារ Hull City បានក្លាយជាកីឡាករខ្សែការពារមានតម្លៃខ្លួនថ្លៃបំផុត ដែលបានចុះកិច្ចសន្យាផ្លាស់ទៅ Man United កាលពីឆ្នាំ ២០១៩ ដោយផ្ទេរពីក្រុម Leicester City ក្នុង ៨០លានផោន (១០១,៨២លានដុល្លារ)។ កិច្ចសន្យារបស់ Maguire ជាមួយនឹង Man United ត្រូវផុតកំណត់ក្នុងឆ្នាំ ២០២៥ តែរយៈពេល ៣រដូវកាលចុងក្រោយខ្សែការពាររូបនេះហាក់បង្ហាញទម្រង់លេងដែលធ្វើឱ្យអ្នកគាំទ្ររិះគន់យ៉ាងខ្លាំង ដោយរូបគេតែងធ្វើឱ្យមានការធ្វេសប្រហែសច្រើនលើកត្រង់តំបន់ការពាររបស់ខ្លួន។ ទម្រង់លេងដ៏អាក្រក់របស់ Maguire បានធ្វើឱ្យអ្នកគាំទ្រខកចិត្តខ្លាំង រហូតអ្នកគាំទ្របានយករូបភាពនៃប្រកួតរបស់គេយកមកផ្សព្វផ្សាយរិះគន់យ៉ាងខ្លាំង ខ្លះធ្វើជាវីដេអូបែបកំប្លែងថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7475.txt	Lionel Messi រកបាន២គ្រាប់បន្ថែមទៀត ដើម្បីជួយសង្គ្រោះ Inter Miami រហូតវាយបកយកឈ្នះក្រុម FC Dallas ដោយការស៊ុតបាល់កាត់សេចក្តី ១១ម៉ែត្រ ៥-៣ បន្ទាប់ពីការប្រកួតបញ្ចប់ក្នុងលទ្ធផលស្មើ ៤-៤។ ឈ្នះទាំងប្រផិតប្រផើយ Inter Miami បន្តទៅវគ្គ៨ក្រុមចុងក្រោយ នៃពានរង្វាន់ League Cup។	ការប្រកួតស្មើត្រឹមលទ្ធផល ៤-៤ ត្រឹមរយៈពេល ៩០នាទី ខ្សែប្រយុទ្ធវ័យ ៣៦ឆ្នាំ Messi រកបានគ្រាប់បាល់ ២គ្រាប់ ដោយកីឡាករម្ចាស់ពាន World Cup រូបនេះបានស៊ុតបើកឆាកសម្រាប់ Inter Miami តាំងពីនាទី៦ ប៉ុន្តែក្រុម FC Dallas បានវាយបកវិញរហូតដល់ទៅ ៣គ្រាប់ក្រោយ Messi រកបានគ្រាប់ដំបូង។ Inter Miami ព្យាយាមរកគ្រាប់បាល់តាមមកវិញ រហូតដល់នាទី៦៥ កីឡាករ Benjamin Cremaschi តែយ៉ាងណាការបង្កកំហុសស៊ុតបាល់ចូលទីខ្លួនឯងពីសំណាក់កីឡាករ Robert Taylor ធ្វើឱ្យ FC Dallas កាន់តែមានគ្រាប់បាល់នាំមុខ។ ទោះយ៉ាងណាការខំប្រឹងរបស់ Inter Miami ជាពិសេស Messi មិនធ្វើឱ្យក្រុមធ្លាក់ចេញពីការប្រកួតដោយងាយៗឡើយ ដោយនៅនាទី៨០ ក្រុម Miami វាយសម្រុករហូតធ្វើឱ្យកីឡាករ Marco Farfun ភ្លាត់ស្នៀតចូលទីខ្លួនឯង ហើយនៅនាទី៨៥ Messi បានស៊ុតបាល់ពិន័យ Freekick តាមស្មើ ៤-៤ សង្គ្រោះក្តីសង្ឃឹមរបស់ Miami។ ឆ្លងកាត់ការប្រកួតចំនួន ៤ប្រកួត ក្នុងពានរង្វាន់ League Cup ដែលជាពានរង្វាន់ប្រជែងរវាងក្រុមស្ថិតក្នុងលីគ Major League Soccer និង Liga MX របស់ប្រទេសម៉ិកស៊ិក ខ្សែប្រយុទ្ធម្ចាស់ពានរង្វាន់ Ballon d’Or ៧សម័យកាលបន្តរកបានគ្រាប់បាល់ចំនួន ៧គ្រាប់ពីការបង្ហាញខ្លួន ៤លើកដូចគ្នា។ ពេលបង្ហាញខ្លួនដំបូងទល់ក្រុម Cruz Azul ខ្សែប្រយុទ្ធសញ្ជាតិអាហ្សង់ទីនរកបានគ្រាប់បាល់ ១គ្រាប់ពីការស៊ុតបាល់ពិន័យ Freekick ដូចគ្នាដើម្បីជួយយកជ័យជម្នះដល់ Inter Miami មុនពេលយកឈ្នះលើក្រុម Atlanta United លទ្ធផល ៤-០ ដែលជាពេលរូបគេរកបាន ២គ្រាប់កាលពីខែកក្កដា។ ដើមខែសីហា Messi រកបាន ២គ្រាប់បន្ថែមពីការប្រកួតយកឈ្នះលើក្រុម Orlando City លទ្ធផល ៣-១។ ក្រុម Inter Miami នឹងត្រូវទទួលស្វាគមន៍ក្រុមដែលឈ្នះការប្រកួតរវាងក្រុម Charlotte FC ទល់នឹងក្រុម Houston Dynamo នៅថ្ងៃទី១៤ ខែសីហា ក្នុងកីឡដ្ឋាន DRV PNK សម្រាប់ជំនួបវគ្គ ៨ក្រុមចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7476.txt	Fabinho ខ្សែបម្រើក្រុម Liverpool ម្នាក់ទៀតហើយដែលបានផ្លាស់ទៅកាន់ក្លិប Al-Ittihad លីគបាល់ទាត់អារ៉ាប៊ីសាអូឌីត ជាមួយកិច្ចសន្យារយៈពេល ៣ឆ្នាំ។ នេះបើតាមការប្រកាសរបស់ក្លិប Al-Ittihad នាថ្ងៃទី៣១ ខែកក្កដា។ Fabinho ជាកីឡាកររបស់ Liverpool ទីបីហើយដែលបានផ្លាស់ទៅក្របខណ្ឌ Saudi Pro League បន្ទាប់ពី Roberto Firmino និង Jordan Henderson។	បើតាមរបាយការណ៍ដែលបានចុះផ្សាយពីសំណាក់ប្រព័ន្ធផ្សព្វផ្សាយរបស់អង់គ្លេស ក្រុមជើងឯក Saudi Pro League រដូវកាលមុនបានបង់ប្រាក់ថ្លៃផ្ទេរចំនួន ៤០លានផោន (៥១,៣៣លានដុល្លារ) សម្រាប់កីឡាករវ័យ ២៩ឆ្នាំ សញ្ជាតិប្រេស៊ីល។ យ៉ាងណាតម្លៃការផ្ទេរជាក់លាក់មិនត្រូវបានក្លិបទាំងពីរប្រកាសឡើយ។ ក្លិប Al-Ittihad បានបង្ហោះវីដេអូមួយនៅលើបណ្តាញសង្គម X អតីតជា
article_7477.txt	រកឃើញ១៦ក្រុមចុងក្រោយឡើងទៅកាន់វគ្គ១/៨ផ្តាច់ព្រ័ត្រ FIFA Women's World Cup ឆ្នាំ២០២៣ ក្រោយឆ្លងកាត់ការប្រកួតវគ្គចែកពូលទាំង៣២ក្រុមរួចរាល់។ ក្រុមម្ចាស់ការពារតំណែងជើងឯកអាម៉េរិក និងសហម្ចាស់ផ្ទះអូស្ត្រាលីសុទ្ធតែបានឡើងទៅវគ្គខ្វែង ស្របពេលសហម្ចាស់ផ្ទះនូវែលសេឡង់ រួមជាមួយក្រុមខ្លាំងដូចជាប្រេស៊ីល អាល្លឺម៉ង់ និងអ៊ីតាលីអស់ការប្រកួត។	ក្រោយឆ្លងកាត់ការប្រកួតវគ្គសន្សំពិន្ទុក្នុងមួយក្រុម៣ប្រកួតរួចមក គេបានរកឃើញ១៦ក្រុមឡើងទៅវគ្គបន្ត និង១៦ក្រុមទៀតត្រឡប់ទៅផ្ទះ។ ជំនួបចុងក្រោយពូល H បានធ្វើឱ្យមានការភ្ញាក់ផ្អើល ក្រោយអាល្លឺម៉ង់មិនរកបាន៣ពិន្ទុបន្ថែមក្នុងការប្រកួតទល់កូរ៉េខាងត្បូងដោយបានត្រឹមលទ្ធផល ១-១ ស្របពេលម៉ារ៉ុកឈ្នះកូឡំប៊ី ១-០ ដណ្តើមបានកៅអីឡើងទៅវគ្គ១៦ក្រុមចុងក្រោយ។ មុនជំនួបចុងក្រោយនេះ អាល្លឺម៉ង់ មាន៣ពិន្ទុក្នុងដៃស្ថិតនៅលេខ២ពូល H ស្មើពិន្ទុម៉ារ៉ុកដែលឈរលេខ៣ ដោយខុសសំណល់គ្រាប់បាល់ ស្របពេលកូឡំប៊ីបានកៅអីស្វ័យប្រវត្តិ និងកូរ៉េខាងត្បូងសល់ឱកាសប្រជែងតិចបំផុត។ យ៉ាងណា ក្រុមពីអាហ្វ្រិកម៉ាករុកធ្វើបានល្អនៅជំនួបចុងក្រោយទោះប៉ះក្រុមខ្លាំង ឯអាល្លឺម៉ង់ និងកូរ៉េខាងត្បូងសល់ត្រឹមសោកស្តាយ។ ម៉ារ៉ុកជាក្រុមទី១៦ ដែលឡើងទៅវគ្គខ្វែងបន្ទាប់ពី កូឡំប៊ី ស៊ុយអែត អាហ្វ្រិកខាងត្បូង បារាំង ហ្សាម៉ាអ៊ិក ហូឡង់ ម្ចាស់ការពារជើងឯកអាម៉េរិក អង់គ្លេស ដាណឺម៉ាក ជប៉ុន អេស្ប៉ាញ អូស្ត្រាលី នីហ្សេរីយ៉ា ស្វ៊ីស និងន័រវែស។ ចំណោម១៦ក្រុមនេះ មានក្រុមពីអឺរ៉ុប ចំនួន៨ អាម៉េរិកឡាទីន១ អាហ្វ្រិក៣ អាស៊ី២ និងអាម៉េរិកកណ្តាល១។ ក្រុមហាលអាវត្រឹមវគ្គចែកពូលទាំង១៦ក្រុម ក្នុងនោះមាន សហម្ចាស់ផ្ទះនូវែលសេឡង់ ហ្វីលីពីន កាណាដា អៀរឡង់ សំប៊ី កូស្តារីកា ចិន ហៃទី ព័រទុយហ្កាល់ វៀតណាម ប្រេស៊ីល ប៉ាណាម៉ា អ៊ីតាលី អាហ្សង់ទីន កូរ៉េខាងត្បូង និងអាល្លឺម៉ង់។ ជំនួបវគ្គ១៦ក្រុមចុងក្រោយដែលនឹងចាប់ផ្តើមប្រកួតចាប់ពីថ្ងៃទី៥ ខែសីហាតទៅរួមមាន៖ ស្វ៊ីស ជួប អេស្ប៉ាញ, ជប៉ុន ជួប ន័រវែស, ហូឡង់ ប៉ះ អាហ្វ្រិកខាងត្បូង, ស៊ុយអែត ជួប អាម៉េរិក, អង់គ្លេស ជួប នីហ្សេរីយ៉ា, អូស្ត្រាលី ជួប ដាណឺម៉ាក, កូឡំប៊ី ជួប ហ្សាម៉ាអ៊ីក និងបារាំង ជួប ម៉ារ៉ុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7478.txt	លោក Jurgen Klopp អ្នកចាត់ការទូទៅ Liverpool បានស្នើទៅកាន់សហព័ន្ធបាល់ទាត់អន្តរជាតិ (FIFA) ឱ្យត្រួតពិនិត្យពេលវេលា លើទីផ្សារដោះដូរកីឡាករទៅកាន់លីគអារ៉ាប៊ីសាអូឌីតដែលនឹងបិទក្រោយតំបន់អឺរ៉ុបដល់ទៅ៣សប្តាហ៍។ អ្នកចាត់ក្រុម Liverpool បង្ហាញក្តីបារម្ភចំពោះក្លិបតំបន់អឺរ៉ុបមួយចំនួននឹងបាត់បង់កីឡាករកាន់តែច្រើន ដោយពិបាកស្វែងរកកីឡាករមកជំនួសទាន់ពេលវេលា។	ទីផ្សារដោះដូរកីឡាកររបស់ក្លិបនៅតំបន់អឺរ៉ុបនឹងត្រូវបិទនៅថ្ងៃទី១ ខែកញ្ញា តែក្របខណ្ឌ Saudi Pro League របស់អារ៉ាប៊ីសាអូឌីត នឹងអាចចុះកិច្ចសន្យាដល់ថ្ងៃទី២០ ខែកញ្ញា ពោលគឺបិទក្រោយអឺរ៉ុប៣សប្តាហ៍។ Liverpool ក៏ជាក្រុមស្ថិតក្នុងចំណោមក្លិបដែលមានកីឡាករផ្លាស់ទៅប្រទេសអារ៉ាប៊ីសាអូឌីតច្រើនផងដែរនៅរដូវកាលថ្មីនេះ។ កីឡាករ Roberto Firmino, Jordan Henderson និង Fabinho សុទ្ធសឹងតែបានផ្លាស់ទៅក្លិបរៀងៗខ្លួននៅ Saudi Pro League។ «ឥទ្ធិពលក្លិបអារ៉ាប៊ីសាអូឌីតកំពុងតែកើតឡើងខ្លាំងនៅពេលនេះ។ ជារឿងមួយដ៏អាក្រក់បំផុត ខ្ញុំគិតថាទីផ្សារដោះដូរសម្រាប់អារ៉ាប៊ីសាអូឌីតមានរយៈពេលវែងដល់ទៅ ៣សប្តាហ៍បន្ថែមទៀត ហើយបើនៅអឺរ៉ុបវាមិនបានជួយអ្វីឡើយ។ UEFA ឬ FIFA គួរតែស្វែងរកដំណោះស្រាយលើរឿងនេះ វាកំពុងតែមានឥទ្ធិពលវាយលុកខ្លាំងណាស់មកលើយើង តែយើងក៏នឹងរៀនប្រឈមមុខលើបញ្ហានេះផងដែរ។»។ លោក Klopp បាននិយាយបែបនេះមុនពេលការប្រកួតមិត្តភាពទល់ Bayern Munich នៅប្រទេសសិង្ហបុរី។ ប្រទេសអារ៉ាប៊ីសាអូឌីតបានប្រើប្រាស់ថិវិកាមូលនិធិហិរញ្ញវត្ថុសារធារណៈ (PIF) របស់ពួកគេក្នុងការជួយក្លិបនៅប្រទេសខ្លួន ហើយកម្លាំងជំនួយពីមូលនិធិនេះហើយបានជំរុញឱ្យក្លិបស្ថិតក្នុងក្របខណ្ឌ Saudi Pro league ចាប់ផ្តើមបង្កើតភាពទាក់ទាញកីឡាករឆ្នើមមួយចំនួនពីក្លិបស្ថិតក្នុងតំបន់អឺរ៉ុបជាមួយនឹងកិច្ចសន្យាដែលរកកម្រៃបានច្រើន។ កីឡាករល្បីឈ្មោះជាច្រើនដូចជាម្ចាស់ពាន Ballon d’Or ឆ្នាំ ២០២២ Karim Benzema បានចាកចេញពី Real Madrid ទៅកាន់ក្លិបម្ចាស់ជើងឯក Al-Ettihad ដោយរួមជាមួយនឹងម្ចាស់ពានរង្វាន់ World Cup នឹងជាអតីតមិត្តរួមក្រុមរបស់គេ N’Golo Kante។ ភាពទាក់ទាញនៃក្លិបស្ថិតក្នុងប្រទេសអារ៉ាប៊ីសាអូឌីតបានកើតឡើងខ្លាំងចាប់តាំងពីការទៅដល់របស់ Cristiano Ronaldo ដោយបានចុះកិច្ចសន្យាហើយទទួលបានប្រាក់ថ្លៃពលកម្មថ្លៃលើសលុប បន្ទាប់ពីរូបគេបានបញ្ចប់ការប្រកួត World Cup ក្នុងប្រទេសកាតារួច។ Ronaldo ជាកីឡាករដែលទទួលបានថ្លៃពលកម្មថ្លៃបំផុតលើពិភពលោកក្រោយចូលរួមជាមួយនឹង Al-Nassr៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7479.txt	ក្លិប Inter Miami ត្រូវបានគេរាយការណ៍ថាកំពុងមានចំណាប់អារម្មណ៍ចង់បាន Luis Suarez ទៅចូលរួមជាមួយនឹងអតីតមិត្តរួមក្រុម Barcelona កីឡាករ Lionel Messi, ខ្សែ Sergio Busquets និងខ្សែការពារ Jordi Alba នៅក្របខណ្ឌ Major League Soccer។	បើតាមលោក Fabrizio Romano អ្នកកាសែតកីឡាសញ្ជាតិអ៊ីតាលីដ៏ល្បីលើវិស័យបាល់ទាត់ អតីតខ្សែប្រយុទ្ធក្រុម Barcelona បានយល់ព្រមបញ្ចប់កុងត្រារបស់គេជាមួយនឹងក្លិប Gremio ដែលគេកំពុងលេងនាពេលបច្ចុប្បន្ននៅក្នុងខែធ្នូ ឆ្នាំ ២០២៣។ កីឡាករវ័យ ៣៦ឆ្នាំ កំពុងលេងនៅក្នុងក្របខណ្ឌលីគកំពូលប្រេស៊ីល Serie A ដោយមានកិច្ចសន្យាដល់ខែធ្នូ ឆ្នាំ ២០២៤ ឯណោះ។ អតីតកីឡាករក្រុម Liverpool រូបនេះរកបាន ១៣គ្រាប់ពីការបង្ហាញខ្លួន ៣១លើក ឱ្យក្រុម Gremio។ យ៉ាងណាបើតាមអ្នកជំនាញលើការផ្ទេរកីឡាករ បាននិយាយថាក្លិប Inter Miami ដែលមានអតីតកីឡាករក្រុម Barca ចំនួន ៣រូបកំពុងប្រកបអាជីព សម្លឹងរកមើលការចុះហត្ថលេខាលើ Suarez ដោយគ្មានតម្លៃខ្លួននៅក្នុងឆ្នាំ ២០២៤។ កាលពីដើមខែកក្កដាកន្លងទៅ សហម្ចាស់ក្លិប Inter Miami លោក Jorge Mas បានបង្ហើបឱ្យដឹងថាក្លិបបានចាប់អារម្មណ៍ក្នុងការចុះកិច្ចសន្យានាំយកកីឡាករវ័យ ៣៦ឆ្នាំ។ លោក Jorge Mas និយាយប្រាប់ទូរទស្សន៍ ESPN បែបនេះថា ៖ « ខ្ញុំមិនដឹងទេថាតើ Luis Suarez នឹងចាកចេញពី Gremio ប៉ុន្តែប្រសិនបើគាត់ចង់មក យើងនឹងអាចមានសេរីភាពក្នុងការនិយាយជាមួយ Luis និងនាំគាត់មកកាន់ Inter Miami។ លទ្ធភាពនោះនឹងមាននៅទីនោះ។ ខ្ញុំចាត់ទុកគាត់ជាតារាបាល់ទាត់មួយរូប ជាមួយនឹងអាជីពដ៏អស្ចារ្យបំផុតរបស់គេ ហើយយើងបានដឹងអំពីទំនាក់ទំនងរវាងគេជាមួយ Messi, Busi និង Jordi»។ Suarez និង Messi បានប្រកបអាជីបជាមួយគ្នានៅក្រុម Barcelona ដោយបានរួមគ្នានៅតំបន់ប្រយុទ្ធរហូតដល់ទៅ ២៥៨ប្រកួតសម្រាប់ក្រុមយក្សអេស្ប៉ាញ និងរួមគ្នារកគ្រាប់បាល់ជាដៃគូបានប្រមាណជាង ៩៩គ្រាប់។ រកបានគ្រាប់បាល់ ១៩៥គ្រាប់ ពីការបង្ហាញខ្លួនចំនួន ២៨៣ប្រកួត គ្រប់កម្មវិធីប្រកួតក្នុងកីឡដ្ឋាន Camp Nou ខ្សែប្រយុទ្ធរូបនេះបានចាកចេញពីក្រុមក្នុងឆ្នាំ ២០២០ ដោយបានទៅចូលរួមជាមួយនឹងក្លិប Atletico Madrid។ ១ឆ្នាំបន្ទាប់ពីការចាកចេញរបស់ Suarez មិត្តរួមក្រុម Messi ក៏បានចាកចេញពីក្រុមទៅចូលរួម PSG រយៈពេល ២រដូវកាល បន្ទាប់គេក៏ចាកចេញមក Inter Miami ដោយគ្មានតម្លៃខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_748.txt	ប៉ូលិសប៉ាគីស្ថាន បានបើកការស៊ើបអង្កេតលើអតីតនាយករដ្ឋមន្រ្តី អ៊ីមរ៉ាន ខាន់ ដោយចោទលោកថា បានបំពានលើច្បាប់ប្រឆាំងភេរវកម្ម។ ការស៊ើបអង្កេតដែលទំនងជាបង្កើនភាពតានតឹងផ្នែកនយោបាយនៅប៉ាគីស្ថាន កើតឡើងបន្ទាប់ពីលោក ខាន់ និយាយគំរាមមន្រ្តី និងស្ថាប័នរដ្ឋក្នុងការថ្លែងសុន្ទរកថា នយោបាយរបស់លោក។	ក្នុងសុន្ទរកថាផ្សាយផ្ទាល់មួយនៅថ្ងៃទី២០ ខែសីហា អតីតនាយករដ្ឋមន្ត្រីប៉ាគីស្ថាន អ៊ីមរ៉ាន ខាន់ បានថ្កោលទោសស្នងការប៉ូលិសទីក្រុងអ៊ីស្លាម៉ាបាដ និងចៅក្រមស្រ្តីម្នាក់ចំពោះការឃុំខ្លួន និងចោទប្រកាន់លោក Shahbaz Gill ពីបទញុះញង់ឱ្យមានការបះបោរនៅក្នុងយោធាប៉ាគីស្ថាន។ លោក Shahbaz ជាជំនួយការជិតស្និទ្ធរបស់លោក។ ទាក់ទងនឹងការចាប់ខ្លួននេះ លោក ខាន់ ចោទប្រកាន់ស្ថាប័នរដ្ឋថា លំអៀងប្រឆាំងគណបក្សរបស់លោក ហើយទាមទារឱ្យមានការដោះលែងលោក Shahbaz ជាបន្ទាន់។ ជាការឆ្លើយតប អាជ្ញាធរគ្រប់គ្រងប្រព័ន្ធផ្សព្វផ្សាយអេឡិចត្រូនិកប៉ាគីស្ថាន (PEMRA) នៅថ្ងៃទី២១ ខែសីហា បញ្ជាក់ថា លោក Imran Khan ចោទប្រកាន់ដោយគ្មានមូលដ្ឋាន និងផ្សព្វផ្សាយពាក្យសំដីបង្កឱ្យមានការស្អប់ប្រឆាំងនឹងមន្រ្តី និងស្ថាប័នរដ្ឋ។ សេចក្តីថ្លែងការណ៍ដដែលបន្តថា សុន្ទរកថារបស់លោក ខាន់ ក៏បំពានលើមាត្រា ១៩ នៃរដ្ឋធម្មនុញ្ញ។ ចំណែក រដ្ឋមន្ត្រីមហាផ្ទៃប៉ាគីស្ថាន Rana Sanaullah នៅថ្ងៃទី២១ ខែសីហា អះអាងក្នុងសន្និសីទសារព័ត៌មានមួយថា លោក ខាន់ កំពុងធ្វើរបៀបវារៈប្រឆាំងនឹងរដ្ឋ។ លោកបន្ថែមថា រដ្ឋាភិបាលកំពុងស្វែងរកជម្រើសដើម្បីប្តឹងលោក ខាន់ ចំពោះសុន្ទរកថាញុះញង់នេះ។ លើសពីនេះ រដ្ឋាភិបាលប៉ាគីស្ថាននៅថ្ងៃទី២១ ខែសីហា ក៏បិទការចូលប្រើកម្មវិធី YouTube នៅពាក់កណ្តាលនៃសុន្ទរកថាមួយទៀតរបស់លោក Imran Khan នៅក្នុងទីក្រុង Rawalpindi ផងដែរ។ ជាមួយនឹងបញ្ហានេះ អ្នកគាំទ្ររាប់រយនាក់របស់លោកអតីតនាយករដ្ឋមន្ត្រី ប្រមូលផ្តុំគ្នានៅខាងក្រៅផ្ទះរបស់លោក ខាន់ បន្ទាប់ពីដំណឹងបើកការស៊ើបអង្កេតត្រូវបានផ្សព្វផ្សាយ។ ពួកគេក៏ព្រមានធ្វើបាតុកម្មគ្រប់គ្រងរដ្ឋធានីផងដែរ ប្រសិនបើប៉ូលិសចាប់ខ្លួនលោក ខាន់ នោះ។ លោក ខាន់ ក្លាយជានាយករដ្ឋមន្ត្រីនៅឆ្នាំ២០១៨ និងត្រូវបានទម្លាក់ចេញពីតំណែងនៅខែមេសា ឆ្នាំ២០២២ ដោយសារការបោះឆ្នោតដកសេចក្តីទុកចិត្តនៅក្នុងរដ្ឋសភា។ ចាប់តាំងពីពេលនោះមក លោកតែងតែរិះគន់យ៉ាងខ្លាំងលើរដ្ឋាភិបាល និងអំពាវនាវឱ្យមានការបោះឆ្នោតជាថ្មី៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7480.txt	ក្រុមបាល់ទាត់នារីបារាំង ដែលជាក្រុមត្រូវបានគេចាប់អារម្មណ៍ខ្លាំងបំផុតក្នុងការប្រកួត FIFA Women’s World Cup 2023 បានបន្តដំណើរឡើងទៅវគ្គ ១/៤ ផ្តាច់ព្រ័ត្រ ក្រោយយកឈ្នះម៉ារ៉ុកយ៉ាងងាយស្រួលក្នុងលទ្ធផល ៤-០ នាការប្រកួតថ្ងៃទី៨ ខែសីហា។ រីឯក្រុមនារីកូឡុំប៊ីឡើងវគ្គ ៨ក្រុមលើកដំបូងក្នុងប្រវត្តិសាស្ត្រក្រុម ក្រោយយកឈ្នះហ្សាម៉ាអ៊ីកក្នុងលទ្ធផល ១-០។	ក្រុមនារីបារាំងនឹងឆ្លងទៅជួបក្រុមម្ចាស់ផ្ទះនារីអូស្ត្រាលី នៅវគ្គ ៨ក្រុមចុងក្រោយនៃ Women’s World Cup 2023។ បើទោះបីជាម៉ារ៉ុក បានបំបាក់ក្រុមខ្លាំងដូចជាអាល្លឺម៉ង់នៅក្នុងវគ្គចែកពូលក៏ដោយសម្រាប់ការបង្ហាញខ្លួនលើកដំបូងរបស់ខ្លួនក្នុង World Cup តែពួកគេមិនអាចឆ្លងកាត់ក្រុមនារីបារាំង ដែលមានគ្រូបង្វឹកជាលោក Herve Renard បានឡើយនៅវគ្គ ១៦ក្រុម។ ៤គ្រាប់ជ័យជម្នះសម្រាប់បារាំងធ្វើបានដោយកីឡាការិនី Kadidiatou Diani នាទី១៥ កីឡាការិនី Kenza Dali នាទី២០ កីឡាការិនី Eugenie Le Sommer នាទី២៣ នៅក្នុងវគ្គទីមួយ ១គ្រាប់ និងគ្រាប់ទីពីររបស់នាងនៅនាទី៧០។ បារាំងស្ថិតក្រោមការដឹកនាំរបស់លោក Renard ដែលជាអតីតគ្រូបង្វឹកក្រុមអារ៉ាប៊ីសាអូឌីតដែលប្រកួតឈ្នះក្រុមម្ចាស់ជើងឯកអាហ្សង់ទីននៅ World Cup 2022 កំពុងសម្លឹងរកមើលការឈ្នះពានរង្វាន់លំដាប់ពិភពលោកលើកដំបូងរបស់ខ្លួន។ ចាប់តាំងពីក្រុមខ្លាំងៗមួយចំនួនបានធ្លាក់ចេញជាបន្តបន្ទាប់រួមមានអាម៉េរិក, ដាណឺម៉ាក, ស្វ៊ីស, កាណាដា ជាដើម ក្រុមមាន់គកនារីបារាំងបានក្លាយជាក្រុមត្រូវបានគេចាប់អារម្មណ៍ខ្លាំងនៅក្នុងដំណើរនៃការប្រជែងពានរង្វាន់ World Cup មួយនេះ។ World Cup 2023 ធ្វើឡើងនៅប្រទេសអូស្ត្រាលី និងនូវែលសេឡង់ ដែលជាសហម្ចាស់ផ្ទះ។ ចំណែកកូឡុំប៊ី កីឡាការិនីប្រធានក្រុម Catalina Usme បានជួយសង្គ្រោះកូឡុំប៊ីឱ្យឈានជើងឡើងទៅកាន់វគ្គ ៨ក្រុម ហើយជាលើកដំបូងប្រចាំប្រវត្តិសាស្ត្ររបស់ខ្លួន។ កីឡាការិនី Usme រកបានគ្រាប់បាល់ជ័យជម្នះនៅនាទី៥១ ដែលជួយឱ្យក្រុមពួកគេគឺជាក្រុមតែមួយគត់មកពីទ្វីបអាម៉េរិកដែលនៅបន្តប្រកួតប្រជែងក្នុងព្រឹត្តិការណ៍ World Cup 2023 ខណៈក្រុមផ្សេងទៀតបានធ្លាក់ចេញដោយភាពភ្ញាក់ផ្អើល។ ក្រុមនារីកូឡុំប៊ីនឹងត្រូវបន្តដំណើររបស់ខ្លួនទៅជួបក្រុមតោកំណាចនារីអង់គ្លេសនៅវគ្គ ១/៤ ដើម្បីប្រជែងកៅអីវគ្គពាក់កណ្តាលផ្តាច់ព្រ័ត្របន្តទៀត។ ខាងក្រោមនេះជាក្រុមនារីដែលត្រូវប្រកួតប្រជែងនៅវគ្គ ៨ក្រុមចុងក្រោយផ្សេងទៀត ៖ អេស្ប៉ាញ ជួប ហូឡង់ ថ្ងៃទី១១ ខែសីហា វេលាម៉ោង ៨ព្រឹក (ម៉ោងនៅកម្ពុជា) ជប៉ុន ជួប ស៊ុយអែត ថ្ងៃទី១១ ខែសីហា វេលាម៉ោង ២:៣០រសៀល (ម៉ោងនៅកម្ពុជា)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7481.txt	ក្រុមកីឡាបាល់ទាត់ជម្រើសជាតិនារីអាហ្សង់ទីន និងប្រេស៊ីល ធ្លាក់ត្រឹមវគ្គចែកពូល FIFA Women's World Cup ឆ្នាំ២០២៣ ក្រោយបញ្ចប់ក្នុងចំណាត់ថ្នាក់ទី៣ក្នុងពូលរៀងខ្លួន។ ក្រុមនារីប្រេស៊ីលមិនឆ្លងទៅវគ្គ១៦ក្រុមពានរង្វាន់បាល់ទាត់ពិភពលោកលើកដំបូង ក្នុងរយៈពេល២៨ឆ្នាំ។	នាជំនួបកាត់សេចក្តីនៅថ្ងៃទី២ ខែសីហា ដើម្បីរើសយកពីក្រុមទៅកាន់វគ្គ១៦ក្រុមចុងក្រោយ ស៊ុយអែត ដែលជាក្រុមខ្លាំងក្នុងពូល D បានបន្តឈ្នះអាហ្សង់ទីន ២-០ ថែមទៀត បើទោះទទួលបានកៅអីទៅវគ្គបន្តស្វ័យប្រវត្តិក្រោយរកបានជ័យជម្នះ២ប្រកួតដំបូងហើយក្តី។ ពីរគ្រាប់របស់ស៊ុយអែត សម្រេចបានដោយខ្សែប្រយុទ្ធឆ្នើម Rebecka Blomqvist។ ជ័យជន្នះរបស់ស៊ុយអែត បានផ្តល់ការខកចិត្តដល់អាហ្សង់ទីនផងដែរ។ ឆ្លងកាត់៣ប្រកួត ក្រុមពីអាម៉េរិកឡាទីនមិនស្គាល់ឈ្នះឡើយ ដោយចាញ់ពីរ និងស្មើ១មាន១ពិន្ទុ ស្ថិតនៅបាតតារាងពូល G។ ស៊ុយអែត បញ្ចប់ក្នុងចំណាត់ថ្នាក់កំពូលតារាងមាន៩ពិន្ទុពេញ។ អ៊ីតាលី ក៏បន្សល់ត្រឹមសោកស្តាយ ក្រោយមិនអាចយកបានតែត្រឹម១ពិន្ទុពីអាហ្វ្រិកខាងត្បូង នៅជំនួបកាត់សេចក្តី។ អ៊ីតាលីបញ្ចប់ក្នុងចំណាត់ថ្នាក់ទី៣ពូល G ដោយរកបាន៣ពិន្ទុ ស្របពេលអាហ្វ្រិកខាងត្បូងនៅលេខ២ មាន៤ពិន្ទុ។ ប្រេស៊ីល ដែលត្រូវការឈ្នះចាំបាច់នៅជំនួបចុងក្រោយ បានត្រឹមស្មើប៉ុណ្ណោះទល់គូប្រជែងហ្សាម៉ាអ៊ីក ក្នុងលទ្ធផល ០-០។ ប្រេស៊ីល បញ្ចប់ក្នុងចំណាត់ថ្នាក់ទី៣ ពូល F ដោយរកបាន៤ពិន្ទុ ឯហ្សាម៉ាអ៊ីកបានលេខ២មាន៥ពិន្ទុ។ បារាំងឈរកំពូលតារាងមាន៧ពិន្ទុ និងប៉ាណាម៉ានៅបាតរាងគ្មានពិន្ទុរាប់។ នេះជាការធ្លាក់ចេញពីការប្រកួត World Cup ត្រឹមវគ្គចែកពូលលើកដំបូងរបស់ក្រុមនារីប្រេស៊ីល ក្នុងរយៈពេល២៨ឆ្នាំ។ គិតមកដល់ពេល គេបានរកឃើញ១៥ក្រុមហើយ បានឡើងទៅកាន់វគ្គ១៦ក្រុមចុងក្រោយពានរង្វាន់កីឡាបាល់ទាត់ពិភពលោកនារី ដែលធ្វើឡើងនៅនូវែលសេឡង់ និងអូស្ត្រាលី។ ឯមួយក្រុមទៀតត្រូវកាត់សេចក្តីនៅជំនួបចុងក្រោយពូល H រវាងអាល្លឺម៉ង់ កូរ៉េខាងត្បូង និងម៉ារុក ខណៈកូឡំប៊ីបានកៅអីស្វ័យប្រវត្តិ។ ឆ្លងកាត់២ប្រកួត កូឡំប៊ីមាន៦ពិន្ទុ តាមពីក្រោយដោយក្រុមលេខ២អាល្លឺម៉ង់ដែលមាន៣ពិន្ទុ ស្មើម៉ារុក ឯកូរ៉េខាងត្បូងនៅបាតរាង មានឱកាសតិចតួចបំផុតដើម្បីឡើងទៅវគ្គបន្ត។ ជំនួបចុងក្រោយពូល H កូឡំប៊ីប៉ះអាល្លឺម៉ង់ ឯម៉ារុក ជួបកូរ៉េខាងត្បូង។ ១៥ក្រុមដែលបានកៅអីទៅវគ្គបន្តរួមមាន កូឡំប៊ី ស៊ុយអែត អាហ្វ្រិកខាងត្បូង បារាំង ហ្សាម៉ាអ៊ិក ហូឡង់ ម្ចាស់ការពារជើងឯកអាម៉េរិក អង់គ្លេស ដាណឺម៉ាក ជប៉ុន អេស្ប៉ាញ អូស្ត្រាលី នីហ្សេរីយ៉ា ស្វ៊ីស និងន័រវែស។ ក្រុមហាលអាវត្រឹមវគ្គចែកពូលរកឃើញ១៤ក្រុម ក្នុងនោះមាន សហម្ចាស់ផ្ទះនូវែលសេឡង់ ហ្វីលីពីន កាណាដា អៀរឡង់ សំប៊ី កូស្តារីកា ចិន ហៃទី ព័រទុយហ្កាល់ វៀតណាម ប្រេស៊ីល ប៉ាណាម៉ា អ៊ីតាលី និងអាហ្សង់ទីន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7482.txt	ក្លិប West Ham United បានដាក់សំណើរដេញថ្លៃ ៦០លានផោន (៧៦,៦លានដុល្លារ) សម្រាប់កីឡាករ ២រូបរបស់ Manchester United គឺខ្សែការពារ Harry Maguire និងខ្សែបម្រើ Scott Mctominay។ នេះជាការស្នើលើកទី២ បន្ទាប់ពីសំណើរដំបូងសម្រាប់ខ្សែការពារសញ្ជាតិអង់គ្លេសតែម្នាក់ត្រូវបានក្រុមបិសាចក្រហមច្រានចោល។	ដំបូងឡើយ West Ham បានដាក់សំណើតម្លៃប្រមាណ ២០លានផោន (២៥,៦លានដុល្លារ) សម្រាប់ខ្សែការពារ Maguire តែត្រូវបានច្រានចោលដោយ Manchester United។ ពេលនេះពួកគេបានវិលមកវិញជាមួយនឹងការផ្តល់តម្លៃខ្ពស់ជាងមុនសម្រាប់នាំយក Maguire ដដែលព្រមទាំង McTominay ម្នាក់ថែមទៀត។ ទោះជាទាំងខ្សែការពារកណ្តាល និងខ្សែបម្រើមិនត្រូវបានគិតចូលក្នុងផែនការក្រុមរបស់លោក Erik ten Hag សម្រាប់រដូវកាលថ្មី តែក្រុម Man United ចង់បានតម្លៃលើសពី ៦០លានផោន (៧៦,៦លានដុល្លារ) លើកីឡាករទាំងពីរ។ ក្រុមបិសាចក្រហមត្រូវបានគេរាយការណ៍ថាចង់បានប្រាក់តម្លៃប្រហែល ៤០លានផោន (៥១,១លានដុល្លារ) សម្រាប់កីឡាករម្នាក់ៗ បើទោះបីជាពួកគេស្ថិតក្នុងបញ្ជីដែលក្លិប Man United ត្រូវបញ្ចេញក្នុងទីផ្សារដោះដូរកីឡាករនារដូវកាលក្តីនេះក្តី។ Man United ចង់នាំចូលកីឡាករយ៉ាងហោចណាស់ម្នាក់ថែមទៀតនាដើមរដូវកាលនេះ។ យ៉ាងណាលើកត្តាផ្សេងទៀត Maguire ដែលជាខ្សែការពារថ្លៃជាងគេលើលោកក្រោយបិសាចក្រហមយកពី Lecister City កាលពីឆ្នាំ២០១៩ នឹងមិនចង់ចាកចេញពី Old Trafford ផ្លាស់ទៅកាន់ West Ham ដែលគេនឹងទទួលប្រាក់ថ្លៃពលកម្មមិនច្រើនដូចមុននោះឡើយ។ ថ្លៃពលកម្មរបស់ Maguire មានការកើនឡើងបន្ថែមទៀតនៅពេលដែលក្រុមបានឈានជើងឡើងប្រកួតក្នុងក្របខណ្ឌ Champions League។ បច្ចុប្បន្ន West Ham កំពុងតែមានភាពមរមាញឹកខ្លាំងក្នុងទីផ្សារដោះដូរកីឡាករ បន្ទាប់ពីពួកគេបានចុះកិច្ចសន្យាយកបានកីឡាករខ្សែបម្រើ Edson Alvarez ជាមួយកិច្ចសន្យារយៈពេល ៥ឆ្នាំ។ ក្រុមជើងឯក Europa Conference League មួយនេះក៏កំពុងតែចំណាយប្រាក់ដែលបានលក់កីឡាករខ្សែបម្រើ Declan Rice ទៅកាន់ក្រុម Arsenal ខណៈដែលពួកគេក៏បានលក់កីឡាករ Gianluca Scamacca ទៅកាន់ក្រុម Atalanta សម្រាប់តម្លៃ ២៧,៥លានផោន (៣៥លានដុល្លារ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7483.txt	ការប្រកួតលីគកីឡាបាល់ទាត់អង់គ្លេស Premier League រដូវកាលថ្មី ២០២៣-២៤ នឹងចាប់ផ្តើមនៅចុងសប្តាហ៍នេះ។ ម្ចាស់ការពារតំណែងជើងឯក Manchester City ជួប Burnley ក្នុងជំនួបបើកឆាកមុនគេបង្អស់ នៅរាត្រីថ្ងៃទី១១ ខែសីហា វេលាម៉ោង២អាធ្រាត្រ [ម៉ោងនៅកម្បុជា]។ សប្តាហ៍ដំបូង មានជំនួបខ្លាំងប៉ះខ្លាំងមួយគូប៉ុណ្ណោះរវាង Chelsea ទល់ Liverpool។	រដូវកាល ២០២៣-២៤ ជារដូវកាលទី៣២ ដែលប្រើឈ្មោះ Premier League និងជារដូវកាលទី១២៥ ចាប់តាំងពីបង្កើតលីគកីឡាបាល់ទាត់កំពូលអង់គ្លេសមក។ រដូវកាល ២០២៣-២៤ នឹងចាប់ផ្តើមការប្រកួតពីថ្ងៃទី១១ ខែសីហា ឆ្នាំ២០២៣ នឹងបញ្ចប់នៅថ្ងៃទី១៩ ខែឧសភា ឆ្នាំ២០២៤។ ចំណោមក្រុមទាំង២០ នៅលីគកំពូលរដូវកាលថ្មីនេះ មានក្រុម៣ Burnley, Sheffield United និង Luton Town ទើបឡើងពីលីគទី២ Championship ជំនួស Leicester City, Leeds United និង Southampton ដែលធ្លាក់ទៅលីគទី២វិញ។ Man City ដែលឈ្នះជើងឯក Premier League ៤លើកជាប់គ្នា ក្នុងប្រវត្តិសាស្រ្តលីគកំពូលអង់គ្លេស នឹងត្រូវបើកយុទ្ធនាការការពារជើងតំណែងជើងឯករបស់ខ្លួន ដោយត្រូវប៉ះ Burnley នៅជំនួបបើករដូវកាល។ ដោយឡែកពានរង្វាន់ EFL ឆ្នាំ២០២៣-២៤ បានចាប់ផ្តើមប្រកួតជម្រុះជុំទី១ មុនេគេរួចមកហើយ ចាប់តាំងពីថ្ងៃទី៤ ខែសីហា។ Manchester United ជាក្រុមការពារតំណែងជើងឯកពានលីគខាប់របស់អង់គ្លេសមួយនេះ។ ជំនួប៩គូផ្សេងទៀតនៅសប្តាហ៍ដំបូង Premier League៖ ថ្ងៃទី១២ ខែសីហា Arsenal ទល់ Nott'm Forest ម៉ោង៦:៣០ នាទីល្ងាច AFC Bournemouth ទល់ West Ham ម៉ោង៩:០០នាទីយប់ Brighton ទល់ Luton Town ម៉ោង៩:០០នាទីយប់ Everton ទល់ Fulham ម៉ោង៩:០០នាទីយប់ Sheff Utd ទល់ Crystal Palace ម៉ោង៩:០០នាទីយប់ Newcastle ទល់ Aston Villa ម៉ោង១១:៣០នាទីយប់ ថ្ងៃទី១៣ ខែសីហា Brentford ទល់ Spurs ម៉ោង៨យប់ Chelsea ទល់ Liverpool ម៉ោង១០:៣០នាទីយប់ ថ្ងៃទី១៤ ខែសីហា Man Utd ទល់ Wolves ម៉ោង២អាធ្រាត្រ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7484.txt	Sadio Mane ខ្សែប្រយុទ្ធសញ្ជាតិសេណេហ្កាល់ បានយល់ព្រមផ្លាស់ទៅចូលរួមក្រុម Al-Nassr នៃក្របខណ្ឌ Saudi Pro League ហើយបន្ទាប់ពីបានចំណាយពេល ១រដូវកាលជាមួយ Bayern Munich។ នេះបើតាមក្លិបទាំង ២ បានប្រកាសនាថ្ងៃទី១ ខែសីហា ស្របតាមបំណងរបស់ Cristiano Ronaldo។	តាមរយៈការបង្ហោះសារនៅលើបណ្តាញសង្គម X អតីត
article_7485.txt	ក្រុមកាំភ្លើងធំ Arsenal កំពុងតែមានប្រៀបខ្លាំងជាក្រុម Manchester City មុនជំនួបពានរង្វាន់បើករដូវកាលថ្មី Community Shield មក ដោយសារតែក្រុមមេឃខៀវរបស់លោក ឆ្លងកាត់ការប្រកួតច្រើនលើសលុប កាលពីរដូវកាលមុន ។	ក្រុមរហ័សនាមមេឃខៀវ កាលពីរដូវកាលមុនបានឆ្លងកាត់ការប្រកួតយ៉ាងមមាញឹកខ្លាំង ហើយក៏ជារដូវកាលមួយដ៏ជោគជ័យបំផុត សម្រាប់ពួកគេដែលអាចឈ្នះពានរង្វាន់ ៣ ដោយមាន Premier League, Champions League និង FA Cup។ តែយ៉ាងណាជាមួយនឹងកាលវិភាគដ៏ច្រើននេះហើយ បានធ្វើឱ្យការត្រៀមខ្លួនសម្រាប់រដូវកាលថ្មីរបស់ក្រុម Man City មានភាពថមថយនៃកម្លាំង នឹងមិនទទួលបានពេលវេលាគ្រប់គ្រាន់សម្រាក ក៏ដូចជាការស្វែងរកកីឡាករថ្មីមកចូលរួមក្រុមទាន់ពេលមុនរដូវកាលថ្មី ខណៈកីឡាករល្អៗធ្លាប់ជួយក្រុមមួយចំនួនបានចាកចេញ។ សម្រាប់ក្រុម Arsenal មិនសូវជាមានកាលវិភាគច្រើន ដូចក្រុមរបស់លោក Guardiola ហើយក្រុមក៏មានពេលវេលាគ្រប់គ្រាន់នាំយកកីឡាករជាច្រើនមកចូលរួមក្រុម និងត្រៀមខ្លួនបានល្អប្រសើរ។ «កាលៈទេសៈដែលយើងកំពុងស្ថិតនៅ គឺយើងបានបញ្ចប់រដូវកាលមុន ២សប្តាហ៍ក្រោយក្រុម Arsenal ហើយយើងបានចាប់ផ្តើមឡើងវិញនៅ ២សប្តាហ៍បន្ទាប់ ដូច្នេះយើងមិនស្ថិតក្នុងភាពល្អប្រសើរឡើយ។ យើងជួបបញ្ហាក្នុងការចាប់ផ្តើមឡើងវិញរាល់រដូវកាល តែវាមិនជាបញ្ហានោះទេ យើងសង្ឃឹមថាការតាំងចិត្តរបស់យើងកម្លាំងថាមពលនឹងជួយជំរុញយើងក្នុងពេលប្រកួតប្រជែង។»។ លោក Pep Guardiola បាននិយាយបែបនេះប្រាប់ទៅអ្នកកាសែត។ ម្ចាស់ពានរង្វាន់ Premier League និង Champions League ក្រុម Man City នឹងចាប់ផ្តើមការប្រកួតពានរង្វាន់ Community Shield ត្រៀមបើករដូវកាល ២០២៣-២៤ ទល់ក្រុម Arsenal នៅថ្ងៃទី៦ ខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7486.txt	ក្រុមគ្រួសាររបស់តារាបាល់ទាត់ក្រុម Paris Saint Germain ខ្សែប្រយុទ្ធ Kylian Mbappe ត្រូវបានរាយការណ៍ថាយល់ព្រមទទួលសំណើក្នុងការផ្លាស់ទៅកាន់ក្លិប Al-Hilal។ យ៉ាងណាការសម្រេចចិត្តលើបញ្ហាអនាគតពីសំណាក់កីឡាករ នៅមិនទាន់បានកើតឡើងនៅឡើយ ។	តាមរយរបាយការណ៍របស់កាសែត Di Marzio ក្រុមគ្រួសាររបស់ Mbappe ថាពួកគេរីករាយជាមួយនឹងការដាក់សំណើនូវតម្លៃបំបែកកំណត់ត្រាពិភពលោក ពីសំណាក់ក្លិប Al-Hilal មកលើ Mbappe។ ក្រុមគ្រួសារ Mbappe បានអះអាងបន្ថែមថា ពួកគេបើកចំហក្នុងការចាកចេញពីប្រទេសបារាំង សម្រាប់ការលេង ១រដូវកាល នៅក្នុងក្របខណ្ឌ Saudi Pro League មុនពេលផ្លាស់ទៅកាន់ក្រុម Real Madrid នៅរដូវកាលបន្ទាប់មួយទៀត។ កាលពីពេលថ្មីៗនេះ ក្លិប PSG បានប្រកាសថា ខ្លួនបានបើកឱកាសដល់ក្លិប Al-Hilal ជជែកជាមួយនឹង Mbappe បន្ទាប់ពីពួកគេបានដាក់សំណើជាទឹកប្រាក់ប្រមាណ ៣៣៣លានដុល្លារ សម្រាប់នាំយក Mbappe ចេញពីទឹកដីប្រទេសបារាំង ទៅកាន់ទឹកដីប្រទេសអារ៉ាប៊ីសាអូឌីត។ តែយ៉ាងណា វាត្រូវការសម្រេចចិត្តពីសំណាក់កីឡាករផ្ទាល់។ ចាប់តាំងពីខ្សែប្រយុទ្ធ ២៤ឆ្នាំ បានប្រកាសអំពីគោលជំហររបស់គេទៅកាន់ក្លិប PSG កាលពីដើមខែកក្កដា ថា គេនឹងមិនព្រមបន្តកុងត្រាបន្ថែមទៀតឡើយ ក្រោយរដូវកាល ២០២៣-២៤។ ក្លិប PSG ត្រូវបង្ខំចិត្ត បើកទ្វារទទួលយកសំណើនៃការចង់បាន Mbappe ពីសំណាក់ក្លិបធំៗតំបន់អឺរ៉ុបដែលចង់បានរូបគេ។ «យើងចង់ឱ្យគេបន្តស្នាក់នៅ តែក៏មិនឱ្យចេញដោយគ្មានតម្លៃខ្លួនដែរ នេះជាអ្វីដែលមានក្នុងកិច្ចព្រមព្រៀងរបស់យើង។ […]»។ នេះបើតាមសម្តីរបស់ប្រធានក្លិប PSG លោក Nasser Al-Khelaifi កាលពីប៉ុន្មានសប្តាហ៍មុននេះ។ Mbappe នៅសល់កិច្ចសន្យារយៈពេល ១រដូវកាល ជាមួយ PSG តែគេហាក់បីជាចង់បានក្លិបថ្មី ជាពិសេស Real Madrid ដែលចង់បានរូបគេនោះឱ្យដាក់សំណើចំពោះរូបគេ ស្របពេលដែល PSG មិនចង់បាត់បង់គេដោយគ្មានតម្លៃខ្លួន។ ការផ្តល់ភ្លើងខៀវដល់ក្លិប Al-Hilal បានបញ្ជាក់ពីបំណងរបស់ PSG ក្នុងការលក់ Mbappe ដើម្បីទទួលប្រាក់មកវិញតាមតែអាចធ្វើទៅបាន។ PSG បានបច្ចុប្បន្នកំពុងតែធ្វើដំណើរប្រកួតមិត្តភាពត្រៀមបើករដូវកាលថ្មីនៅក្នុងប្រទេសជប៉ុន ប៉ុន្តែវត្តមានរបស់ Mbappe ក្នុងក្រុមសម្រាប់ការប្រកួតទីពីរគឺមិនមានឡើយ បើទោះជាគេរកបានគ្រាប់បាល់នៅការប្រកួតកាលពីសប្តាហ៍មុនដ៏ដោយ។ នាថ្ងៃទី២៥ ខែកក្កដា PSG បានប្រកួតស្មោះជាមួយនឹងក្រុម Al-Nassr ០-០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7487.txt	Jordan Henderson ខ្សែបម្រើសញ្ជាតិអង់គ្លេស ផ្លាស់ពី Liverpool ទៅចូលរួមក្លិប Al-Ettifaq របស់ប្រទេសអារ៉ាប៊ីសាអូឌីត ដោយទទួលបានប្រាក់ពលកម្មប្រមាណ ៧សែនផោន (៨,៩សែនដុល្លារ) ក្នុងមួយសប្តាហ៍។ ក្លិប Liverpool និងក្លិប Al-Ettifaq បានប្រកាសអំពីការផ្ទេរនៅថ្ងៃទី២៧ ខែកក្កដា។	បើតាមប្រព័ន្ធផ្សព្វផ្សាយរបស់ប្រទេសអង់គ្លេស ក្លិប Al-Ettifaq បានចំណាយប្រាក់ប្រមាណ ១២លានផោន (១៥,៥លានដុល្លារ) ជាមួយនឹងប្រាក់បូកបន្ថែម ក្នុងការផ្ទេរកីឡាករ Henderson មួយចំនួនទៀត។ ខ្សែបម្រើវ័យ ៣៣ឆ្នាំបានចាកចេញពីក្រុម Liverpool ក្រោយរួមរស់រយៈពេល ១២ឆ្នាំ ចាប់តាំងពីឆ្នាំ ២០១១។ ខ្សែបម្រើសញ្ជាតិអង់គ្លេសនឹងទទួលបានប្រាក់ពលកម្មប្រមាណ ៧សែនផោន (៨,៩សែនដុល្លារ) ក្នុងមួយសប្តាហ៍ជាមួយនឹងក្លិប Al-Ettifaq ដែលទើបនាំយកលោក Steven Gerard ទៅដឹកនាំជាអ្នកចាត់ការ។ កាលពីថ្ងៃទី២៦ Henderson បានបង្ហោះសារតាមរយៈវីដេអូមួយនៅលើបណ្តាញសង្គមអំពីការចែកផ្លូវរបស់គេពីទឹកដីកីឡដ្ឋាន Anfield។ កីឡាកររូបនេះបាននិយាយក្នុងការបង្ហោះនោះដូច្នេះថា ៖ «វាពិតជាពិបាកក្នុងការនិយាយពាក្យថាលាគ្នា ក្រោយពេលរួមរស់រយៈពេល ១២ឆ្នាំមកនេះ។ ខ្ញុំនឹងនៅតែជាអ្នកគាំទ្រក្រុមហង្សក្រហមរហូតដល់ថ្ងៃស្លាប់ អរគុណសម្រាប់អ្វីគ្រប់យ៉ាង។»។ ក្លិប Al-Ettifaq ជាកន្លែងដែល Henderson ត្រូវទៅចូលរួមដោយគេក៏នឹងវិលត្រលប់រួមការងារសារជាថ្មីជាមួយនឹងលោក Steven Gerrard ដែលជាអតីតមិត្តរួមក្រុមនៅ Liverpool។ Henderson ទទួលបានកិច្ចសន្យារយៈពេល ៣ឆ្នាំ ជាមួយក្រុមស្ថិតក្នុងក្របខណ្ឌ Saudi Pro League។ ចូលជាមួយ Liverpool ដោយផ្លាស់ពីក្រុម Southampton កាលឆ្នាំ ២០១១ កីឡាករវ័យ ៣៣ឆ្នាំ និងជាអតីតប្រធានក្រុមហង្សក្រហម បង្ហាញខ្លួនលេងឱ្យក្រុមស្ថិតក្នុងប្រទេសអង់គ្លេសជិត ៥០០ប្រកួត។ ពានរង្វាន់ដែលកីឡាករសញ្ជាតិអង់គ្លេសបានឈ្នះជាមួយ Liverpool រួមមាន Premier League, Champions League, FA Cup, EFL Cup ២លើក, Club World Cup និងពានរង្វាន់ UEFA Super Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7488.txt	ការបណ្តើរបាល់ និងការគ្រប់គ្រងបាល់បានយូរគឺជារឿងសំខាន់មួយនៅក្នុងការលេងបាល់ទាត់។ កីឡាករដែលពូកែក្នុងការបណ្តើរបាល់ទាំងនេះ អាចបណ្តើរបាល់ក្នុងរយៈចម្ងាយវែងដើម្បីជួយបង្កើតឱកាសដល់ក្រុមរបស់ពួកគេ ក្នុងការយកប្រៀបលើគូប្រកួត។	កីឡាករពូកែអូសបាល់ បណ្តើរបាល់បង្ហាញពីថាមពលខ្លាំងនៅក្នុងក្រុម ដោយពួកគេអាចបំបែកការរារាំងរបស់ខ្សែការពារគូប្រកួត និងបង្កើតឱកាសបន្ថែមសម្រាប់ក្រុមរបស់គេដើម្បីរកគ្រាប់បាល់។ ការស្វែងរកចំណុចខ្សោយនៃគូប្រជែងពីសំណាក់កីឡាករដែលពូកែបណ្តើរបាល់ បានជួយដល់គេក្នុងការរត់ជាមួយល្បឿនបានយ៉ាងល្អ។ ជាងនេះទៅទៀត អ្នកពូកែក្នុងការបណ្តើរបាល់ទាំងនេះ មានសារៈសំខាន់ណាស់ក្នុងការរក្សា ការគ្រប់គ្រង និងគ្រប់គ្រងនូវចង្វាក់នៃការប្រកួត ដែលអនុញ្ញាតឱ្យក្រុមរបស់ពួកគេកំណត់លំហូរនៃទម្រង់លេង។ ជាមួយនឹងសមត្ថភាពរបស់ពួកគេ កីឡាករដែលមានជំនាញនេះជាចំណុចស្នូលនៃយុទ្ធសាស្ត្រវាយលុក និងមានសក្តានុពលក្នុងការក្លាយជាអ្នកផ្លាស់បូរការប្រកួត។ ខាងក្រោមនេះជាកីឡាករចំនួន ៥រូបដែលពូកែក្នុងការបណ្តើរបាល់បំផុតក្នុងពិភពបាល់ទាត់៖ ១. Vinicius Junior ក្លិប Real Madrid ខ្សែប្រយុទ្ធវ័យក្មេងដ៏មានសមត្ថភាពមួយនេះ ជាកីឡាករមួយរូបដែលពូកែក្នុងការបណ្តើរបាល់ ដោយរួមមានជាមួយនឹងទម្រង់នៃការលេងបច្ចេកទេសនៃការលេងបែបសាំបា របស់ប្រេស៊ីល ដែលពូកែទាំងបណ្តើរបាល់ និងការញ៉ាក់បាល់។ Vinicius Jr ជាកីឡាករដ៏ពូកែមួយរូបតែងបង្កើតឱកាសខ្លាំងដល់ក្រុមដើម្បីស្វែងរកគ្រាប់បាល់។ ២. Lionel Mess ក្លិប Inter Miami Messi ជាកីឡាករមួយរូបដែលពូកែបំផុតក្នុងការបណ្តើរបាល់ គ្រប់គ្រងបាល់ បង្កើតឱកាស និងស្វែងរកពីចំណុចខ្សោយនៃគូប្រកួតដើម្បីស្វែងរកជ័យជម្នះក្នុងក្រុម។ ម្ចាស់ពានរង្វាន់ Ballon d’Or ៧សម័យ ធ្លាប់បានបង្កើតឱកាសជាច្រើនពីការអូសបាល់របស់គេ ហើយគេក៏តែងងាយស្រួលយកឈ្នះលើខ្សែការពាររបស់ក្រុមគូប្រកួត។ ៣. Bukayo Saka ក្រុម Arsenal ខ្សែប្រយុទ្ធសញ្ជាតិអង់គ្លេសវ័យ ២១ឆ្នាំ មានសមត្ថភាពខ្លាំងក្នុងការបណ្តើរបាល់ព្រមទាំងអាចញ៉ាក់បាល់ឆ្លងកាត់ខ្សែការពារគូប្រកួតជាច្រើនរូប ហើយទាំងបង្កើតឱកាសក្នុងការស្វែងរកគ្រាប់បាល់សម្រាប់ក្រុម។ បច្ចុប្បន្ន Saka ក៏ជាកីឡាករក្នុងក្របខណ្ឌ Premier League មួយរូបដ៏គ្រោះថ្នាក់បំផុត។ ៤. Kylian Mbappe ក្លិប Paris Saint Germian Mbappe ជាកីឡាករមួយនាពេលបច្ចុប្បន្នដែលមានសមត្ថភាពខ្ពស់បំផុតការលេងបាល់ទាត់ ព្រមទាំងជាកីឡាករដ៏សំខាន់បំផុតមួយដែលក្រុមណាក៏ចង់បាន។ សមត្ថភាពទាំងការគ្រប់គ្រងបាល់ បណ្តើរបាល់ ការស៊ុត និងល្បឿនដ៏លឿន Mbappe ងាយស្រួលក្នុងការបំបាក់លើគូប្រកួត និងរកជ័យជម្នះដើម្បីក្រុម។ ៥. Jack Grealish ក្លិប Manchester City Grealish ខ្សែប្រយុទ្ធក្រុមជើងឯកអង់គ្លេស ក៏មានសមត្ថភាពពូកែក្នុងការប្រកួតប្រជែង ការបណ្តើរបាល់របស់គេពិតជាល្អ។ គេតែងតែបង្កើតឱកាសល្អៗនៅក្នុងតំបន់តូចចង្អៀត ក៏ដូចជាកីឡាករពូកែឆ្មក់ឱកាសក្នុងការស៊ុតបាល់បញ្ចូលទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7489.txt	បង្ហាញខ្លួនលើកដំបូងឱ្យក្រុមក្នុងលីគកំពូលអាម៉េរិក Lionel Messi ស៊ុតបាល់ពិន័យ Frer-kick យ៉ាងល្អនៅចុងម៉ោងជួយ Inter Miami យកឈ្នះ Cruz Azul ក្នុងលទ្ធផល ២-១ ក្នុងការប្រកួតបើកឆាក Leagues Cup។	ក្នុងជំនួបបើកឆាកពូល J ពានរង្វាន់ Leagues Cup នៅថ្ងៃទី២១ ខែកក្កដា ក្រុមពីលីគអាម៉េរិក (MLS) Inter Miami យកឈ្នះក្រុមនៃលីគម៉ិកស៊ិក (Liga MX) Cruz Azul ក្នុងលទ្ធផល ២-១។ Robert Taylor ជាអ្នករកគ្រាប់បាល់នាំមុខមុនឱ្យ Miami នៅនាទី៤៤ មុនពេល Uriel Antuna រកបានគ្រាប់តាមស្មើឱ្យ Cruz Azul នៅនាទី៦៥។ ខ្សែប្រយុទ្ធចំណូលថ្មី Lionel Messi និងទើបប្តូរចូលនៅវគ្គទី២ បានធ្វើឱ្យមានការភ្ញាក់ផ្អើលសម្រាប់អ្នកគាំទ្រ Miami តាមរយៈការស៊ុតបាល់ Free-kick ដ៏អស្ចារ្យនៅនាទី៩០+៤ ដើម្បីជួយក្រុមទទូលបាន៣ពិន្ទុ។ បង្ហាញវត្តមានលើកដំបូងនៅលើទឹកដីអាម៉េរិក Messi ដែលគេទើបឱ្យរហស្សនាមថ្មី «America’s Number 10» ក្រោយផ្លាស់ពី PSG ទទួលបានការសារទរច្រើនលើសលុប ជាពិសេស បុគ្គលល្បីៗដូចជា LeBron James ម្ចាស់ជើងឯកកីឡាបាល់បោះ NBA បួនសម័យ, កីឡាការិនីវាយកូនបាល់ Serena Williams និងតារាទូរទស្សន៍ Kim Kardashian ជាដើម។ តាមរយៈជ័យជម្នះនេះ Inter Miami ទទួលបាន៣ពិន្ទុ ឈរកំពូលតារាងពូល J បណ្តោះអាសន្ន។ ជំនួបបន្ទាប់ Miami ត្រូវប៉ះ Atlanta United នៅថ្ងៃទី៣០ ខែកក្កដា៕ ទស្សនាវីដេអូស៊ុតដ៏អស្ចារ្យរបស់ Messi ខាងក្រោម៖ ទស្សនាវីដេអូស៊ុតដ៏អស្ចារ្យរបស់ Messi ខាងក្រោម៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_749.txt	តៃវ៉ាន់ នៅថ្ងៃទី៣១ ខែសីហា បានព្រមានថា ខ្លួននឹងអនុវត្តសិទ្ធិការពារខ្លួន ហើយវាយប្រហារតបទៅវិញ ប្រសិនបើកងកម្លាំងប្រដាប់អាវុធចិនចូលទឹកដីរបស់ខ្លួន។ ការអះអាងរបស់តៃវ៉ាន់ធ្វើឡើង ស្របពេលក្រុងប៉េកាំងបង្កើនសកម្មភាពយោធានៅជិតកោះមួយនេះ។	ទីក្រុងប៉េកាំង ធ្វើសមយុទ្ធយោធាជាញឹកញាប់នៅជុំវិញកោះតៃវ៉ាន់ក្នុងខែសីហា ក្នុងចេតនាបង្ហាញការមិនពេញចិត្តចំពោះដំណើរទស្សនកិច្ចរបស់ប្រធានសភាតំណាងអាម៉េរិក លោកស្រី ណាន់ស៊ី ផេឡូស៊ី នៅលើកោះនេះ។ តៃវ៉ាន់វិញមិនបាននៅស្ងៀមឡើយ ខណៈបានធ្វើសមយុទ្ធដើម្បីពង្រឹងសមត្ថភាពយោធាខ្លួន។ មន្ត្រីក្រសួងការពារជាតិតៃវ៉ាន់ នៅថ្ងៃទី៣១ ខែសីហា ក្នុងសន្និសីទសារព័ត៌មានមួយបានលើកឡើងថា កោះតៃវ៉ាន់នឹងវាយបកវិញទៅលើចិន ប្រសិនបើកងទ័ពចិនហ៊ានចូលមកក្នុងដែនអធិបតេយ្យភាពកោះនេះ។ «សម្រាប់យន្តហោះ និងនាវាចម្បាំងដែលចូលក្នុងដែនសមុទ្រ ឬដែនអាកាសរបស់យើងដល់ចម្ងាយប្រហែល២០គីឡូម៉ែត្រនោះ កងទ័ពជាតិនឹងអនុវត្តសិទ្ធិការពារខ្លួន និងវាយប្រហារតបវិញដោយគ្មានករណីលើកលែងឡើយ»។ ឧត្តមសេនីយ៍ Lin Wen-Huang អគ្គសេនាធិការរងកងទ័ពតៃវ៉ាន់ទទួលបន្ទុកផែនការ អះអាងបែបនេះ។ នេះមិនមែនជាលើកដំបូងដែលតៃវ៉ាន់ព្រមានវាយបកលើកងទ័ពចិនឡើយ។ កាលពីសប្ដាហ៍មុន ក្នុងខួបរំឭកដល់ការប្រឈមមុខដាក់គ្នាជាមួយចិនកាលពីប្រាំមួយទសវត្សរ៍មុនដែលតៃវ៉ាន់បានបំបាក់មុខកងទ័ពចិន ប្រធានាធិបតីតៃវ៉ាន់ Tsai Ing-wen ព្រមានថា កងកម្លាំងតៃវ៉ាន់នឹងឆ្លើយតបយ៉ាងចាស់ដៃចំពោះការឈ្លានពានណាមួយរបស់ចិន។ បច្ចុប្បន្ន រដ្ឋាភិបាលតៃវ៉ាន់កំពុងយកចិត្តទុកដាក់ខ្លាំងលើបង្កើនសមត្ថភាពកងកម្លាំងការពារជាតិខ្លួន ដោយបានស្នើទៅសភាបង្កើនថវិកាសម្រាប់វិស័យការពារជាតិក្នុងទំហំដ៏ច្រើនសន្ធឹកសន្ធាប់។ ក្នុងទំហំថវិកាសរុបជិត២០ពាន់លានដុល្លារ ថវិកាប្រមាណ៣,៥ពាន់លានដុល្លារ ត្រូវយកទៅចំណាយលើយន្តហោះចម្បាំង គ្រឿងបរិក្ខារយោធាផ្សេងៗ និងមូលនិធិពិសេសរបស់ក្រសួងការពារជាតិ។ ម្ដងហើយម្ដងទៀត ចិនតែងប្រកាសក្ដែងៗថា តៃវ៉ាន់ជាផ្នែកមួយរបស់ចិនដីគោក ហើយបើចាំបាច់ អាចប្រើកម្លាំងដើម្បីត្រួតត្រាតែម្ដង។ យ៉ាងណាមិញ តៃវ៉ាន់អះអាងថា មានតែប្រជាជនតៃវ៉ាន់ប៉ុណ្ណោះដែលអាចសម្រេចអនាគតរបស់ពួកគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7490.txt	លោក Erik ten Hag អ្នកចាត់ការក្រុម Manchester United ថ្ងៃទី២៥ ខែកក្កដា បាននិយាយថាក្រុមរបស់លោកកំពុងឈានដល់គម្រោងក្នុងការស្វែងរកខ្សែប្រយុទ្ធដើម្បីមកចូលរួមក្រុមហើយ។ Rasmus Hojlund ខ្សែប្រយុទ្ធ Atalanta ស្ថិតក្នុងគោលដៅនាំមុខគេរបស់អ្នកចាត់ការហូឡង់។	ពេលថ្មីៗនេះ ក្រុមបិសាចក្រហមបានច្រានចោលនូវរឿងរ៉ាវចចាមអារ៉ាម ដែលថាខ្លួនកំពុងចង់នាំយកខ្សែប្រយុទ្ធសញ្ជាតិបារាំង Kylian Mbappe ព្រមទាំងខ្សែប្រយុទ្ធសញ្ជាតិអង់គ្លេស Harry Kane មកចូលរួមក្រុម ខណៈដែលកីឡាករខ្សែប្រយុទ្ធទាំងពីរនេះ កំពុងមានរឿងរ៉ាវមិនច្បាស់លាស់ចំពោះអនាគតរបស់ពួកគេ ជាមួយក្លិបដែលពួកគេកំពុងនៅ។ ខ្សែប្រយុទ្ធក្រុម Atalanta សញ្ជាតិដាណឺម៉ាក Rasmus Hojlund ដែលមានវ័យត្រឹមតែ ២០ឆ្នាំ ជាកីឡាករតែម្នាក់ប៉ុណ្ណោះក្នុងតំបន់ប្រយុទ្ធ ដែលក្រុម Man United បានដាក់គោលដៅជាយូរមកហើយ។ តែ Man United មានភាពស្ទាក់ស្ទើរក្នុងការជួបជាមួយក្លិបស្ថិតក្នុងប្រទេសអ៊ីតាលី ក៏ដូចជាតម្លៃនៃការផ្ទេរប្រមាណ ៦០លានផោន (៧៧,១ លានដុល្លារ)។ «យើងកំពុងចាប់ផ្តើមដំណើរការ តែយើងដឹងថានឹងត្រូវធ្វើរឿងនេះបែបណាហើយ។ អ្វីដែលខ្ញុំអាចនិយាយនៅពេលនេះ គឺយើងកំពុងតែធ្វើគ្រប់យ៉ាងចេញពីថាមពលរបស់យើង ដើម្បីឱ្យការងារមួយនេះទទួលបានជោគជ័យ។ សម្រាប់ខ្ញុំ កាន់តែឆាប់ កាន់តែល្អ ព្រោះតែយើងត្រូវការគេឱ្យសម្របខ្លួនក្នុងក្រុមកាន់តែលឿន ជាមួយនឹងទម្រង់លេង។»។ លោក Ten Hag បាននិយាយបែបនេះ អំឡុងពេលក្រុមកំពុងធ្វើដំណើរប្រកួតមិត្តភាព ក្នុងទីក្រុង San Diego ប្រទេសអាម៉េរិក មុនជំនួបទល់ក្រុម Wrexham នៅថ្ងៃទី២៦ ខែកក្កដា និង Real Madrid នៅថ្ងៃបន្ទាប់។ ការលើកឡើងរបស់លោក Ten Hag បែបនេះបានប្រាប់ពីបំណងថាក្រុម Man United កំពុងតែត្រូវការខ្សែប្រយុទ្ធវ័យ ២០ឆ្នាំ ខ្លាំងដើម្បីមកចូលរួមក្រុមត្រៀមខ្លួនសម្រាប់រដូវកាលថ្មី ខណៈដែលក្រុមម្ចាស់ពាន EFL Cup មួយនេះ មានតំបន់ប្រយុទ្ធមិនសូវមុតស្រួច។ អំពី Hojlund ដែលក្រុមបិសាចក្រហមកំពុងតាមប្រម៉ាញ់មកចូលរួមក្រុម ខ្សែប្រយុទ្ធសញ្ជាតិដាណឺម៉ាក បានចូលរួមជាក្រុម Atalanta នៅក្នុងឆ្នាំ ២០២២ ដោយរូបគេរកបានគ្រាប់បាល់ចំនួន ១០គ្រាប់ ពីការបង្ហាញខ្លួនចំនួន ៣៤លើក កាលពីរដូវកាលមុន។ កីឡាករវ័យក្មេងរូបនេះ ថែមទាំងបានបង្ហាញខ្លួនលេងឱ្យក្រុមជម្រើសជាតិដាណឺម៉ាក អំឡុងខែកញ្ញា ឆ្នាំ២០២២ ដោយគេបានជួយក្រុមជម្រើសជាតិ ប្រកួតជម្រុះព្រឹត្តិការណ៍ Euro 2024 ចំនួន ៦ប្រកួត និងរកបាន ៦គ្រាប់ពីការប្រកួតទាំងនោះ។ នារដូវកាល ២០២៣-២៤ នេះទៀតសោត ក្រុម Man United បានចុះកិច្ចសន្យានាំយកកីឡាករថ្មីចំនួន ២រូប ដែលជាកីឡាករដែលមានកេរ្តិ៍ឈ្មោះ និងសមត្ថភាពខ្លាំងនាពេលបច្ចុប្បន្នដូចជាខ្សែបម្រើ Mason Mount មកពីក្រុម Chelsea តម្លៃប្រមាណ ៥៥លានផោន (៧០លានដុល្លារ) និងអ្នកចាំទី Andre Onana ពីក្រុម Inter Milan តម្លៃ៤៣,៨លានផោន (៥៦,២៨លានដុល្លារ) ក្រោយ David de Gea បានចាកចេញពីក្រុម ក្រោយចប់កុងត្រា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7491.txt	ក្រុម Manchester United បានយល់ព្រមលើកិច្ចព្រមព្រៀងចុះកិច្ចសន្យានាំយក Rasmus Hojlund ពីក្រុម Atalanta នៃលីគកំពូលអ៊ីតាលីជាមួយនឹងកិច្ចសន្យា ៥ឆ្នាំ និងជម្រើសបន្តច្រើនរដូវកាលបន្ថែមទៀត។ បើតាមប្រព័ន្ធផ្សព្វផ្សាយរបស់អង់គ្លេសកាលពីថ្ងៃទី២៩ ខែកក្កដា ខ្សែប្រយុទ្ធសញ្ជាតិអាណឺម៉ាករូបនេះ មានតម្លៃផ្ទេរដល់ទៅជាង៩០លានដុល្លារ។	បើតាមរបាយការណ៍ដែលកាសែត BBC បានផ្សាយ ខ្សែប្រយុទ្ធកំពុងលេចធ្លា វ័យ២០ឆ្នាំ នឹងផ្លាស់ទៅកាន់ទឹកដីកីឡដ្ឋាន Old Trafford ក្នុងតម្លៃប្រមាណ ៧២លានផោន (៩២,៥២លានដុល្លារ) ហើយកីឡាកររូបនេះនឹងក្លាយជាកីឡាករទី ៦ ដែលមានតម្លៃផ្ទេរថ្លៃបំផុតប្រចាំក្រុមបិសាចក្រហម។ កាលពីមុន Hojlund ធ្លាប់បានបង្ហាញខ្លួនលេងក្នុងបាល់ទាត់អាជីពនៅតាមលីគកំពូលក្នុងតំបន់អឺរ៉ុបក្រោយគេបានលេងឱ្យក្រុម FC Copenhagen និង Sturm Graz មុនពេលផ្លាស់មកចូលរួមជាមួយនឹងក្រុម Atalanta ក្នុងរដូវកាល ២០២២-២៣ នៃក្របខណ្ឌ Serie A។ កីឡាករសញ្ជាតិដាណឺម៉ាក រកបានគ្រាប់បាល់ចំនួន ៩គ្រាប់ សម្រាប់ Atalanta។ Hojlund ក៏នឹងក្លាយជាកីឡាករទី៣ ដែលក្រុមបិសាចក្រហមបានចុះកិច្ចសន្យាផ្ទេរមកកាន់ក្រុមក្នុងរដូវកាលនេះ បន្ទាប់ពីការមកដល់របស់កីឡាករខ្សែបម្រើ Mason Mount ពីក្រុម Chelsea និងអ្នកចាំទី Andre Onana ពីក្រុម Inter Milan។ រដូវកាលមុន Man United បានបញ្ចប់ចំណាត់ថ្នាក់លេខ ៣ ក្នុងតារាង Premier League ដោយរក្សាបានកៅអីសម្រាប់ការប្រកួតពានរង្វាន់ UEFA Champions League ហើយពួកគេក៏បានឈ្នះពានរង្វាន់ EFP Cup ផងដែរ។ ទោះបញ្ចប់ចំណាត់ថ្នាក់លេខ ៣ តែក្រុមស្ថិតក្នុងក្របខណ្ឌអង់គ្លេសមួយនេះរកបានគ្រាប់បាល់តែ ៥៨គ្រាប់ប៉ុណ្ណោះ ដោយក្រោមក្រុមជើងឯក Man City ដល់ ៣៦គ្រាប់។ ការខកខាននៅត្រង់ចំណុចបញ្ចប់ទីនេះ មុនពេលបើករដូវកាលថ្មីទៀតសោត ក្រុមស្ថិតក្រោមការដឹកនាំរបស់លោក Ten Hag គឺពិតជាត្រូវការខ្សែប្រយុទ្ធដ៏មុតស្រួចក្នុងការស្វែងរកការស៊ុតបាល់បញ្ចប់ទីបានល្អ ហើយពេលនេះពួកគេយកបាន Hojlund ដែលជាកីឡាករវ័យក្មេងកំពុងមានសមត្ថភាពខ្លាំងមករួមក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7492.txt	ជំនួបបើកឆាករឹត្តិការណ៍ Women’s World Cup ក្នុងទីក្រុង Auckland ប្រទេសនូវែលសេឡង់នឹងដំណើរការតាមគម្រោងដដែល បើទោះមានការបាញ់ប្រហាបណ្តាលឱ្យស្លាប់មនុស្ស៣នាក់ នៅព្រឹកថ្ងៃទី២០ ខែកក្កដា។ នេះបើតាមការបញ្ជាក់របស់សហព័ន្ធបាល់ទាត់អន្តរជាតិ (FIFA)។	ក្រុមសហម្ចាស់ផ្ទះ នូវែលសេឡង់ នឹងត្រូវជួបស្វាគមន៍ក្រុមន័រវេសនៅជំនួបបើកឆាកពូល A ក្នុងកីឡដ្ឋាន Eden Park នារសៀលវេលាម៉ោង ២។ មន្ត្រីប៉ូលីសនូវែលសេឡង់បានននិយាយថា ពួកគេបានគ្រប់គ្រងលើស្ថានភាពរួចរាល់ ហើយឧប្បត្តិហេតុគឺដាច់ដោយឡែក និងមិនមានហានិភ័យផ្នែកសន្តិសុខការប្រកួតឡើយ។ បើតាមសេចក្តីថ្លែងការណ៍របស់ FIFA បានបង្ហាញពីការសម្រេចចិត្ត បន្តដំណើរការប្រកួតតាមគម្រោងប្រកួតតាមកាលវិភាគ បន្ទាប់ពីបានពិភាក្សាជាមួយនឹងអាជ្ញាធរនូវែលសេឡង់ និងក្រុមដែលមកចូលរួម ដែលបានបញ្ជាក់ពីកីឡាករ និងបុគ្គលិកក្រុម។ «FIFA សូមចូលរួមរំលែកទុក្ខយ៉ាងក្រៀមក្រំបំផុតទៅកាន់ក្រុមគ្រួសារ និងមិត្តភ័ក្តិរបស់ជនរងគ្រោះដែលបានបាត់បង់ជីវិតបន្ទាប់ពីឧប្បត្តិហេតុដែលបានកើតឡើងនៅព្រឹកនេះក្នុងទីក្រុង Auckland/ Tamaki Makaurau និងក្នុងទីក្រុង Aotearoa ប្រទេសនូវែលសេឡង់។ […] FIFA បានណែនាំថាឧប្បត្តិហេតុគឺដាច់ដោយឡែកពីការប្រកួតបាល់ទាត់ ហើយការប្រកួតបើកឆាកយប់នេះនៅក្នុង Eden Park នឹងដំណើរការតាមការគ្រោងទុក។»។ នេះបើតាមសេចក្តីថ្លែងការណ៍របស់ FIFA។ មិនត្រឹមតែ FIFA ប៉ុណ្ណោះដែលបង្ហាញការសោកស្តាយចំពោះហេតុការណ៍ ក្រុមបាល់ទាត់មួយចំនួនក៏បានបង្ហាញការចូលរួមរំលែកទុក្ខដល់ក្រុមគ្រួសារជនរងគ្រោះ។ ក្រុមបាល់ទាត់នារីនូវែលសេឡង់, អាម៉េរិក និងហ្វីលីពីន បានបង្ហាញការចូលរួមរំលែកទុក្ខតាមរយៈការបង្ហោះនៅលើបណ្តាញសង្គម
article_7493.txt	ខ្សែប្រយុទ្ធ Cristiano Ronaldo បានបង្ហោះសារមួយនៅលើបណ្តាញសង្គម បង្ហាញចំណាប់អារម្មណ៍របស់គេថាក្លិប Al-Nassr កំពុងតែបន្តភាពប្រសើរឡើងក្នុងការអភិវឌ្ឍទម្រង់លេងរបស់ខ្លួន ក្រោយប្រកួតស្មើក្រុម Inter Milan លទ្ធផល ១-១ នៃការប្រកួតមិត្តភាពក្នុងប្រទេសជប៉ុននាថ្ងៃទី២៧ ខែកក្កដា។	ក្រុម Al-Nassr បានធ្វើដំណើរប្រកួតមិត្តភាពត្រៀមបើករដូវកាលថ្មីរបស់ខ្លួនក្នុងប្រទេសជប៉ុន ដោយការប្រកួតចុងក្រោយបង្អស់ទល់ក្រុមលំដាប់លេខ ២ ក្នុងពានរង្វាន់អឺរ៉ុប Champions League រដូវកាលមុន Inter Milan ក្នុងលទ្ធផល ១-១។ មុនពេលប្រកួតស្មើក្រុម Inter Milan ក្រុមស្ថិតក្នុងក្របខណ្ឌ Saudi Pro league មួយនេះក៏បានប្រកួតស្មើក្រុម Paris Saint Germain ជើងឯកលីគកំពូលបារាំងលទ្ធផលស្មើ ០-០។ កីឡាករ Anderson Talisca ជាអ្នករកគ្រាប់បាល់ ១គ្រាប់សម្រាប់ Al-Nassr មុនពេលកីឡាករ Davide Frattesi របស់ Inter Milan រកបានគ្រាប់បាល់តាមស្មើមកវិញ។ ចំពោះការប្រកួតមិត្តភាពទល់នឹងក្រុមខ្លាំងៗតំបន់អឺរ៉ុប ជាមួយលទ្ធផលល្អគាប់ប្រសើរ ប្រធានក្រុម Al-Nassr រូបនេះបានបង្ហាញចំណាប់អារម្មណ៍ខ្លួននៅលើបណ្តាញសង្គម
article_7494.txt	David Silva អតីតអតីតខ្សែបម្រើឆ្នើម Manchester City នៅថ្ងៃទី២៧ ខែកក្កដា បានប្រកាសចូលនិវត្តន៍ពីអាជីពកីឡាករបាល់ទាត់ត្រឹមវ័យ៣៧ឆ្នាំ។ ការប្រកាសបញ្ចប់អាជីព ធ្វើឡើងប៉ុន្មានថ្ងៃប៉ុណ្ណោះបន្ទាប់ពី Silva បានរងរបួសសរសៃពួរ (ACL) ក្នុងការហ្វឹកហាត់ជាមួយ Real Sociedad មុនបើករដូវកាលថ្មី។	អតីតខ្សែបម្រើជម្រើសជាតិអេស្ប៉ាញរូបនេះ បានរងរបួសជង្គង់ឆ្វេងកាលពីដើមខែកក្កដា ខណៈកំពុងហ្វឹកហាត់ជាមួយក្រុម Real Sociedad ដើម្បីត្រៀមចូលរដូវកាលទី៤ របស់ខ្លួននៅក្របខណ្ឌ La Liga របស់អេស្ប៉ាញ។ «ថ្ងៃនេះជាថ្ងៃដ៏សោកសៅមួយសម្រាប់ខ្ញុំ»។ Silva បាននិយាយនៅក្នុងវីដេអូខ្លីមួយដែលត្រូវបានបង្ហោះលើបណ្តាញសង្គម
article_7495.txt	ខ្សែប្រយុទ្ធ Lionel Messi នឹងក្លាយជាប្រធានក្រុមថ្មីនៅក្លិប Inter Miami ចាប់ពីពេលបង្ហាញខ្លួននៅប្រកួតដំបូងរួច។ នេះបើតាមការអះអាងរបស់លោក Tata Martino គ្រូបង្វឹកក្រុមស្ថិតក្នុងក្របខណ្ឌលីគអាម៉េរិកមួយនេះ នាថ្ងៃទី២៤ ខែកក្កដា។	Messi បានចុះកិច្ចសន្យាជាមួយនឹង Inter Miami កាលពីដើមខែកក្កដា មុនរូបគេបានបង្ហាញខ្លួនលេងលើកដំបូងសម្រាប់ក្លិបស្ថិតនៅប្រទេសអាម៉េរិក ដោយបានពាក់ស្លាកប្រធានក្រុមនៅពេលផ្លាស់ប្តូរចូល។ ជំនួបនោះប្រធានក្រុមជម្រើសជាតិអាហ្សង់ទីន ថែមទាំងរកបានគ្រាប់បាល់ជ័យជម្នះសម្រាប់ក្រុមឈ្នះទៅលើក្លិប Cruz Azul របស់ម៉ិកស៊ិកក្នុងពានរង្វាន់ League Cup តាមរយៈការស៊ុតបាល់ពិន័យ Freekick យ៉ាងល្អចុងម៉ោង។ ក្លិប Inter Miami កាលពីមុនមានកីឡាករសញ្ជាតិប្រេស៊ីលខ្សែបម្រើ Gregore ជាប្រធានក្រុម ហើយដែលមកដល់ពេលនេះមិនបានចូលរួមបង្ហាញខ្លួនលេងជាមួយក្រុមដោយសារតែរបួសជើង។ លោក Tata Martino នៅពេលត្រូវបានគេសួរថា Messi នឹងបន្តជាប្រធានក្រុម Inter Miami ឬយ៉ាងណា គ្រូបង្វឹកសញ្ជាតិអាហ្សង់ទីនបានអះអាងដូច្នេះថា ៖ «នៅថ្ងៃបន្ទាប់រូបគេនឹងនៅតែជាប្រធានក្រុមដូចគ្នា នៅពេលគេបានមកចូលរួម ពិតណាស់រូបគេនឹងធ្វើជាប្រធានក្រុមថ្មីរបស់ក្រុម។»។ ក្លិប Inter Miami ខិតកាន់តែគៀកនៃការប្រកួតវគ្គចែកពូលក្នុងពានរង្វាន់ League Cup ដោយថ្ងៃទី២៥ ខែកក្កដា Inter Miami ត្រូវស្វាគមន៍ក្រុម Atlanta United ដោយពួកគេរំពឹងយកឈ្នះការប្រកួតបន្តដើម្បីអាចស្វែងរកឱកាសឈានជើងឡើងទៅកាន់វគ្គជម្រុះបន្តទៀត។ ការប្រកួតពានរង្វាន់ League Cup រវាងក្រុមស្ថិតក្នុងក្របខណ្ឌ MLS និង Liga MX របស់ប្រទេសម៉ិកស៊ិកមានរចនាសម្ព័ន្ធនៃការប្រកួតគឺដូចគ្នាទៅនឹងការប្រកួតពានរង្វាន់ World Cup ដោយក្រុមត្រូវឆ្លងកាត់វគ្គចែកពូល ហើយបន្ទាប់មកគឺត្រូវប្រកួតជម្រុះជាបន្តបន្ទាប់រហូតដល់ផ្តាច់ព្រ័ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7496.txt	Neymar Jr ខ្សែប្រយុទ្ធក្រុម Paris Saint Germain បង្កើតរឿងរ៉ាវដ៏អស់សំណើចមួយនៅពេលដែល IShowSpeed តារា Youtuber ដ៏ល្បីបានជួបគេនៅក្នុងការប្រកួតរវាងក្រុម Al-Nassr និង PSG ក្នុងប្រទេសជប៉ុន។ ខ្សែប្រយុទ្ធសញ្ជាតិប្រេស៊ីលថា IShowSpeed មករក Cristiano Ronaldo មិនមែនជារូបគេឡើយ។	IShowSpeed ជារហស្សនាមនៅលើ YouTube ដោយបុរសជនជាតិអាម៉េរិក វ័យ ១៨ឆ្នាំរូបនេះមានឈ្មោះដើមថា Darren Watkins Jr និងជាតារាកំពុងទទួលបានការចាប់អារម្មណ៍យ៉ាងខ្លាំងនៅលើបណ្តាញអ៊ិនធឺណិត និង YouTube។ IShowSpeed មានចំនួនអ្នកតាមដានរូបគេនៅលើ YouTube ប្រមាណជាង ១៧លាននាក់គិតដល់ពេលនេះ ហើយគេគឺជាអ្នកគាំទ្រ Ronaldo ដ៏ងប់ងល់ម្នាក់។ ជំនួបមិត្តភាពក្នុងប្រទេសជប៉ុនរវាងក្រុម Al-Nassr ទល់នឹងក្រុមជើងឯកបារាំង PSG កាលពីថ្ងៃទី២៥ ខែកក្កដា បានបញ្ចប់ទៅដោយលទ្ធផល ០-០។ IShowSpeed បានចូលរួមការប្រកួតនោះ ដោយរូបគេទទួលបានឱកាសជួប Neymar ពេលនោះ Speed បានពាក់អាវក្រុមជម្រើសជាតិប្រេស៊ីលនាពេលជួបគ្នានោះ។ នៅពេលដែល Speed បានជួប Neymar ហើយបានប្រាប់ទៅកាន់តារាបាល់ទាត់ប្រេស៊ីលថារូបគេគឺទៅទីនោះដើម្បីឃើញ Neymar ភ្លាមៗនោះ ខ្សែប្រយុទ្ធក្រុម PSG បាននិយាយបកមកវិញដោយបង្កើតរឿងរ៉ាវដ៏អស់សំណើចថា Speed មកទីនេះដើម្បីតែ Ronaldo តែប៉ុណ្ណោះ។ វីដេអូផ្សាយផ្ទាល់របស់ IShowSpeed នៅលើបណ្តាញ YouTube ដោយមានឃ្លាមួយ «ខ្ញុំមកទីនេះដើម្បីឃើញអ្នក» បន្ទាប់មក Neymar បាននិយាយបកវិញបែបលេងសើចថា «អ្នកមកទីនេះដើម្បី Ronaldo»។ យ៉ាងណាក្នុងការប្រកួតទល់នឹងក្រុម PSG ខ្សែប្រយុទ្ធសញ្ជាតិព័រទុយហ្កាល់ Ronaldo បានបង្ហាញទម្រង់លេងយ៉ាងល្អអំឡុងការប្រកួតត្រៀមបើករដូវកាលថ្មីនេះផងដែរ។ សកម្មភាពរបស់ Ronaldo ក្នុងការប្រកួតនោះក៏បង្កើតភាពទាក់ទាញដល់ការប្រកួតផងដែរ។ អំឡុងជំនួបនោះទៀតសោត Neymar មិនត្រូវបានចូលរួមប្រកួតឡើយដោយគេបានស្ថិតនៅកៅអីបម្រុងតែប៉ុណ្ណោះ កីឡាករសញ្ជាតិប្រេស៊ីល មិនទាន់វិលចូលសកម្មភាពបាល់ទាត់វិញឡើយ បន្ទាប់ពីរងរបួសដាច់សរសៃកជើងកាលេពីរដូវកាលមុនមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7497.txt	លោក Xin Duan គ្រូបង្វឹកក្រុមបាល់ទាត់ Liaoning Shenyang ស្ថិតនៅលីគទីពីររបស់ចិន ចេញមុខសុំទោសចំពោះទង្វើរមិនសមរម្យ បន្ទាប់ពីបានទះកំភ្លៀងអាជ្ញាកណ្តាល អំឡុងការប្រកួតនៅថ្ងៃទី២៣ ខែកក្កដា។ នេះបើតាមការប្រកាសរបស់ក្លិប Liaoning Shenyang។	វីដេអូមួយបានបង្ហាញនៅលើបណ្តាញសង្គមរបស់ប្រទេសចិន ទាក់ទងនឹងការប្រកួតក្របខណ្ឌទីពីរ China League One រវាងក្រុម Liaoning Shenyang ដែលចាញ់ក្រុម Nanjing City លទ្ធផល ៤-០។ វីដេអូនោះបង្ហាញអំពីសកម្មភាពគ្រូបង្វឹក Xin Duan ត្រូវបានគេមើលឃើញថាបានតតាំងជជែកជាមួយនឹងអាជ្ញាកណ្តាលការប្រកួតលោក Chen Hao បន្ទាប់ពីការផ្តល់បាល់ពិន័យ ១១ម៉ែត្រទៅដល់ក្រុមគូប្រជែង។ ក្រោយមក លោក Xin Duan ត្រូវបានផ្តល់កាតក្រហម បន្ទាប់ពីលោកបានទះកំផ្លៀងមន្ត្រីអាជ្ញាកណ្តាលការប្រកួត។ បើតាមរបាយការណ៍ពីសំណាក់ប្រព័ន្ធផ្សព្វផ្សាយរបស់ប្រទេសចិន លោក Xin Duan គ្រូបង្វឹកក្រុម Liaoning Shenyang ត្រូវបានបញ្ជូនទៅមន្ទីពេទ្យបន្ទាប់ពីដួចសន្លប់ មុនពេលត្រឡប់ទៅសណ្ឋាគារក្រុម ហើយលោកបានសុំទោសទៅកាន់អាជ្ញាកណ្តាល។ «នៅក្នុងវគ្គទីមួយនៃការប្រកួត អ្នកដឹកនាំក្លិបរបស់យើងមិនយល់ស្របនឹងការសម្រេចរបស់អាជ្ញាកណ្តាល ហើយមានប្រព្រឹត្តិមិនសមរម្យសមហេតុផល ដែលបំពានលើគោលការណ៍ណែនាំរបស់ CFA League។ បន្ទាប់ពីការប្រកួត អ្នកចាត់ការក្រុមរបស់យើងបានទាក់ទងជាមួយលោក Xin Duan ហើយបានស្វែងរកដំណោះស្រាយ ព្រមទាំងសុំទោសចំពោះកំហុសដែលលោកបានបង្កឡើង។»។ នេះបើតាមសេចក្តីថ្លែងការណ៍របស់ក្រុម Liaoning Shenyang នៅលើបណ្តាញសង្គម Weibo។ យ៉ាងណាទាក់ទងទៅនឹងបញ្ហានេះ សមាគមបាល់ទាត់ចិន CFA មិនទាន់មានវិធានការអ្វីឡើយលើរឿងរ៉ាវនៃការបង្កគ្រោះថ្នាក់ដល់អាជ្ញាកណ្តាលការប្រកួតនៅឡើយនោះទេ។ ក្លិប Nanjing City ជាក្រុមស្ថិតនៅលេខ ៤ ក្នុងក្របខណ្ឌទី២ របស់ប្រទេសចិន ខណៈដែលក្រុម Liaoning Shenyang ស្ថិតនៅចំណាត់ថ្នាក់លេខ ១៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7498.txt	គ្រូបង្វឹកក្រុមជម្រើសជាតិនារីវៀតណាម លោក Mai Duc Chung សារភាពថា វៀតណាមស្ថិតក្រោមសម្ពាធនៅមុនការប្រកួតទល់ព័រទុយហ្កាល់ក្នុងជំនួបទីពីរពូល E ដោយសារតែជ័យជម្នះរបស់ហ្វីលីពីនលើម្ចាស់ផ្ទះនូវែលសេឡង់ក្នុងព្រឹត្តិការណ៍ FIFA Women's World Cup។	ក្រុមនារីហ្វីលីពីន បានធ្វើឱ្យមានការភ្ញាក់ផ្អើល ក្រោយយកឈ្នះម្ចាស់ផ្ទះនូវែលសេឡង់ ១-០ ក្នុងប្រត្តិសាស្ត្ររបស់ខ្លួន នៅជំនួបលើកទី២ ពូល A។ ហ្វីលីពីន ជាក្រុមនារីតំបន់អាស៊ីអាគ្នេយ៍ទី២ ដែលឈ្នះការប្រកួតនៅពានរង្វាន់ពិភពលោក បន្ទាប់ពីថៃ យកឈ្នះកូដឌីវ័រ ៣-២ នៅ World Cup ឆ្នាំ២០១៥។ ជ័យជម្នះរបស់ហ្វីលីពីន បានក្លាយជាប្រធានបទរសើបសម្រាប់គ្រូវៀតណាមលោក Mai Duc Chung។ គ្រូបង្វឹកសញ្ជាតិវៀតណាម វ័យ៧២ឆ្នាំរូបនេះ មើលឃើញថា មានការប្រៀបធៀបរវៀងក្រុមហ្វីលីពីន និងវៀតណាម មុនក្រុមលោកត្រូវតតាំងជាមួយព័រទុយហ្កាល់នៅជំនួបទី២ពូល E នារសៀលថ្ងៃទី២៧ ខែកក្កដា វេលាម៉ោង២និង៣០នាទី [ម៉ោងនៅកម្ពុជា]។ «ហ្វីលីពីនពិតជាសំណាងណាស់។ នូវែលសេឡង់បានវាយលុកច្រើន ហើយថែមទាំងមានឱកសរកគ្រាប់បាល់ច្រើនលើក ប៉ុន្តែធ្វើមិនបានសម្រេច។ សំណាងបែបនេះក៏អាចកើតឡើងសម្រាប់វៀតណាមខ្លះដែរ»។ លោក Chung បាននិយាយបែបនេះក្នុងសន្និសីទសារព័ត៌មាននៅថ្ងៃទី២៦ ខែកក្កដា។ នេះបើតាមការផ្សាយរបស់កាសែត vnexpress។ គ្រូបង្វឹករូបនេះ បន្ថែមថាបើទោះជ័យជម្នះរបស់ហ្វីលីពីនដាក់សម្ពាធលើវៀតណាមមែន ប៉ុន្តែវាក៏ជាសំណាងមួយសម្រាប់បាល់ទាត់អាស៊ីអាគ្នេយ៍ដែរ។ ម្យ៉ាង លោក Chung គិតថាប្រសិនបើហ្វីលីពីនឈ្នះ នោះវៀតណាមក៏ត្រូវតែឈ្នះដូចគ្នាដែរ។ ប៉ុន្តែយ៉ាង ក្រុមអាស៊ានទាំងពីរមិនអាចមានការប្រៀបធៀគ្នានោះទេ ដ្បិតហ្វីលីពីនមាន កីឡាការិនីដែលមានសញ្ជាតិជាច្រើន ខណៈវៀតណាមទាំងអស់សុទ្ធតែកីឡាការិនីមានដើមកំណើតវៀតណាម។ ជំនួបដំបូងពូល E វៀតណាម ដែលបង្ហាញខ្លួនលើកដំបូងនៅ World Cup ជាប្រវត្តិសាស្ត្រដូចហ្វីលីពីនដែរនោះ បានចាញ់ក្រុមការពារតំណែងជើងឯកអាម៉េរិកក្នុងលទ្ធផល ៣-០ ស្របពេលព័រទុយហ្កាល់ចាញ់ហូឡង់១-០។ ក្រុមទាំងពីរសុទ្ធតែត្រូវការឈ្នះរៀងខ្លួនក្រុមជំនួបលើកទី២ ឬបានត្រឹមស្មើ ដើម្បីមានឱកាសប្រជែងដល់ជំនួបចុងក្រោយ។ ក្នុងពូល E នេះ អាម៉េរិកឈរលេខ១បណ្តោះអាសន្ន តាមពីក្រោយដោយហូឡង់ ដែលមាន៤ពិន្ទុដូចគ្នា ក្រោយក្រុមទាំងពីរនេះប្រកួតស្មើ ១-១ នៅជំនួបទី២។ ជំនួបចុងក្រោយ អាម៉េរិកប៉ះព័រទុយហ្កាល់ ឯ វៀតណាម ជួបហូឡង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7499.txt	លោក Tony Estanguet ប្រធានគណៈកម្មាធិការរៀបចំព្រឹត្តិការណ៍អូឡាំពិក និងប៉ារ៉ាឡាំពិក ឆ្នាំ២០២៤ ក្រុងបារីស ជឿថា Paris 2024 មានសារៈសំខាន់ណាស់ក្នុងការស្ដាឡើងនូវវិស័យកីឡា និងជាការបង្ហាញថាទីក្រុងនេះ នឹងផ្ដល់ជូននូវអនុស្សាវរី ដែលមិនអាចបំភ្លេចបានសម្រាប់អ្នកចូលរួម។	យោងទៅលើការផ្សាយរបស់សារព័ត៌មាន BBC នៅថ្ងៃទី២៦ ខែកក្កដា លោក Tony Estanguet បាននិយាយថា ការប្រកួតកីឡាអូឡាំពិក និងប៉ារ៉ាឡាំពិក នឹងក្លាយជាសកម្មភាពកីឡាមួយ ដែលជាគំរូ ដល់ពិភពលោក។ ប្រធានរូបនេះ ពន្យល់ថា ប្រតិភូកីឡាចូលរួមទាំងអស់ នឹងទទួលបទពិសោធន៍ផ្សេងៗ ដែលខុសពីអ្វី ដែលពួកគេបានឆ្លងកាត់ក្នុងព្រឹត្តិការណ៍អូឡាំពិក និងប៉ារ៉ាឡាំពិក បានធ្វើកន្លងមក។ ក្រៅអំពីការផ្ដល់ជូននៅការប្រកួតប្រជែង ដ៏ល្អសម្រាប់អត្ដពលិក លោក Tony Estanguet ក៏បានផ្ដល់បទសម្ភាសទៅកាន់ France 24 ថាបញ្ហាសុវត្ថភាព គឺជារឿងចម្បង ដែលគណៈកម្មាធិការរៀបចំត្រូវយកចិត្តទុកដាក់។ ចំពោះការរៀបចំ និងត្រៀមលើបញ្ហាសុវត្ថិភាពរបស់អ្នកចូលរួមទាំងអស់ លោក Tony Estanguet បញ្ជាក់ថា ត្រូវបានត្រៀមចាប់តាំងពីដើមឆ្នាំ២០២០ មកម្លេះ។ សុវត្ថិភាព គឺត្រូវបានត្រៀមទាំងសម្រាប់ការប្រកួត និងសម្រាប់អ្នកចូលរួមទស្សនា។ «អ្វី ដែលសំខាន់នោះ គឺមធ្យោបាយ ដ៏មានប្រសិទ្ធភាព ចំពោះសុវត្ថិភាព សម្រាប់ការប្រកួត មិនធ្លាប់មានពីមុនមក ដោយមានការសហការជាមួយអន្ដរជាតិ។ ប៉ុន្ដែ សម្រាប់ប្រទេសយើង ដូចជាមិនមានបញ្ហាអ្វីចំពោះ អ្នកចូលរួមនោះទេ។ យើង ក៏មានអ្នកជំនាញផ្នែកនេះដែរ។ យើង ត្រូវជឿជាក់ លើរឿងនេះ។»។ ប្រធានរូបនេះ បានប្រាប់ដូច្នេះ។ គួរបញ្ជាក់ផងដែរ ព្រឹត្តិការណ៍កីឡាអូឡាំពិក នឹងប្រព្រឹត្តទៅនៅប្រទេសបារាំងចាប់ពីថ្ងៃទី២៦ ខែកក្កដាដល់ថ្ងៃទី១១ ខែសីហា រីឯ ព្រឹត្តិការណ៍ប៉ារ៉ាឡាំពិក នឹងត្រូវធ្វើពីថ្ងៃទី ២៨ ខែសីហា ដល់ថ្ងៃទី៨ ខែកញ្ញា ឆ្នាំ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_75.txt	ប្រធានាធិបតីកូរ៉េខាងត្បូង លោក យូន សុកយ៉ល នឹងចូលរួមក្នុងសវនាការរបស់តុលាការ រដ្ឋធម្មនុញ្ញក្នុងថ្ងៃទី២១ ខែមករា ដើម្បីសម្រេចថា តើលោក នឹងត្រូវដកចេញ ពីតំណែង ប្រធានាធិបតី ឬយ៉ាងណា។ នេះបើតាមការបញ្ជាក់របស់មេធាវីការពារក្ដីលោក យូន គឺលោក Yoon Kab-keun។	អត្ថបទទាក់ទង តុលាការកូរ៉េខាងត្បូង សម្រេចបន្តឃុំខ្លួនលោក យូន ដើម្បីស៊ើបអង្កេត ក្រោយចូលខ្លួនក្នុងសវនាការនៃតុលាការធម្មនុញ្ញជាលើកដំបូង នៅថ្ងៃទី១៩ ខែមករា ប្រធានាធិបតីកូរ៉ខាងត្បូង លោក យូន សុកយ៉ល នឹងចូលរួមក្នុងសវនាការម្ដងទៀត ដើម្បី កំណត់វាសនា នៃតំណែងរបស់លោក។ «លោកប្រធានាធិបតី (យូន សុកយ៉ល) នឹងបង្ហាញខ្លួនក្នុងតុលាការ រដ្ឋធម្មនុញ្ញនៅថ្ងៃ ស្អែក។»។ លោក Yoon Kab-keun ដែលជាមេធាវីការពារក្ដីឱ្យលោក យូន បានបញ្ជាក់បែបនេះ នៅថ្ងៃទី២០ ខែមករា។ ការចូលខ្លួនក្នុងដំណើរកាត់ក្ដី ក្នុងសវនាការ នៅថ្ងៃទី២១ ខែមករា គឺដើម្បីសម្រេចថាលោក យូន សុកយ៉ល នឹងត្រូវបញ្ចប់តំណែងប្រធានាធិបតី ជាស្ថាពរ ឬយ៉ាងណា។ នេះបើតាមការផ្សាយរបស់ទីភ្នាក់ងារសារព័ត៌មាន AFP។ បើសិនជាតុលាការចេញសេចក្ដីសម្រេចដកតំណែង នោះតំណែងប្រធានាធិបតីរបស់លោក យូន សុកយ៉ល នឹងត្រូវបញ្ចប់ ហើយកូរ៉េខាងត្បូង នឹងរៀបចំការបោះឆ្នោតជ្រើសរើសមេដឹកនាំថ្មី ក្នុងរយៈពេល៦០ថ្ងៃ។ អ្នកជំនាញមួយចំនួន បានឱ្យដឹងថា គោលបំណងចូលខ្លួនក្នុងសវនាការរបស់លោក យូន គឺដើម្បីបញ្ឆេះកំហឹង និងបង្កឱ្យមានបាតុកម្មពីសំណាក់អ្នកគាំទ្រលោក ជាជាងចង់សម្រួលដល់ដំណើរការកាត់ក្ដីរបស់តុលាការ។ លោក យូន បានសម្រេចចូលខ្លួនក្នុងសវនាការតុលាការរដ្ឋធម្មនុញ្ញ លើកដំបូង នៅថ្ងៃទី១៩ ខែមករា ដោយតុលាការ បានចេញដីកាឱ្យឃុំខ្លួន លោកក្នុងរយៈពេល២០ថ្ងៃបន្តទៀត។ ដីកានេះធ្វើឱ្យពលរដ្ឋគាំទ្រលោក យូន ខឹងសម្បារ និងវាយប្រហារអគារតុលាការ ទៀតផង។ អំឡុងពេលមួយសប្ដាហ៍មកនេះ លោក យូន សុកយ៉ល បានបដិសេធមិនចូលខ្លួនផ្ដល់ចម្លើយចំនួនពីរលើរួចមកហើយ លើរឿងប្រកាសច្បាប់អាជ្ញាសឹកកាលពីថ្ងៃទី៣ ខែធ្នូ ឆ្នាំ២០២៤។ តែយ៉ាងណា រឿងក្ដីរបស់លោក នៅតែបន្តក្រោមអំណាចកាត់ក្ដីរបស់តុលាការរដ្ឋធម្មនុញ្ញ។ កន្លងមក លោកប្រធានាធិបតីរូបនេះ បានអវត្តមានដោយមិនចូលធ្វើសំណួរចម្លើយទៅឱ្យការិយាល័យស៊ើបអង្កេតអំពើពុករលួយសម្រាប់មន្រ្តីជាន់ខ្ពស់ (CIO) ទោះបីជារងការឃុំខ្លួនក្ដី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_750.txt	ចិនប្រកាសអាសន្នគ្រោះរាំងស្ងួតថ្នាក់ជាតិលើកដំបូងក្នុងឆ្នាំ២០២២ ខណៈតំបន់មួយចំនួននៅតាមដងទន្លេ Yangtze កំពុងទទួលរងការកើនកម្តៅយ៉ាងខ្លាំង។	«ការជូនដំណឹងពណ៌លឿង» ជាកម្រិតខ្ពស់មួយនៃការជូនដំណឹងអាសន្នមួយដែលចេញដោយអាជ្ញាធរចិននៅថ្ងៃទី១៨ ខែសីហា បន្ទាប់ពីតំបន់ស៊ីឈួននៅភាគនិរតីប្រទេស រហូតដល់ទីក្រុងសៀងហៃនៅតំបន់ដីសណ្ដ Yangtze កំពុងជួបប្រទះការកើនឡើងកម្តៅយ៉ាងខ្លាំងជាច្រើនសប្តាហ៍កន្លងមក។ ទន្លេចំនួន៦៦នៅទូទាំង៣៤ស្រុកនៅក្នុងតំបន់ភាគនិរតីនៃទីក្រុងឆុងឈីង បានរីងស្ងួត ស្របពេលទឹកភ្លៀងនៅទីក្រុងដ៏ធំមួយនេះ ធ្លាក់ចុះ៦០ភាគរយ។ នេះបើតាមការផ្សាយរបស់ទូរទស្សន៍រដ្ឋ CCTV ដែលដកស្រង់ទិន្នន័យរបស់រដ្ឋាភិបាលក្នុងតំបន់។ យោងតាមការិយាល័យអាកាសធាតុចិន សីតុណ្ហភាពក្នុងតំបន់ចំនួន៦ ក្នុងចំណោម១០ តំបន់ក្នុងទីក្រុងឆុងឈីង ដូចជាស្រុកពីសានជាដើម ទទួលរងការកើនឡើងកម្តៅដល់៣៩អង្សា ហើយទីក្រុងស៊ាងហៃមានដល់៣៧អង្សា។ ចំពេលកម្តៅកើនខ្លាំងបែបនេះ ការិយាល័យកសិកម្មទីក្រុងឆុងឈីង បង្កើតក្រុមអ្នកជំនាញដើម្បីការពារដំណាំដែលងាយរងគ្រោះ និងពង្រីកការដាំដុះដើម្បីទូទាត់សងការខាតបង់មុនការប្រមូលផលនៅរដូវស្លឹកឈើជ្រុះ។ រីឯ ក្រសួងធនធានទឹកចិន ក៏ណែនាំដល់តំបន់កសិកម្មដែលរងគ្រោះដោយគ្រោះរាំងស្ងួតឱ្យរៀបចំកាលវិភាគ ដើម្បីកំណត់បរិមាណផ្គត់ផ្គង់ទឹកឱ្យបានគ្រប់គ្រាន់នៅពេលជាក់លាក់ណាមួយ។ សូមបញ្ជាក់ថា សីតុណ្ហភាពកើនឡើងខ្ពស់ក្នុងខែកក្កដា បណ្តាលឱ្យខាតបង់សេដ្ឋកិច្ចចិនចំនួន៤០០ លានដុល្លារ ហើយប៉ះពាល់ដល់ប្រជាជនចំនួន៥,៥លាននាក់។ នេះបើយោងតាមទិន្នន័យពីក្រសួងសង្គ្រោះបន្ទាន់ចិននៅថ្ងៃទី១៨ ខែសីហា៕ ដោយ៖ ហ៊ួយ ស៊ីវលី ចិនប្រកាសអាសន្នគ្រោះរាំងស្ងួតថ្នាក់ជាតិលើកដំបូងក្នុងឆ្នាំ២០២២ ខណៈតំបន់មួយចំនួននៅតាមដងទន្លេ Yangtze កំពុងទទួលរងការកើនកម្តៅយ៉ាងខ្លាំង។ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7500.txt	កីឡាករ James Rodriguez ខ្សែបម្រើសញ្ជាតិកូឡុំប៊ីបានចុះកិច្ចសន្យាចូលរួមក្រុម Sao Paulo របស់ប្រេស៊ីល បន្ទាប់ពីបញ្ចប់កិច្ចសន្យាជាមួយនឹងក្រុម Olympiakos Piraeus របស់ក្រិក កាលពីខែមេសា។ នេះបើតាមក្លិបស្ថិតក្នុងក្របខណ្ឌ Serie A របស់ប្រេស៊ីល ប្រកាសនៅថ្ងៃទី២៩ ខែកក្កដា។	កីឡាករវ័យ ៣២ឆ្នាំ នឹងចុះកិច្ចសន្យារយៈពេល ២ឆ្នាំ ដោយក្លិប Sao Paulo ជាក្លិបទី៤ សម្រាប់គេ ចាប់តាំងពីបានចូលរួមក្លិប Everton ក្នុងឆ្នាំ ២០២១ ដោយប្រកួតបានពាក់កណ្តាលរដូវកាលក្នុង Premier League មុនពេលពេលត្រូវបានលក់ទៅកាន់ក្លិបនៅប្រទេសកាតា Al-Rayyan រួចមកផ្លាស់មកចូលរួមក្រុម Olympiakos ដោយគ្មានតម្លៃខ្លួនការប្រកួតរដូវកាលមុន។ ក្លិប Sao Paulo ដែលខ្សែបម្រើ James Rodriguez បានទៅចូលរួមក៏ជាក្លិបទី ១០ ក្នុងអាជីពជាកីឡាករបាល់ទាត់របស់គេនៅក្នុង ១០ប្រទេសផ្សេងគ្នា ចាប់តាំងពីគេបានចាប់ផ្តើមអាជីពដំបូងក្នុងប្រទេសកូឡុំប៊ីក្លិប Envigado ក្នុងឆ្នាំ ២០០៦។ បច្ចុប្បន្ន James ជាកីឡាករមួយរូបដែលធ្លាក់ប្រជាប្រិយភាពខ្លាំងស្ទើរតែមិនត្រូវបានគេនឹងឃើញដល់ ប៉ុន្តែកីឡាកររូបនេះធ្លាប់បានបង្ហាញការលេងបាល់យ៉ាងអស្ចារ្យបំផុតក្នុងឆ្នាំ ២០១៤ នៃព្រឹត្តិការណ៍ FIFA World Cup 2014 ដោយកាលនោះគេជាកីឡាករឈ្នះស្បែកជើងមាសដោយរកបាន ៦គ្រាប់ក្នុងព្រឹត្តិការណ៍។ ការចាប់ផ្តើមអាជីពល្អប្រសើរបំផុតរបស់គេគឺនៅក្លិប FC Porto និងនៅ Monaco មុនពេលផ្លាស់ទៅកាន់ Real Madrid ហើយរយៈកាលដំបូងនៅ Real Madrid គេក៏បង្ហាញទម្រង់លេងខ្លាំងក្លាផងដែរ។ គេធ្លាប់បានឈ្នះពានរង្វាន់ Champions League ២លើកជាមួយ Real Madrid និងពានរង្វាន់ La Liga ចំនួន ២លើក បន្ទាប់ពីឈ្នះពាន Europa League ជាមួយ Porto។ James បានចុះកិច្ចសន្យាជាមួយ Real Madrid ពីឆ្នាំ ២០១៤ ដល់ឆ្នាំ ២០២០ ហើយរយៈពេល ៣រដូវកាលចុងក្រោយរូបគេបានបាត់បង់ប្រជាប្រិយភាពក្នុងក្រុមយក្សអេស្ប៉ាញ ហើយគេក៏បានផ្លាស់ទៅកាន់ក្រុម Bayern Munich ២ឆ្នាំ ក្នុងនាមជាកីឡាករខ្ចីជើង។ លេងឱ្យ Bayern Munich ពីឆ្នាំ ២០១៧ ដល់ឆ្នាំ ២០១៩ គេក៏បានឈ្នះពានរង្វាន់ Bundesliga ចំនួន ២លើក និង German Cup ១លើក មុនពេលវិលមក Real Madrid ក្នុងឆ្នាំ ២០២០ តែមិនសូវបង្ហាញខ្លួនលេងរួចក៏ចាកចេញពីទឹកដីអេស្ប៉ាញផ្លាស់ទៅ Everton ហើយតាំងពីពេលនោះមករូបគេចាប់ផ្តើមធ្លាក់ទម្រង់លេងខ្លាំងឡើងៗមកដល់បច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7501.txt	ខ្សែប្រយុទ្ធវ័យ ២៤ឆ្នាំ Kylian Mbappe បានប្រានចោលសំណើតម្លៃផ្ទេរបំបែកកំណត់ត្រា និងថ្លៃប្រាក់ពលកម្មដ៏មហិមារបស់ក្លិបអារ៉ាប៊ីសាអូឌីត Al Hilal បើទោះជារូបគេកំពុងបង្ហាញការចង់ចាកចេញពីទឹកដីបារាំងក្នុងរដូវកាលនេះក្តី។ នេះបើតាមរបាយការណ៍ ដែលចុះផ្សាយដោយកាសែត RMC Sports។	ខ្សែប្រយុទ្ធក្រុមជម្រើសជាតិបារាំង បានបដិសេធក្នុងការបន្តកិច្ចសន្យាថ្មីជាមួយនឹងក្រុម Paris Saint Germain កាលពីពេលថ្មីៗនេះ ហើយកិច្ចសន្យារយៈពេលនៅសល់រយៈពេល ១ឆ្នាំ តែប៉ុណ្ណោះ ជាមួយក្រុមជើងឯកលីគកំពូលបារាំង។ ក្លិប PSG ក៏បានចេញមុខអះអាងដែរថា ពួកគេនឹងមិនអនុញ្ញាតឱ្យ Mbappe ចាកចេញដោយគ្មានតម្លៃខ្លួន ដែលក្លិបមិនបានប្រាក់ចំណេញអ្វីនោះដែរ។ បច្ចុប្បន្ន PSG កំពុងតែធ្វើដំណើរប្រកួតមិត្តភាពនៅក្នុងប្រទេសជប៉ុន តែពួកគេមិនបានដាក់ឈ្មោះរបស់ Mbappe នៅក្នុងបញ្ជីឈ្មោះកីឡាកររបស់ក្រុមឡើយ ខណៈដែលពួកគេចង់លក់ Mbappe រដូវកាលនេះ។ កីឡាករវ័យ ២៤ឆ្នាំ ត្រូវបានក្លិប Al-Hilal ផ្តល់សំណើនូវប្រាក់ថ្លៃពលកម្មប្រមាណ ៧០០លានអឺរ៉ូ (៧៧៧លានដុល្លារ) ក្នុងមួយឆ្នាំ ហើយថែមទាំងផ្តល់សំណើនៃក្នុងការផ្ទេរតម្លៃប្រមាណ ៣៣៣លានដុល្លារ ដល់ក្លិប PSG។ តម្លៃដែលក្លិប Al-Hilal បានដាក់សំណើទៅកាន់ក្រុម PSG បានក្លាយជាតម្លៃមួយ ដែលនឹងអាចបំបែកកំណត់ត្រាផ្ទេរដែលមានតម្លៃថ្លៃបំផុត ដោយក្រុម PSG បានចុះកិច្ចសន្យានាំយក Neymar Jr ពីក្រុម Barcelona កាលពីឆ្នាំ ២០១៧ តម្លៃ ២២២លានអឺរ៉ូ (២៤៦,៥លានដុល្លារ)។ ទោះបីជា Mbappe កំពុងឈានចូលឆ្នាំដ៏សំខាន់មួយនៃអាជីពរបស់គេ ហើយកីឡាករវ័យ ២៤ឆ្នាំ ក៏ប្រហែលជាមិនចង់ផ្លាស់ទៅតំបន់មជ្ឈិមបូព៌ាឡើយ ក្រៅពីតំបន់អឺរ៉ុប ព្រោះថាកីឡាករសញ្ជាតិបារាំងរូបនេះ ចង់កសាងកេរ្តិ៍ឈ្មោះរបស់គេបន្ថែមទៀតនៅក្នុងបាល់ទាត់អឺរ៉ុប។ យ៉ាងណាលើការផ្លាស់ប្តូរនេះ ក្លិប Real Madrid នៅតែជាក្រុមនាំមុខគេ ដែលអាចជាទីកន្លែងបន្ទាប់ សម្រាប់កីឡាករសញ្ជាតិបារាំងចង់ទៅចូលរួម ហើយក៏ឈានមុខគេក្នុងការនាំយក Mbappe បើទោះជាមានក្លិបដទៃផ្សេងទៀត កំពុងតែដាក់ការចាប់អារម្មណ៍ដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7502.txt	កីឡាការិនីបាល់ទាត់វ័យក្មេង Alyssa Thompson ចាប់ផ្តើមពីអ្នកគាំទ្រវិស័យកីឡាបាល់ទាត់នារីក្នុងប្រទេសអាម៉េរិក រហូតក្លាយជាកីឡាការិនីដើម្បីប្រកួតប្រជែងសម្រាប់ក្រុមនារីអាម៉េរិកនៅព្រឹត្តិការណ៍ Women’s World Cup 2023 ដែលអូស្ត្រាលី និងនូវែលសេឡង់ធ្វើជាសហម្ចាស់ផ្ទះ។	កីឡាការិនីវ័យ១៨ឆ្នាំរូបនេះ បានចាប់ផ្តើមលេងបាល់ទាត់ដំបូងនៅក្នុងអាយុ ៩ឆ្នាំ ស្ថិតក្នុងក្រុមយុវជនមួយក្នុងឆ្នាំ ២០១៣។ រហូតដល់អយុ ១៣ឆ្នាំ Thompson អាចមានសមត្ថភាពចូលរួមលេងជាមួយក្រុមដែលមានកីឡាការិនីមានអាយុលើសនាងដល់ទៅ ៤ឆ្នាំថែមទៀត។ ឈានដល់វ័យ ១៧ឆ្នាំ នាងក៏ត្រូវបានចូលរួមលេងឱ្យក្រុមដែលនាងធ្លាប់ហ្វឹកហាត់កាលនៅវ័យក្មេង The Futbol Academy (TFA) ក្នុងក្រុមអាយុក្រោម ១៩ឆ្នាំ ចូលរួមប្រកួតពានរង្វាន់លីគបាល់ទាត់យុវជនរបស់អាម៉េរិកលីគ MLS Next ហើយនាងជានារីតែម្នាក់ក្នុងចំណោមការប្រកួតរបស់កីឡាករប្រុសៗ។ ពេលនេះ Thompson បានក្លាយជាកីឡាការិនីជួយក្រុមអាម៉េរិកសម្រាប់បន្តការប្រកួតវគ្គចែកពូលទល់នឹងក្រុមហូឡង់ ដូចដែលនាងធ្លាប់បានទស្សនាកាលពីវ័យក្មេង។ ឆ្នាំ ២០២២ គឺជាពេលដែលកីឡាការិនីរូបនេះត្រូវបានក្រុមអាម៉េរិកកោះហៅជាលើកដំបូង និងបានបង្ហាញខ្លួនឱ្យក្រុមនារីលើកដំបូងបំផុត ដោយកាលនោះ អាម៉េរិកប្រកួតទល់អង់គ្លេស ដែលមានទស្សនាប្រមាណ ៩ម៉ឺន ក្នុងកីឡដ្ឋាន Wembley។ កីឡាការិនីដែលមានវ័យ ១៨ឆ្នាំ ទើបបញ្ចប់ការសិក្សាថ្នាក់មហារវិទ្យាល័យកាលពីខែមិថុនាកន្លងទៅ ហើយរូបនាងផ្ទាល់មិនធ្លាប់រំពឹងទេថានឹងអាចបង្ហាញខ្លួននៅក្នុងព្រឹត្តិការណ៍ World Cup បានឆាប់រហ័សបែបនេះនោះទេ។ «ខ្ញុំបាននឹកឃើញដល់ពេលវេលា និងនៅតែចងចាំថាតើវាមានសភាពខ្លាំងប៉ុណ្ណោះ ហើយថាទៅមុខនឹងទៅជាយ៉ាងណាសម្រាប់ការប្រកួតមួយនោះ វានឹងក្លាយជាការប្រកួតដ៏តានតឹង ហើយខ្ញុំពិតជាមានភាពភ័យខ្លាចខ្លាំងណាស់សម្រាប់ក្រុម។ កាលពីមុនខ្ញុំមិនធ្លាប់បានគិតនោះទេអំពីរឿងរ៉ាវនៃការប្រកួតបែបនេះ តែពិតជារឿងមួយដ៏ភ្ញាក់ផ្អើលខ្ញុំបានមកដល់ពេលនេះ។»។ កីឡាការិនី Alyssa Thompson បានលើកឡើងបែបនេះក្នុងសន្និសីទកាសែត។ Thompson បានក្លាយជាកីឡាករវ័យក្មេងទីពីររបស់ក្រុមនារីអាម៉េរិកនៅក្នុងការប្រកួត Women’s World Cup 2023 ដោយនាងបានផ្លាស់ប្តូរចូលនៅនាទី៧៥ ដែលជាការប្រកួតក្រុមរបស់នាងបានយកឈ្នះលើក្រុមនារីវៀតណាមដោយលទ្ធផល ៣-០ កាលពីថ្ងៃទី២២ ខែកក្កដា។ ការប្រកួតបន្ទាប់ក្រុមនារីអាម៉េរិកនឹងប្រកួតតទល់ក្រុមហូឡង់នៅក្នុងទីក្រុង Wellington នាថ្ងៃទី២៧ ខែកក្កដា មុនពេលការប្រកួតចុងក្រោយក្នុងពូលទល់ក្រុមនារីព័រទុយហ្កាល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7503.txt	លោក Alen Stajcic គ្រូបង្វឹកក្រុមជម្រើសជាតិនារីហ្វីលីពីននិយាយថា ជាពេលវេលាក្តោបក្តាប់ឱកាសល្អបំផុតក្នុងការបង្ហាញសមត្ថភាព ពេលប្រកួតទល់ក្រុមម្ចាស់ផ្ទះនូវែលសេឡង់ ក្នុងព្រឹត្តិការណ៍ Women’s World Cup នៅថ្ងៃទី២៥ ខែកក្កដា ដែលមានអ្នកគាំទ្រច្រើន។	«ជាវប្បធម៍ ក្រុមម្ចាស់ផ្ទះឬក៏ប្រទេសម្ចាស់ផ្ទះនៅក្នុងការប្រកួតនោះគឺតែងតែមានលទ្ធភាពនាំមុខ។ ពិតណាស់ យើងមិនមែនប្រកួតទល់មនុស្សប្រមាណជាង ២៥,០០០នាក់ យើងគ្រាន់តែប្រកួតទល់នឹងកីឡាករតែ ១១នាក់ប៉ុណ្ណោះ។ ស្ទើរតែនៅចុងម្ខាងនៃភាពខុសគ្នានៃវិស័យបាល់ទាត់ តែអ្នកត្រូវទទួលយកវា វាជាឱកាសដ៏អស្ចារ្យក្នុងការបង្ហាញសមត្ថភាព និងការរៀនសូត្រសម្រាប់បាល់ទាត់របស់យើង ប្រទេសយើង ក្រុមយើង និងសម្រាប់នូវែលសេឡង់ផ្ទាល់ផងដែរ។»។ លោក Stajcic បានលើកឡើងបែបនេះមុនការប្រកួតទល់ម្ចាស់ផ្ទះនូវែលសេឡង់មកដល់។ ក្រុមម្ចាស់ផ្ទះនូវែលសេឡង់ មានលំដាប់ថ្នាក់លេខ ២៦ កម្រិតពិភពលោក ហើយការប្រកួតនៅថ្ងៃទី២៥ ខែកក្កដា ក្នុងកីឡដ្ឋាន Eden Park ក្នុងទីក្រុង Auckland ត្រូវបានរំពឹងថានឹងមានអ្នកគាំទ្រមកទស្សនាប្រមាណ ៤២,១៣៧នាក់។ ចំនួននេះត្រូវបានគេរំពឹងថានឹងកើនឡើង ២ដង ច្រើនជាងកំណត់ត្រាចាស់ដែលក្រុមនារីនូវែលសេឡង់បានប្រកួតនាថ្ងៃបើកឆាកយកឈ្នះលើន័រវែសលទ្ធផល ១-០ កាលពីសប្តាហ៍មុន។ ចំណែកហ្វីលីពីនមានកម្រិតពិភពលោកលេខ ៤៦ បានចាប់ផ្តើមការប្រកួតថ្ងៃបើកឆាករបស់ពួកគេដោយរងបរាជ័យក្រោមថ្វីជើងស្វ៊ីសដោយលទ្ធផល ២-០។ ហ្វីលីពីនជាក្រុមមួយក្នុងចំណោម ៨ក្រុម ដែលបង្ហាញខ្លួនលើកដំបូងនៅក្នុងព្រឹត្តិការណ៍ Women’s World Cup 2023 ដែលជាការប្រកួតដែលបង្កើនចំនួនក្រុមដល់ ៣២ លើកដំបូង។ បើទោះជាការបង្ហាញខ្លួនលើកដំបូងក៏ដោយក្តី ប៉ុន្តែក្រុមកីឡាការិនីរបស់លោក Stajcic គឺពោរពេញដោយភាពចម្រុះក្នុងក្រោម ដោយកីឡាការិនីខ្សែបម្រើ Anicka Castaneda គឺជាកីឡាការិនីដ៏មានសមត្ថភាពបំផុតមួយក្នុងចំណោមកីឡាការិនីទាំង ២៣រូប។ កីឡាការិនី ១៨នាក់ផ្សេងទៀតសុទ្ធសឹងតែមកពីអាម៉េរិក ២រូបមកពីន័រវែស និង ២រូបផ្សេងទៀតម្នាក់មកពីកាណាដា និងអូស្ត្រាលី។ កីឡាការិនីចំនួន ១៥រូប ដែលបានចូលលេងទល់ស្វ៊ីស និងកីឡាការិនី Katrina Guillou ដែលមានគ្រាប់បាល់ស៊ុតចូលក្រុមស្វ៊ីស តែជាបាល់ Offside សុទ្ធសឹងតែមានបទពិសោធន៍បាល់ទាត់ពីសមាគមអត្តពលិកជាតិរបស់អាម៉េរិក (NCAA) ក្របខណ្ឌ Division 1៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7504.txt	ការប្រកួត ៣គូនៃពានរង្វាន់ Women’s World Cup 2023 ចាប់ផ្តើមពីរសៀលថ្ងៃទី២៤ ខែកក្កដា នេះទៅ ដោយក្រុមនារីអ៊ីតាលី ត្រូវជួបតទល់ជាមួយអាហ្សង់ទីន មុនពេលក្រុមនារីអាល្លឺម៉ង់តទល់ជាមួយក្រុមនារីម៉ារ៉ុក និងក្រុមនារីប្រេស៊ីល ជួបប៉ាណាម៉ា។ ក្រុមនារីប្រេស៊ីល និងអាល្លឺម៉ង់ ចាប់ផ្តើមការប្រកួតដំបូងក្នុងវគ្គចែកពូលរៀងៗខ្លួន ខណៈម៉ារ៉ុកចង់បង្កើតប្រវត្តិសាស្ត្រការបង្ហាញខ្លួនលើកដំបូង។	ក្រុមនារីអ៊ីតាលីដែល ធ្លាប់ឡើងទៅដល់វគ្គពាក់កណ្តាលផ្តាច់ព្រ័ត្រឆ្នាំ ២០១៩ បានប្រកួតក្នុងជំនួបវគ្គសន្សំពិន្ទុ ពូល C នៃព្រឹត្តិការណ៍ World Cup 2023 ទល់អាហ្សង់ទីន វេលាម៉ោង ១រសៀល (ម៉ោងនៅកម្ពុជា)។ សម្រាប់ការប្រកួតនេះ ក្រុមអ៊ីតាលី បានយកឈ្នះអាហ្សង់ទីន ដោយលទ្ធផល១-០ ដោយកីឡាការិនី C. Girelli ក្រោយពីការបញ្ជូនបាល់យ៉ាងល្អ ពីសំណាក់កីឡាការិនី L.Boatti នានាទី៨៧។ ចំណែកក្រុមលំដាប់ថ្នាក់លេខ ២ លើពិភពលោក អាល្លឺម៉ង់ដែលបានឈ្នះពាន World Cup នៅក្នុងឆ្នាំ ២០០៣ និង ២០០៧ ក៏ដូចជាមេដាយមាសអូឡាំពិកឆ្នាំ ២០១៦ ម្ចាស់ពានរង្វាន់តំបន់អឺរ៉ុប ៨សម័យ នឹងត្រូវចាប់ផ្តើមការប្រកួតដំបូងរបស់ខ្លួនវគ្គចែកពូល ដោយត្រូវជួបក្រុមនារីម៉ារ៉ុប នៅវេលាម៉ោង ៣:៣០រសៀល (ម៉ោងនៅកម្ពុជា)។ ម៉ារ៉ុក បង្ហាញខ្លួនលើកដំបូងនៅក្នុងព្រឹត្តិការណ៍ Women’s World Cup។ ក្រុមជើងឯករង Euro 2022 អាល្លឺម៉ង់ដែលបានប្រកួតចាញ់ក្រោមថ្វីជើងក្រុមនារីអង់គ្លេស លទ្ធផលនោះគឺជាលទ្ធផលដ៏ល្អបំផុតសម្រាប់ពួកគេចាប់តាំងពីការប្រកួតប្រជែងក្នុងពានរង្វាន់នានា តាំងពីឆ្នាំ ២០១៣។ បើទោះជាក្រុមនារីអាល្លឺម៉ង់ក្លាយជាក្រុមកំពុងទទួលបានការចាប់អារម្មណ៍បំផុតក្នុងការប្រកួត ប៉ុន្តែអ្នកស្រី Martina Voss-Tecklenburg បានព្រមានថាការប្រកួតបាល់ទាត់នារីលើកនេះមានការប្រកួតច្រើនខ្លាំង។ «ក្រុមបាល់ទាត់នារីលើកនេះគឺមកដល់ឆាប់រហ័សជាងរាល់ដង ពិតណាស់ប្រទេសជាច្រើនបានមកកាន់ទីនេះគឺដើម្បីប្រកួតប្រជែង ដោយពួកគេបានឆ្លងកាត់ការប្រជែងច្រើនរួចមកហើយ ដូច្នេះពួកគេក៏នឹងអាចបង្កបញ្ហាដល់យើង។ យើងនឹងត្រូវមានសេណារីយ៉ូដូចគ្នាសម្រាប់ថ្ងៃស្អែក។»។ នេះបើតាមសម្តីរបស់អ្នកស្រី Voss-Tecklenburg។ ក្រុមនារីម៉ារ៉ុកមានចំណាត់ថ្នាក់លេខ ៧២ លើពិភពលោកគឺជាក្រុម ១ ក្នុងចំណោម ៨ក្រុមថ្មីដែលធ្វើដំណើរមកកាន់ការប្រកួត World Cup លើកដំបូងបំផុតដូចៗគ្នាក្នុងការប្រកួត Women’s World Cup 2023។ ម៉ារ៉ុកបានប្រជែងឈ្នះកៅអី World Cup បន្ទាប់ពីពួគគេបានបញ្ចប់ចំណាត់ថ្នាក់លេខ ២ នៅក្នុងពានរង្វាន់ Africa Cup of Nation។ មុនការប្រកួតមកដល់លោក Reynald Pedros គ្រូបង្វឹកក្រុមនារីម៉ារ៉ុកបាននិយាយថាកូនក្រុមលោកបានត្រៀមខ្លួនរួចរាល់សម្រាប់ការប្រយុទ្ធ។ ដោយឡែកការប្រកួតមួយគូទៀតប្រេស៊ីលនឹងត្រូវជួបតទល់ជាមួយនឹងក្រុមប៉ាណាម៉ានៅវេលាម៉ោង ៦ល្ងាច (ម៉ោងនៅកម្ពុជា) ដែលជាការប្រកួតបើកឆាកក្នុងជំនួបពូល F។ ប្រេស៊ីលជាជើងខ្លាំងមួយនៅទ្វីបអាម៉េរិកខាងត្បូង មិនទាន់ទទួលបានភាពជោគជ័យខ្លាំងប៉ុន្មានឡើយនៅលើឆាកពិភពលោក ក្រោយពួកគេធ្លាប់ធ្វើបានល្អបំផុតក្នុងឆ្នាំ ២០០៧ ដោយបញ្ចប់ចំណាត់ថ្នាក់លេខ ២។ ឆ្នាំ ២០១១ ពួកគេឈានជើងឡើងដល់វគ្គពាក់កណ្តាលផ្តាច់ព្រ័ត្រ តែការប្រកួត ២លើកចុងក្រោយពួកគេធ្លាក់ត្រឹមវគ្គ ១៦ក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7505.txt	ខ្សែការពារស្លាបឆ្វេង Alex Telles បានចាកចេញពីក្រុម Manchester United ទៅចូលរួមក្លិប Al-Nassr ស្ថិតក្នុងក្របខណ្ឌ Saudi Pro League ជាមួយអតីតមិត្តរួមក្រុម Cristiano Ronaldo ដោយទទួលបានកិច្ចសន្យាដល់ឆ្នាំ ២០២៥។ នេះបើតាមក្លិបទាំងពីរបានប្រកាសនៅថ្ងៃទី២៣ ខែកក្កដា។	ខ្សែការពារសញ្ជាតិប្រេស៊ីល វ័យ៣០ឆ្នាំ បានជួយក្រុម Sevilla លើកពានរង្វាន់ Europa League រដូវកាលមុនក្នុងនាមជាកីឡាករខ្ចីជើងពី Man Utd។ នៅរដូវកាលថ្មី Telles នៅតែមិនស្ថិតក្នុងជម្រើសរបស់លោក Erik ten Hag ទើបបិសាចក្រហមសម្រេចលក់រូបគេទៅឱ្យក្រុម Al-Nassr ក្នុងលីគអារ៉ាប៊ីសាអូឌីត។ ក្លិបទាំងសងខាងមិនបានប្រាប់អំពីតម្លៃនៃការផ្ទេរច្បាស់លាស់ប៉ុន្មានឡើយ តែបើតាមប្រព័ន្ធផ្សព្វផ្សាយបានឱ្យដឹងថា Man United ទទួលបាន ៦លានផោន (៧,៧១លានដុល្លារ) សម្រាប់កិច្ចព្រមព្រៀងនេះ។ ក្លិប Man United បានបង្ហោះនៅលើបណ្តាញសង្គម
article_7506.txt	ខ្សែបម្រើសញ្ជាតិអូទ្រីស Marcel Sabitzer ផ្លាស់ទៅចូលរួមជាមួយនឹងក្រុម Borussia Dortmund ជាមួយកុងត្រារយៈពេល ៤ឆ្នាំ ដោយផ្ទេរពីក្រុម Bayern Munich។ នេះបើតាមក្លិបលេខ ២ ក្នុងក្របខណ្ឌ Bundesliga រដូវកាលមុន បានប្រកាសថ្ងៃទី២៤ ខែកក្កដា។	ក្លិប Dortmund បានមិនបង្ហាញនូវតម្លៃនៃការផ្ទេរឡើយ តែបើតាមប្រពន្ធផ្សព្វផ្សាយរបស់អាល្លឺម៉ង់ បានរាយការណ៍ថាកីឡាករវ័យ ២៩ឆ្នាំ ចុះកិច្ចសន្យាជាមួយនឹង Dortmund ជាមួយតម្លៃប្រមាណ ១៩លានអឺរ៉ូ (២១,០៥លានដុល្លារ)។ អនុប្រធានក្រុមជម្រើសជាតិអូទ្រីស Sabitzer បានបង្ហាញខ្លួនលេងឱ្យក្រុមជម្រើសជាតិចំនួន ៧១លើក បានផ្លាស់ទៅចូលរួមក្លិប Bayern Munich ក្នុងឆ្នាំ ២០២១ ក្រោយផ្លាស់ពីក្រុម RB Leipzig ឆ្នាំ ២០២១។ មុនពេលពាក់កណ្តាលរដូវកាល ២០២២-២៣ Sabitzer បានផ្លាស់ទៅកាន់ក្របខណ្ឌ Premier League ក្លិប Manchester United ក្នុងលក្ខខណ្ឌខ្ចីជើង កាលពីខែកុម្ភៈ។ ផ្លាស់ទៅកាន់ Dortmund ខ្សែបម្រើ Sabitzer បាននិយាយដូច្នេះថា ៖ «ខ្ញុំមិនអាចរង់ចាំបានឡើយក្នុងការចូលរួមជាមួយនឹងក្រុម និងពាក់អាវក្រុម BVB។ ការជជែកជាមួយនឹងអ្នកចាត់ការ Dortmund គឺពិតជាល្អហើយបង្ហាញខ្ញុំអំពីបំណងរបស់ក្លិបចង់បាននាប៉ុន្មានឆ្នាំខាងមុខបន្ថែមទៀត។»។ នៅ Bayern Munich ខ្សែបម្រើវ័យ ២៩ឆ្នាំ រកបានគ្រាប់បាល់តែ ១គ្រាប់ ក៏ដូចជាការបញ្ជូនទៅមិត្តរួមក្រុម ១លើកប៉ុណ្ណោះពីការបង្ហាញខ្លួនលេង ៥៤ប្រកួត។ ចំណែកនៅក្លិប Man United កីឡាកររូបនេះ រកបានគ្រាប់បាល់ចំនួន ៣គ្រាប់ និងបញ្ជូនបាល់ ១លើក ពីការបង្ហាញខ្លួន ១៨ប្រកួត។ យ៉ាងណាក្រោយផ្លាស់ទៅកាន់ Bayern រូបគេបង្ហាញខ្លួនបានច្រើនប្រកួតមុនពេលលោក Thomas Tuchel ចូលមកដឹកនាំក្រុម។ នៅពេលលោក Tuchel បានមកដឹកនាំក្លិប ខ្សែបម្រើរូបនេះហាក់បាត់បង់ចំណាប់អារម្មណ៍ពីសំណាក់អ្នកចាត់ការសញ្ជាតិអាល្លឺម៉ង់ ហើយអនុញ្ញាតឱ្យរូបគេខ្ចីជើងទៅក្លិប Man United មុនពេលលក់ចេញទៅ Dortmund ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7507.txt	ទឹកដីប្រទេសអារ៉ាប៊ីសាអូឌីត។	ខ្សែប្រយុទ្ធវ័យ ៣១ឆ្នាំ បានបាត់បង់ប្រជាប្រិយភាព នៅក្នុងក្រុមយក្សរបស់អាល្លឺម៉ង់ Bayern Munich បន្ទាប់ពីការបង្ហាញខ្លួននៅរដូវកាលដំបូងរបស់គេមិនសូវបានល្អ ក្រោយផ្ទេរពីក្រុម Liverpool ក្នុងតម្លៃខ្លួន ៣៥លានផោន (៤៥លានដុល្លារ) នារដូវកាលមុន។ ក្លិប Bayern កំពុងតែសម្លឹងការលក់ខ្សែប្រយុទ្ធសញ្ជាតិសេណេហ្កាល់រូបនេះ ក្រោយពេលលោក Thomas Tuchel ដែលជាអ្នកចាត់ការក្រុមនិយាយថា Mane បានធ្លាក់ទម្រង់ឆាប់រហ័សជាងការរំពឹងទុក។ Mane មកដល់ពេលនេះ បានជួបពិភាក្សាជាមួយតំណាងក្លិប Al-Nassr តែមិនទាន់មានកិច្ចព្រមព្រៀងណាមួយត្រូវបានធ្វើឡើងឡើយ។ បើសិនជា Mane ត្រូវផ្លាស់ទៅទឹកដីអារ៉ាប៊ីសាអូឌីតពិតមែន នោះគេអាចត្រូវបានចូលរួមក្រុមដោយលេងជាមួយនឹងខ្សែប្រយុទ្ធ Cristiano Ronaldo ដែលបានផ្លាស់ទៅកាន់ក្របខណ្ឌ Saudi Pro league កាលពីខែមករា ព្រមទាំងកីឡាករ Alex Telles និងខ្សែបម្រើ Marcelo Brozovic កីឡាករក្រុមជម្រើសជាតិក្រូអាស៊ី។ បន្ទាប់ពីភាគជោគជ័យនៅទឹកដី Anfield ដែលជាទីកន្លែងរូបគេ ឈ្នះពានរង្វាន់ UEFA Champions league និង Premier League ខ្សែប្រយុទ្ធ Mane បានផ្លាស់ទៅទឹកដីអាល្លឺម៉ង់ និងបាននិយាយថា ជាពេលវេលាដ៏ស័ក្តិសមក្នុងការផ្លាស់ប្តូរ តែរូបគេបរាជ័យក្នុងការបង្ហាញខ្លួន ជាមួយទម្រង់លេងដ៏ល្អក្នុងក្រុម Bayern Munich។ Mane នៅក្រុមជើងឯកលីគរបស់អាល្លឺម៉ង់ គេបង្ហាញខ្លួនលេងបាន ៣៨ប្រកួត សម្រាប់ក្រុមនៅរដូវកាលមុន ដោយរកបានត្រឹមតែ ១២គ្រាប់តែប៉ុណ្ណោះ។ ចំពោះបញ្ហារបស់ Mane លោក Tuchel បាននិយាយថា ៖«កាលៈទេសៈនៃការប្រកួតប្រជែង គឺមានកម្រិតខ្ពស់ខ្លាំង ក្នុងការចាប់ផ្តើមនូវទីតាំងរបស់គេ គឺមិនងាយស្រួលឡើយ។ កីឡាករបានយល់ដឹងពីរឿងនេះ គេបានយល់ពីគំនិតរបស់ខ្ញុំ និងគំនិតរបស់ក្លិប។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7508.txt	ក្រុមកីឡាបាល់ទាត់ជម្រើសជាតិនារីនូវែលសេឡង់នៅតែមានស្មារតីប្រកួតក្នុង ក្នុងព្រឹត្តិការណ៍ Women’s World Cup 2023 ទោះមានករណីភ្លើងឆេះក្នុងសណ្ឋាគាដែលពួកគេស្នាក់នៅ។ ក្រុមនារីនូវែលសេឡង់ត្រូវបង្ខំចិត្តជម្លៀសចេញក្នុងរយៈពេលខ្លីកាលពីរាត្រីថ្ងៃទី២២ ខែកក្កដា ក្រោយមានអគ្គិភ័យកើតឡើង។ នេះបើតាមការលើកឡើងរបស់នាយកប្រតិបត្តិក្រុមលោក Andrew Pragnell នាថ្ងៃទី២៣ ខែកក្កដា។	បើតាមការអះអាងបន្ថែមពីសំណាក់លោក Pragnell ទាក់ទង់នឹងរឿងរ៉ាវឧប្បតិ្តហេតុចំពោះក្រុមស្ថិតក្នុងពេលការប្រកួត ក្រុមនារីនូវែលសេឡង់បានជម្លៀសចេញនាវេលាម៉ោងប្រហែល ៨យប់ ទៅកាន់ភោជនីយដ្ឋានមួយនៅជិតកន្លែងសណ្ឋាគា ដែលក្រុមស្នាក់នៅ។ ករណីភ្លើងឆេះនោះបានបង្កជាផ្សែងខ្លាំងនៅតាមជណ្តើរស្ថិតក្នុងសណ្ឋាគា Pullman ប៉ុន្តែភ្លើងឆេះនោះត្រូវបានគ្រប់គ្រងទាន់ពេលវេលា។ លោក Pragnell បានបន្តថា មន្ត្រីប៉ូលិសនូវែលសេឡង់បានចាប់ខ្លួនជនសង្ស័យម្នាក់ដែលជាប់ពាក់ព័ន្ធនឹងការឆេះ ហើយបុគ្គលនោះកំពុងប្រឈមនឹងការចោទប្រកាន់ពីបទដុតនិងការលួច។ លោក Pragnell ក៏បានបញ្ជាក់ពីសុវត្ថិភាពក្រុម ព្រមទាំងក្រុមមានស្មារតីល្អ។ «កីឡាករគ្រប់គ្នា និងបុគ្គលិកក្នុងក្រុមសុទ្ធសឹងតែមានសុខភាពល្អប្រសើរ យើងបានហ្វឹកហាត់យ៉ាងល្អនៅថ្ងៃនេះក្រោមពន្លឺព្រះអាទិត្យរៀបលិចយ៉ាងស្រស់ត្រកាល ដែលជាការស្វាគមន៍ដ៏ល្អ ហើយយើងបានសម្លឹងមើលឃើញអំពីរឿងរ៉ាវល្អៗ។»។ លោក Pragnell បាននិយាយបែបនេះប្រាប់អ្នកកាសែតនាថ្ងៃទី២៣ ខែកក្កដា។ ការរំខានដោយភ្លើងឆេះ កើតឡើងបន្ទាប់ពីក្រុមនារីនូវែលសេឡង់បានប្រកួតយកឈ្នះនៅក្រុមន័រវែសលទ្ធផល ១-០ ក្នុងការប្រកួតបើកឆាក់ជំនួបពូល A ក៏ដូចជាថ្ងៃបើកព្រឹត្តិការណ៍ Women’s World Cup 2023 ក្នុងកីឡដ្ឋាន Eden Park។ ការប្រកួតបន្ទាប់ក្រុមនារីនូវែលសេឡង់នឹងត្រូវស្វាគមន៍ក្រុមនារីហ្វីលីពីនក្នុងទីក្រុង Wellington នៅថ្ងៃទី២៥ ខែកក្កដា ហើយក្រោយការប្រកួតដំបូងក្រុមម្ចាស់ផ្ទះមួយនេះកំពុងតែទទួលបានការចាប់អារម្មណ៍ខ្លាំង ខណៈប្រទេសស្ថិតក្នុងទ្វីបអូសេអានីមួយនេះភាគច្រើនល្បីល្បាញលើកីឡាបាល់ឧប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7509.txt	ក្លិប Paris Saint Germain ទទួលបានសំណើរក្នុងតម្លៃបំបែកកំណត់ត្រាពិភពលោក ៣០០លានអឺរ៉ូ (៣៣៣លានដុល្លារ) លើការផ្ទេរ Kylian Mbappe ពីសំណាក់ក្រុមស្ថិតក្នុងអារ៉ាប៊ីសាអូឌីត Al-Hilal។ នេះបើតាមការផ្សាយរបស់ទីភ្នាក់ងារព័ត៌មាន AFP នាថ្ងៃទី២៤ ខែកក្កដា។	នាពេលបច្ចុប្បន្ន Mbappe កំពុងតែមានរឿងរ៉ាវរកាំរកូសនឹងក្លិប PSG លើបញ្ហាការផ្លាស់ប្តូរចេញពីក្លិបយក្សរបស់បារាំងមួយនេះ។ Mbappe នៅសល់កិច្ចសន្យារយៈពេល ១ឆ្នាំជាមួយនឹងក្រុម PSG ខណៈដែលដំណឹងនៃការមិនព្រមបន្តកិច្ចសន្យា បានក្លាយជាឱកាសដ៏ល្អបំផុតសម្រាប់ក្រុម Real Madrid ដែលតែងចង់បានរូបគេទៅចូលរួមក្រុម។ យ៉ាងណាថ្មីៗនេះ ក្លិបយក្សស្ថិតនៅប្រទេសអេស្ប៉ាញមិនទាន់មានសកម្មភាពអ្វីឡើយជុំវិញការផ្ទេរ Mbappe។ ខ្សែប្រយុទ្ធឆ្នើមសញ្ជាតិបារាំង Mbappe ធ្លាប់បានអះអាងថារូបគេនឹងនៅបន្តប្រកួតប្រជែងសម្រាប់ PSG ក្នុងរដូវកាល ២០២៣-២៤ ប៉ុន្តែក្រោយបញ្ចប់កិច្ចសន្យាក្នុងឆ្នាំ ២០២៤ រូបគេបានប្រាប់ទៅកាន់ក្លិបរួចហើយថានឹងមិនព្រមបន្តកិច្ចសន្យាអ្វីបន្ថែមទៀតឡើយ។ ក្រោយបញ្ចប់រដូវកាល ២០២៣-២៤ Mbappe អាចនឹងចាកចេញដោយគ្មានតម្លៃខ្លួន ដែលត្រូវបង្ខំចិត្តដល់ ក្លិប PSG ទាមទារដាក់លក់ខ្សែប្រយុទ្ធវ័យ ២៤ឆ្នាំ។ ក្លិប Al-Hilal មកដល់ពេលនេះ បានដាក់សំណើរទៅកាន់ក្លិប PSG សម្រាប់ Kylian Mbappe។ បើតាមប្រភពដែល AFP ទទួលបាន ការផ្ទេរអាចនឹងកើតឡើងលុះត្រាតែមានកិច្ចព្រមព្រៀងពី Mbappe ដែលមិនធ្លាប់បង្ហាញចំណាប់អារម្មណ៍ក្នុងការផ្លាស់ទៅកាន់លីគអារ៉ាប៊ីសាអូឌីតដែលកំពុងរីកចម្រើនយ៉ាងឆាប់រហ័សឡើយ។ «ក្លិបបានអនុញ្ញាតដល់ក្លិប Al-Hilal ក្នុងការជជែកជាមួយនឹង Mbappe។ សំណើរដែលបានដាក់ក្នុងលិខិតនោះហើយ ដែលត្រូវបានការអនុញ្ញាតសម្រាប់កិច្ចពិភាក្សាបន្ត។»។ នេះជាសម្តីរបស់ប្រភពក្នុងក្លិប PSG ប្រាប់មកកាន់ទីភ្នាក់ងារ AFP។ ក្លិប Al-Hilal របស់លីគ Saudi Pro League គឺជាក្លិបធំមួយក្នុងប្រទេសអារ៉ាប៊ីសាអូឌីត ដែលបានកាន់កាប់ដោយគម្រោងមូលនិធិវិនិយោគសាធារណៈអារ៉ាប៊ីសាអូឌីត (PIF) ដូចទៅនឹងក្លិបចំនួន ៣ផ្សេងទៀតរួមមាន Al-Nassr, Al-Ittihad និងក្លិប Al-Ahli។ កាលពីពេលថ្មីៗនេះក្លិប Al-Hilal បានចុះកិច្ចសន្យានាំយកខ្សែការពារពីក្រុម Chelsea កីឡាករវ័យ ៣១ឆ្នាំ Kalidou Koulibaly និងកីឡាករ Ruben Neves ពីក្រុម Wolves៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_751.txt	នាយករដ្ឋមន្ត្រីសិង្ហបុរី លី សៀនឡុង នៅថ្ងៃទី២១ ខែសីហា បានប្រកាសថា សិង្ហបុរីនឹងលុបច្បាប់ប្រឆាំងបុរសស្រលាញ់បុរសដ៏ចាស់គំរិស ដែលបន្សល់ទុកតាំងពីសម័យអាណានិគមអង់គ្លេស។ ទោះជាយ៉ាងនេះក្ដី រដ្ឋាភិបាលសិង្ហបុរីនៅតែបន្តគាំទ្រឱ្យមានការរៀបការរវាងបុរសនិងស្ត្រីដដែល។	នៅក្នុងសុន្ទរកថាប្រចាំឆ្នាំ ប្រមុខរដ្ឋាភិបាលសិង្ហបុរី លី សៀនឡុង បានប្រកាសថា សិង្ហបុរីនឹងរំលាយច្បាប់ប្រឆាំងបុរសដែលស្រលាញ់បុរសដូចគ្នា ដែលវានឹងបើកផ្លូវឱ្យបុរសដែលមានទំនាក់ទំនងផ្លូវភេទជាមួយបុរសមិនមានទោសទណ្ឌឡើយ។ រដ្ឋាភិបាលសិង្ហបុរីពិចារណាលុបច្បាប់នេះ ដោយមើលឃើញថាបច្ចុប្បន្នសង្គមសិង្ហបុរី ជាពិសេសមនុស្សជំនាន់ថ្មីនៅក្នុងប្រទេស ទទួលយកមនុស្សស្រលាញ់ភេទដូចគ្នាកាន់តែច្រើន ប៉ុន្តែលោកមិនបញ្ជាក់ពេលវេលាជាក់លាក់ដើម្បីលុបចោលការកំណត់នេះឡើយ។ កន្លងមក បញ្ញត្តិចែងដាក់ទោសបុរសស្រលាញ់បុរស មានកំណត់ក្នុងមាត្រា៣៧៧A នៃក្រមព្រហ្មទណ្ឌសិង្ហបុរីដែលជាមរតកពីសម័យអាណានិគមអង់គ្លេស។ ច្បាប់នេះដាក់ទោសឱ្យជាប់ពន្ធនាគាររយៈពេល២ឆ្នាំលើអ្នកល្មើស។ ប៉ុន្តែការអនុវត្តច្បាប់នេះ ក៏កម្រមានដែរក្នុងប្រទេសនេះ។ «រដ្ឋាភិបាលសិង្ហបុរីនឹងលុបចោលមាត្រា ៣៧៧A ហើយបុរសរួមភេទជាមួយបុរសនឹងមិនមានទោសទេ។ ខ្ញុំជឿថា ការរំលាយច្បាប់នេះជារឿងត្រឹមត្រូវ ហើយវាជាអ្វីដែលប្រជាជនសិង្ហបុរីភាគច្រើនទទួលយកបាននាពេលឥឡូវនេះ»។ លោក លី បានអះអាងបែបនេះក្នុងសន្ទរកថាដដែល រួចបន្ថែមថា វានឹងធ្វើឱ្យច្បាប់តាមទាន់សង្គមបច្ចុប្បន្ន ហើយលោកសង្ឃឹមថាវានឹងធ្វើឱ្យអ្នកស្រលាញ់ភេទដូចគ្នានៅសិង្ហបុរីមិនសូវមានសម្ពាធទៀតឡើយ។ យ៉ាងណាមិញ ប្រមុខរដ្ឋាភិបាលសិង្ហបុរី នៅតែគាំទ្រការរៀបការដែលត្រឹមត្រូវបំផុតតាមច្បាប់ធម្មជាតិគឺរវាងបុរស និងស្ត្រី។ លោក លី បានសង្កត់ធ្ងន់ថា មានតែការរៀបការរវាងបុរសម្នាក់ និងស្ត្រីម្នាក់តែប៉ុណ្ណោះដែលត្រូវបានទទួលស្គាល់ក្រោមច្បាប់ក្នុងសិង្ហបុរី។ ចលនាទាមទារឱ្យលុបចោលច្បាប់ចម្រូងចម្រាសនេះ មានយូរណាស់មកហើយ។ ការស្នើរំលាយច្បាប់បុរសស្រលាញ់ភេទដូចគ្នាពីរដង ក៏មិនបានសម្រេចទៅទៀត។ ការស្នើលើកទី១ ធ្វើឡើងកាលពីឆ្នាំ ២០១៤ តែតុលាការបានច្រានចោល។ បន្ទាប់មក តុលាការបានច្រានចោលសំណើជាលើកទី២ កាលពីខែកុម្ភៈដើមឆ្នាំ២០២១។ គួរបញ្ជាក់ថា ឥណ្ឌាក៏មានមរតកច្បាប់ប្រឆាំងបុរសស្រលាញ់ភេទដូចគ្នា ដែលសល់ពីអាណានិគមអង់គ្លេសដូចសិង្ហបុរីដែរ ហើយប្រទេសនេះបានលុបចោលកាលពីឆ្នាំ២០១៨។ បន្ទាប់មក នៅឆ្នាំ២០១៩ តៃវ៉ាន់ បានអនុញ្ញាតឱ្យអ្នកស្រលាញ់ភេទគ្នារៀបការដោយស្របច្បាប់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7510.txt	ការប្រកួតព្រឹត្តិការណ៍ FIFA Women’s World Cup 2023 ដែលបង្ហាញវត្តមានក្រុម ៣២ក្រុមលើកដំបូងនឹងចាប់ផ្តើមនៅថ្ងៃទី២០ ខែកក្កដា ដោយក្រុមសហម្ចាស់ផ្ទះ នូវែលសេឡង់ ត្រូវស្វាគមន៍ក្រុមន័រវែស ក្នុងជំនួបបើកឆាកពូល A នៅក្នុងទីក្រុង Auckland មុនពេលសហម្ចាស់ផ្ទះ អូស្ត្រាលី ត្រូវស្វាគមន៍ក្រុមសាធារណៈរដ្ឋអៀរឡង់ នៅចំពោះមុខអ្នកគាំទ្រប្រមាណ ៨ម៉ឺននាក់ ក្នុងទីក្រុងស៊ីដនី។	រយៈពេលនៃការប្រកួតបាល់ទាត់ ១ខែពេញ ព្រឹត្តិការណ៍ Women’s World Cup បានបង្កើនចំនួនក្រុមពីចំនួន ២៤ក្រុម កាលពីប្រកួតនៅប្រទេសបារាំងឆ្នាំ ២០១៩ ហើយត្រូវបង្កើនទៅចំនួន ៣២ក្រុមលើកដំបូងក្នុងប្រវត្តិសាស្ត្រ នឹងមានប្រទេសពីរធ្វើជាម្ចាស់ផ្ទះលើកដំបូងផងដែរ។ ការប្រកួតនឹងធ្វើឡើងឆ្លងកាត់តាមទីក្រុងប្រមាណ ៩ ទូទាំងប្រទេសអូស្ត្រាលី និងនូវែលសេឡង់ ព្រមទាំងធ្វើឡើងនៅតាមកីឡដ្ឋានចំនួន ១០ មកពីប្រទេសទាំងពីរ។ ខណៈពេលដែលក្រុមនារីអូស្ត្រាលី (Matildas) សង្ឃឹមថានឹងឈានទៅដល់វគ្គផ្តាច់ព្រ័ត្រនៅក្នុងទីក្រុងស៊ីដនីនៅថ្ងៃទី២០ ខែសីហា និងមហិច្ឆតារបស់នូវែលសេឡង់នៅលើទឹកដីខ្លួនគឺឆ្លងទៅកាន់វគ្គជម្រុះតាមតែអាចធ្វើទៅបានក្នុងនាមជាម្ចាស់ផ្ទះ។ ក្រុមអូស្ត្រាលី នឹងត្រូវទទួលក្រុមសាធារណៈរដ្ឋអៀរឡង់ វេលាម៉ោង ៥ល្ងាច(ម៉ោងនៅកម្ពុជា) ក្នុងកីឡដ្ឋាន Australia។ ក្រុមបាល់ទាត់នារីនូវែលសេឡង់ (Fern) ក៏បានរំពឹងថាក្រុមរបស់ពួកគេនឹងឈ្នះការប្រកួត World Cup លើកដំបូង ពីការព្យាយាមចំនួន ១៦លើកនៅការប្រកួតបើកឆាកលើកដំបូង នៅពេលដែលក្រុមនារីនូវែលសេឡង់ត្រូវស្វាគមន៍ក្រុមន័រវេស ក្នុងកីឡដ្ឋាន Eden Park វេលាម៉ោង ២រសៀល (ម៉ោងនៅកម្ពុជា)។ បើតាមសម្តីរបស់ប្រធានក្រុមនូវែលសេឡង់ Ali Riley បាននិយាយមុនការប្រកួតដូច្នេះថា ៖ « គោលដៅរបស់យើងគឺមានភាពច្បាស់លាស់ យើងចង់ឈ្នះលើកដំបូងសម្រាប់ការប្រកួត World Cup លើកដំបូងរបស់យើង យើងចង់បង្កើតវាដើម្បីអាចចាកចេញពីវគ្គចែកពូល។»។ ក្រុមនូវែលសេឡង់ដែលដឹកនាំដោយគ្រូបង្វឹកអ្នកស្រី Jitka Klimkova មានចំណាត់ថ្នាក់លេខ ២៦ ក្នុងចំណាត់ថ្នាក់ពិភពលោក ហើយការប្រកួតចំនួន ១១លើកចុងក្រោយ ពួកគេរកបានជ័យជម្នះត្រឹមតែ ១ប្រកួតប៉ុណ្ណោះ។ ចំណែកក្រុមន័រវេសវិញជាក្រុមធ្លាប់ឈ្នះជើងឯក World Cup ក្នុងឆ្នាំ ១៩៩៥ ហើយបច្ចុប្បន្នបង្វឹកដោយអ្នកស្រី Hege Riise ក៏ជាអតីតកីឡាករជួយន័រវេសឈ្នះពានកាលនោះ។ សម្រាប់អូស្ត្រាលីដែលមានចំណាត់ថ្នាក់លេខ ១០ លំដាប់ពិភពលោកវិញ ប្រធានក្រុម Sam Kerr ថានាងនឹងនាំក្រុមឆ្លងកាត់ប្រកួតវគ្គចែកពូល និងចាកចេញពីពូល B ឆ្លងទៅកាន់វគ្គជម្រុះ។ ខ្សែប្រយុទ្ធក្រុមនារី Chelsea រូបនេះបាននិយាយដូច្នេះថា៖« យើងពិតជាមានជំនឿចិត្ត ប៉ុន្តែសម្រាប់យើងវាគឺគ្រាន់តែជាការប្រកួតប្រជែងតែប៉ុណ្ណោះ។ ពេលនេះយើងគឺកំពុងតែផ្តោតលើការប្រកួតនេះ ដោយគ្មានការប្រកួតអ្វីផ្សេងទៀតឡើយក្នុងចិត្ត ដូច្នេះគោលដៅយើងគឺទៅដល់វគ្គផ្តាច់ព្រ័ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7511.txt	Cristiano Ronaldo ខ្សែប្រយុទ្ធក្រុម Al-Nassr ត្រូវបានគេរាយការណ៍ថាមានភាពជឿជាក់ថាក្រុមរបស់ខ្លួននឹងអាចចុះកិច្ចសន្យានាំយកខ្សែប្រយុទ្ធ Sadio Mane ពីក្រុម Bayern Munich ដើម្បីមកចូលរួមក្រុមបានក្នុងទីផ្សារដោះដូររដូវកាលថ្មីនេះ។	ខ្សែប្រយុទ្ធសញ្ជាតិសេណេហ្កាល់ ត្រូវបានស្ថិតក្នុងគោលដៅជាកីឡាករដ៏សំខាន់មួយក្នុងគម្រោងរបស់ក្លិប Al-Nassr នារយៈពេលប៉ុន្មានសប្តាហ៍ចុងក្រោយមកនេះ ចាប់តាំងពីក្រុមជើងឯកលីគអាល្លឺម៉ង់បានបង្ហាញចំណាប់អារម្មណ៍ចង់បញ្ចេញកីឡាកររូបនេះ។ Mane រយៈពេលចុងក្រោយបានបាត់បង់ប្រជាប្រិយភាពនៅក្នុងក្លិប Bayern Munich ជាពិសេសពីសំណាក់លោក Thomas Tuchel ដែលជាអ្នកចាត់ការក្រុមផ្ទាល់តែម្តង។ រដូវកាលមុន Mane ក៏មិនសូវបង្ហាញទម្រង់លេងបានល្អឱ្យក្រុម Bayern Munich។ កីឡាករខ្សែប្រយុទ្ធវ័យ ៣១ឆ្នាំ ក៏ធ្លាប់បង្ហាញអារម្មណ៍របស់គេថានឹងបន្តស្នាក់នៅក្នុងក្រុម Bayern Munich ដើម្បីប្រជែងយកតំណែងខ្លួនមកវិញនៅក្នុងក្រុមរបស់លោក Thomas Tuchel សម្រាប់រដូវកាលថ្មី តែយ៉ាងណាឆ្លងកាត់ការប្រកួតត្រៀមបើករដូវកាលថ្មី Mane ក៏បានបង្ហាញពីអារម្មណ៍មិនសូវសប្បាយចិត្តទៅវិញ។ បើតាមការរាយការណ៍មួយពីសំណាក់អ្នកកាសែតដ៏ល្បីលើវិស័យបាល់ទាត់ Fabrizio Romano ខ្សែប្រយុទ្ធនិយមជើងស្តាំមួយនេះ លែងក្លាយជាកីឡាករមានប្រជាប្រិយភាពនៅក្នុងទឹកដី Allianz Arena ដូចកាលពីមុនទៀតហើយ។ នាពេលថ្មីៗនេះ អំពីរឿងរ៉ាវនៃការផ្លាស់ប្តូរក្នុងរដូវកាលថ្មី ក្លិប Al-Nassr បានបង្ហាញទំនុកចិត្តរបស់ខ្លួនក្នុងការអាចឈានដល់កិច្ចព្រមព្រៀងជាមួយក្រុម Bayern Munich នាំយក Mane មកកាន់ដឹកដីប្រទេសអារ៉ាប៊ីសាអូឌីត។ ក្លិប Al-Nassr ផ្តល់តម្លៃនៃការផ្ទេររវាងក្លិបប្រមាណ ៣៧លានអឺរ៉ូ (៤០,៥លានដុល្លារ)។ ចំណែកក្លិប Al-Nassr ដែលកំពុងមាន Ronaldo ដែលជាកីឡាករខ្សែប្រយុទ្ធ និងជាប្រធានក្រុម បាននិយាយថាក្លិប Al-Nassr កំពុងតែចរចាលើកិច្ចព្រមព្រៀងជាមួយនឹង Bayern Munich។ លើសពីនេះភ្នាក់ងាររបស់ Mane ក៏កំពុងតែជជែកអំពីកិច្ចសន្យាជាមួយនឹង Al-Nassr។ ឯ Ronaldo ក៏ដាក់ការជឿជាក់លើ Al-Nassr ថានឹងអាចយកខ្សែប្រយុទ្ធឆ្នើមសញ្ជាតិសេណេហ្កាល់រូបនេះទៅរួមក្រុមជាមួយខ្លួនផងដែរ។ Mane អតីតខ្សែប្រយុទ្ធក្រុម Liverpool មានកិច្ចសន្យាជាមួយនឹងក្រុម Bayern Munich រហូតដល់ឆ្នាំ ២០២៥ ហើយរដូវកាលមុនរូបគេរកបានគ្រាប់បាល់ត្រឹមតែ ១២គ្រាប់ និងបញ្ជូនបាល់ ៦លើកប៉ុណ្ណោះពីការប្រកួតចំនួន ៣៨។ ទោះយ៉ាងណាគេក៏រួមចំណែកជួយ Bayern Munich លើកពាន Bundesliga រដូវកាលមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7512.txt	Yamila Rodriguez ខ្សែប្រយុទ្ធក្រុមកីឡាបាល់ទាត់ជម្រើសជាតិនារីអាហ្សង់ទីន អះអាងថាទោះសាក់រូប Cristiano Ronaldo នៅលើជើងឆ្វេងរបស់ខ្លួន តែមិនមានន័យថាប្រឆាំង ឬមិនពេញចិត្តនឹង Lionel Messi ដែលជាមិត្តជាតិនោះទេ។	កីឡាការិនីវ័យ ២៥ឆ្នាំ បានរងការរិះគន់យ៉ាងខ្លាំងនៅលើបណ្តាញសង្គមនានា បន្ទាប់ពីអ្នកគាំទ្រឃើញ Rodriguez សាក់រូប Ronaldo។ អ្នកគាំទ្របានចាត់ទុកថានេះ ជាការបង្ហាញពីការមិនគោរពដល់ខ្សែប្រយុទ្ធ Messi ដែលជាមិត្តរួមជាតិអាហ្សង់ទីនដូចគ្នា។ កាលពីមុន Messi និង Ronaldo ធ្លាប់ជាគូប្រជែងនឹងគ្នាកាលនៅទឹកដីប្រទេសអេស្ប៉ាញ ក្របខណ្ឌ La Liga។ កីឡាការិនី Rodriguez បានសាក់រូបនៅលើជើងឆ្វេងរបស់នាង ដោយនៅភ្លៅរបស់នាង មានសាក់រូបវីរៈបុរសបាល់ទាត់អាហ្សង់ទីនលោក Diego Amando Maradona ហើយនៅលើស្មងជើងមានសាក់រូបរបស់ Ronaldo ប្រធានក្រុមជម្រើសជាតិព័រទុយហ្កាល់ និងក្រុម Al-Nassr FC។ កីឡាការិនី Rodriguez បានស្នើសុំឱ្យអ្នកគាំទ្ររៀនបើកចិត្ត ដ្បិតនេះគ្រាន់ជាការសាក់បែបសិល្បៈប៉ុណ្ណោះ។ «ត្រង់ចំណុចណាដែលខ្ញុំនិយាយថាខ្ញុំប្រឆាំង Messi? ខ្ញុំមិនមានពេលអាក្រក់ដោយសារអ្នកទាំងគ្នានោះទេ តែខ្ញុំឆ្លើយតបសម្រាប់ការនិយាយដោយគ្មានមេត្តាមកលើខ្ញុំ។ តើអ្នកមិនអាចមាននិមិត្តរូបឬក៏កីឡាករដែលអ្នកចូលចិត្តទេឬ? Messi ជាប្រធានក្រុមដ៏អស្ចារ្យរបស់យើង នៅក្រុមជម្រើសជាតិ តែការពិតនិមិត្តរូបរបស់ខ្ញុំគឺជា Ronaldo ហើយមិនមានន័យថាខ្ញុំមិនគោរពឬស្អប់ខ្ពើម Messi ដែរ»។ កីឡាការិនី Rodriguez បានបង្ហោះនៅលើបណ្តាញសង្គម Instagram បែបនេះ។ កីឡាការិនី Rodriguez ក៏បានអំពាវនាវតាមរយៈការបង្ហោះដដែលនោះដូច្នេះថា ៖«តើអ្វីជាបញ្ហា? យើងទាំងអស់គ្នាមិនមានកាតព្វកិច្ចស្រលាញ់តែកីឡាករនៃប្រទេសរបស់ខ្លួនតែប៉ុណ្ណោះ។ បែបនេះគឺជាការយល់ខុស សូមមេត្តាយល់ដឹងអំពីបាល់ទាត់ បាល់ទាត់បង្ហាញពីចំណងចំណូកចិត្ត និងរំលេចពីគ្រប់គ្នាមិនមែនងប់ងល់តែម្នាក់ប៉ុណ្ណោះ។»។ កីឡាការិនី Rodriguez បានផ្លាស់ប្តូរចូលលេងឱ្យក្រុមអាហ្សង់ទីនក្នុងជំនួបរងបរាជ័យ ១-០ ក្រោមថ្វីជើងរបស់អ៊ីតាលី ក្នុងជំនួបបើកឆាកពូល G។ អាហ្សង់ទីននឹងត្រូវប្រកួតទល់ក្រុមអាហ្វ្រិកខាងត្បូងនៅថ្ងៃទី២៨ ខែកក្កដា។ Messi វ័យ ៣៦ឆ្នាំ ម្ចាស់ពាន Ballon d’Or ៧សម័យ និង Ronaldo វ័យ ៣៨ឆ្នាំ ធ្លាប់ឈ្នះ Ballon d’Or ៥លើក ដែលបូកសរុបបញ្ចូលគ្នាមានចំនួនពានដល់ទៅ១២ឯណោះ។ បច្ចុប្បន្ន Ronaldo កំពុងប្រកបអាជីពនៅទឹកដីប្រទេសអារ៉ាប៊ីសាអូឌីតក្របខណ្ឌ Saudi Pro League ខណៈដែល Messi ប្រកបអាជីពនៅប្រទេសអាម៉េរិក ក្របខណ្ឌ Major League Soccer៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7513.txt	ក្រុមកីឡាបាល់ទាត់ជម្រើសជាតិនារីវៀតណាម អស់ឱកាសឡើងទៅវគ្គខ្វែង ព្រឹត្តិការណ៍ Women's World Cup ឆ្នាំ២០២៣ ក្រោយបន្តចាញ់ព័រទុយហ្កាល់ក្នុងជំនួបលើកទី២ពូល A ក្នុងលទ្ធផល ២-០។ វៀតណាម សល់ប្រកួតបង្គ្រប់កិច្ចចុងក្រោយទល់ហូឡង់។	ជំនួបលើកទី២ទល់ព័រទុយហ្កាល់នៅកីឡដ្ឋាន Waikato ប្រទេសនូវែលសេឡង់ នៅល្ងាចថ្ងៃទី២៧ ខែកក្កដា ក្រុមវៀតណាមនៅតែមិនអាចរកគ្រាប់បាល់បាន និងថែមទាំងរបូតគ្រាប់បាល់២គ្រាប់បន្ថែមទៀត។ ២គ្រាប់របស់ព័រទុយហ្កាល់ ធ្វើបានដោយកីឡាការិនី Francisca Nazareth និង Telma Raquel Velosa Encarnacao។ ឆ្លងកាត់ពីរប្រកួត ម្ចាស់ជើងឯកស៊ីហ្គេមលើកទី៣២ នៅកម្ពុជា របូតគ្រាប់បាល់នៅ World Cup ៥គ្រាប់ ដោយជំនួបដំបូងចាញ់អាម៉េរិក ៣-០។ ក្រោយឈ្នះវៀតណាម ក្រុមនារីព័រទុយហ្កាល់មានឱកាសប្រជែងទៅកាន់វគ្គ១៦ក្រុមចុងក្រោយ ជាមួយម្ចាស់ការពារតំណែងជើងឯកអាម៉េរិក និងហូឡង់។ ឆ្លងកាត់ការប្រកួត២លើកដូចគ្នា អាម៉េរិកឈរលេខ១ក្នុងពូល A មាន៤ពិន្ទុ ស្មើក្រុមលេខ២ហូឡង់ ឯព័រទុយហ្កាល់នៅលេខ៣ មាន៣ពិន្ទុ។ ជំនួបចុងក្រោយ អាម៉េរិកប៉ះព័រទុយហ្កាល់ ឯ វៀតណាម ជួបហូឡង់៕ អត្ថបទទាក់ទង World Cup នារី៖ គ្រូវៀតណាម ថាជ័យជម្នះរបស់ហ្វីលីពីនដាក់សម្ពាធវៀតណាមមុនប៉ះព័រទុយហ្កាល់ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7514.txt	ក្រុមកីឡាបាល់ទាត់ជម្រើសជាតិហ្វីលីពីន បានយកឈ្នះក្រុមម្ចាស់ផ្ទះនូវែលសេឡង់ ១-០ ក្នុងការប្រកួត FIFA Women's World Cup ឆ្នាំ២០២៣ វគ្គសន្សំពិន្ទុ នៅរសៀលថ្ងៃទី២៥ ខែកក្កដា។	កីឡាការិនី Sarina Bolden ជាអ្នកសម្រេចទីគ្រាប់ជ័យជម្នះដោយតែតបញ្ចូលទីនៅនាទី២៤ ដើម្បីជួយហ្វីលីពីនទទួលបាន៣ពិន្ទុដំបូងក្នុងពូល A នាជំនួបលើកទី២ទល់ម្ចាស់ផ្ទះនូវែលសេឡង់នៅកីឡដ្ឋាន Wellington Regional ។ ហ្វីលីពីន រងបរាជ័យនៅជំនួបបើកឆាកក្រោមថ្វីជើងស្វ៊ីសក្នុងលទ្ធផល ២-០ ស្របពេលម្ចាស់ផ្ទះនូវែលសេឡង់ ឈ្នះន័រវែស ១-០ នៅជំនួបដំបូង។ ឆ្លងកាត់ការប្រកួត២លើក នូវេលសេឡង់ស្ថិតនៅចំណាត់ថ្នាក់ទី២ ក្នុងតារាងពូល A ឯហ្វីលីពីននៅលេខ៣ មាន៣ពិន្ទុដូចគ្នា។ ស៊្វីសដែលទើបប្រកួត១លើកមាន៣ពិន្ទុ ឈរកំពូលតារាង ស្របពេលន័រវែសនៅបាតតារាងមិនទាន់មានពិន្ទុរាប់នៅឡើង។ ជំនួបបន្ទាប់ នៅវេលាម៉ោង៣រសៀលនេះ [ម៉ោងនៅកម្ពុជា] ស៊្វីសត្រូវជួបន័រវែស សម្រាប់ជំនួបទី២រៀងខ្លួន។ ការប្រកួតចុងក្រោយហ្វីលីន ត្រូវប៉ះន័រវែស នៅថ្ងៃទី៣០ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7515.txt	សមាគមភ្នាក់ងារកីឡាករបាល់ទាត់អាជីព បានបរាជ័យក្នុងការប្តឹងឧទ្ធរណ៍ទប់ស្តាត់បទប្បញ្ញត្តិថ្មីរបស់សហព័ន្ធបាល់ទាត់អន្តរជាតិ (FIFA) ដែលកំណត់លើគោលការផ្ទេរកីឡាកររបស់ពួកគេ។ បណ្តឹងទ្ធរណ៍របស់ភ្នាក់ងារ ធ្វើឡើងបន្ទាប់ពីតុលាការអាជ្ញាកណ្តាលសម្រាប់កីឡា (CAS) បានសម្រេចចិត្តគាំទ្រ ច្បាប់ថ្មីរបស់ FIFA នៅថ្ងៃទី២៤ ខែកក្កដា។ ច្បាប់ថ្មី ក៏តម្រូវឱ្យមានការប្រឡងដើម្បីទទួលបានអាជ្ញាប័ណ្ណក្លាយជាភ្នាក់ងារអាជីព។	សមាគមភ្នាក់ងារបាល់ទាត់អាជីព (PROFAA) ដែលមានមូលដ្ឋាននៅទីក្រុង Zurich បានដាក់សំណើរប្តឹងឧទ្ធរណ៍ទៅកាន់ CAS តុលាការកំពូលរបស់កីឡា ក្នុងប្រទេសស្វ៊ីស បន្ទាប់ពី FIFA បានបង្ហាញនូវទម្រង់ច្បាប់ថ្មីនៃដំណើរការផ្ទេរកីឡាករក្នុងខែមករា។ ច្បាប់ថ្មីនឹងចូលជាធរមានចាប់ពីថ្ងៃទី១ ខែសីហា។ PROFAA បានអះអាងថាបទប្បញ្ញត្តិថ្មីនឹងប៉ះពាល់ដល់ការប្រកួតប្រជែង និងច្បាប់របស់សហភាពអឺរ៉ុបបានច្រានចោលទាំងស្រុង ហើយក្រុមទីភ្នាក់ងារបាល់ទាត់មានការខកចិត្តខ្លាំងចំពោះការសម្រេចចិត្តរបស់ FIFA។ «PROFFA នឹងពិនិត្យដោយប្រុងប្រយ័ត្ននូវសេចក្តីសម្រេចមុននឹងសម្រេចចិត្តជាជំហានបន្ទាប់ ហើយនឹងបន្តគាំទ្ររាល់វិវាធប្រឆាំង នឹងបទប្បញ្ញត្តិទាំង ជាពិសេសការដាក់ចេញនូវកម្រៃជើងសារ។»។ នេះបើតាមការលើកឡើងរបស់ក្រុមភ្នាក់ងារបាល់ទាត់។ បទប្បញ្ញត្តិថ្មីរបស់ FIFA ទៀតសោត ចង់កំណត់នូវតម្លៃជើងសាររបស់ទីភ្នាក់ងារឱ្យនៅត្រឹមបរិមាណ ៣ភាគរយពីតម្លៃនៃការផ្ទេរនានា ដែលមានតម្លៃលើស ២សែនដុល្លារ ហើយភ្នាក់ងារនឹងទទួលបាន ៥ភាគរយ បើតម្លៃផ្ទេរក្រោម ២សែនដុល្លារ។ ភ្នាក់ងារនឹងទទួលបានតម្លៃជើងសារប្រមាណ ១០ភាគរយ លើប្រាក់ចំណូលនៅពេលដែលភ្នាក់ងារធ្វើសកម្មភាពសម្រាប់ក្លិបដែលបានលក់កីឡាករនោះ។ យ៉ាងណា ច្បាប់ថ្មីនោះគឺទាមទារឱ្យភ្នាក់ងារត្រូវមានអាជ្ញាប័ណ្ណ ដោយពួកគេត្រូវតែជាប់ការប្រឡងយកអាជ្ញាប័ណ្ណថ្មីចាប់ពីថ្ងៃទី១ ខែសីហា។ កាលពីខែមេសា ភ្នាក់ងារបាល់ទាត់បានទៅប្រឡងដើម្បីទទួលយកសញ្ញាប័ត្រថ្មី ដោយចំណោមបេក្ខជន ៣,៨០០នាក់ មានតែ ៥២ភាគរយប៉ុណ្ណោះដែលទទួលបានសញ្ញាប័ត្រដែលត្រូវការដើម្បីប្រឡង់ទទួលអាជ្ញាប័ណ្ណ។ ការផ្លាស់ប្តូរសំខាន់ៗផ្សេងទៀតរួមមាន ការហាមឃាត់ភ្នាក់ងារដែលតំណាងច្រើននាក់ ដើម្បីជៀសវាងប៉ះទង្គិចផលប្រយោជន៍ និងការបង់ថ្លៃភ្នាក់ងារតាមរយៈការិយាល័យទូទាត់ហិរញ្ញវត្ថុរបស់ FIFA៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7516.txt	Wayne Rooney អតីតប្រធានក្រុម Manchester United ណែនាំឱ្យ Harry Maguire ចាកចេញពី Old Trafford ក្រោយខ្សែការពាររូបនេះត្រូវបានដកតំណែងប្រធានក្រុម។	Maguire ត្រូវបានដកតំណែងជាប្រធានក្រុម Man Utd ក្រោយបង្ហាញខ្លួនបានតែ៨ប្រកួតក្នុងក្របខណ្ឌ Premier League រដូវកាលមុន។ មិនសូវបានលេង ដោយសារខ្សែការពាររូបនេះ ធ្វើមិនបានល្អទាល់តែសោះដោយតែងតែបង្កើតកំហុសនៅតំបន់ការពារជារឿយៗ និងធ្វើឱ្យអ្នកគាំទ្រមិនសប្បាយចិត្ត។ ខ្សែការពារសញ្ជាតិអង់គ្លេស វ័យ៣០ឆ្នាំ ដែលនៅសល់កិច្ចសន្យាជាមួយបិសាចក្រហមដល់ឆ្នាំ២០២៥ ក្រោយផ្ទេរពី Leicester City ក្នុងតម្លៃកំណត់ត្រា១០០លានដុល្លារ កាលពីឆ្នាំ២០១៩ ក៏បង្ហាញការខកចិត្តផងដែរ ក្រោយអ្នកចាត់ការទូទៅ Man Utd ដកតំណែងខ្លួនដូច្នេះ។ Rooney ដែលធ្លាប់ជាកីឡាករឆ្នើមរបស់ក្រុមយក្សអង់គ្លេសមួយនេះ បានណែនាំ Maguire ចាកចេញពី Old Trafford តែម្តង ក្រោយត្រូវបានដកតំណែងនេះ។ «អ្វីដែលប្រសើបំផុតសម្រាប់ Maguire នៅពេលនេះ គឺគួរតែផ្លាស់ចេញ»។ Rooney បានប្រាប់កាសែត Athletic បែបនេះ ដោយបន្ថែមថាដកតំណែងប្រធានក្រុម នឹងធ្វើឱ្យ Maguire ពិបាកបន្តជាមួយ Man Utd តទៅទៀត។ អតីតប្រធានក្រុមអង់គ្លេស វ័យ៣៧ឆ្នាំ និងសព្វថ្ងៃជាគូ្របង្គោលក្រុម DC United នៃលីគកំពូលអាម៉េរិក យល់ថា Maguire លែងជាកីឡាករសំខាន់ និងលែងស្ថិតក្នុងគម្រោងរបស់ក្រុម Man Utd តទៅទៀតហើយ ហើយរូបគេគួរតែចាកចេញពី Man Utd ទៅក្លិបផ្សេងវិញ។ Maguire មានទំនាក់ទំនង់ផ្ទេរទៅកាន់ Chelsea និង West Ham United។ ដកតំណែង Maguire រហូតមកទល់ពេលនេះលោក Erik ten Hag អ្នកចាត់ការទូទៅបិសាចក្រហមនៅមិនទាន់បញ្ជាក់ពីសមាសផាពប្រធានក្រុមថ្មីនៅឡើយទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7517.txt	Bruno Fernandes ក្លាយជាប្រធានក្រុមថ្មីរបស់ Manchester United ជំនួសតំណែង Harry Maguire។	ខ្សែបម្រើសញ្ជាតិព័រទុយហ្កាល់ បានពាក់ស្លាកប្រធានក្រុមបិសាចក្រហមជាច្រើនលើករួចមកហើយ ជាពិសេសរដូវកាលមុន នៅពេល Maguire ស្ថិតនៅកៅអីបម្រុង។ តាមការបញ្ជាក់លើកគេហទំព័រផ្លូវការ Man Utd នៅថ្ងៃទី២០ ខែកក្កដា អ្នកចាត់ការទូទៅលោក Erik ten Hag បានសម្រេចឱ្យ Fernandes ក្លាយជាអ្នកដឹកនាំជាអចិន្ត្រៃយ៍តែម្តង។ Fernandes វ័យ២៨ឆ្នាំដែលជាកីឡាករលេចធ្លោសម្រាប់ក្រុម Man Utd បានស៊ុតបាល់បញ្ចូលទី ៦៤ គ្រាប់ និងបញ្ជូនបាល់ឱ្យមិត្តរួមក្រុមសម្រេចទី ៥៤លើក ក្នុងការប្រកួត ១៨៥លើក ចាប់តាំងពីផ្លាស់ទៅ Old Trafford នៅឆ្នាំ២០២០។ តែងតាំងជាប្រធានក្រុមថ្មី Fernandes ដែលជាប់ជាកីឡាករឆ្នើមប្រចាំឆ្នាំ Sir Matt Busby ពីរសម័យ ប្តេជ្ញាជំរុញកូនក្រុមបង្កើនស្តង់ដារកាន់តែខ្ពស់ក្នុងការប្រកួត និងធ្វើយ៉ាងណាជួយក្រុមយក្សអង់គ្លេសមួយនេះ ទទួលបានលទ្ធផលគាប់ប្រសើរក្នុងរដូវកាល ២០២៣-២៤ តទៅ។ ស្របពេលនៃការប្រកាសតែងតាំង Fernandes ជាប្រធានក្រុម ក្លិប Man Utd ក្រោមការដឹកនាំរបស់អ្នកចាត់ការហូឡង់ Ten Hag បាននាំចូលអ្នកចាំទី Andre Onana ពី Inter Milan ក្នុងតម្លៃ៦០លានដុល្លារ។ អ្នកចាំទីអន្តរជាតិកាំមេរូន វ័យ២៧ឆ្នាំរូបនេះ នឹងត្រូវជំនួសតំណែង David de Gea ដែលបានចាកចេញពី Old Trafford នៅឆ្នាំ២០២៣នេះ។ Onana ជាកីឡាករទី២ របស់បិសាចក្រហម បន្ទាប់ពី Mason Mount៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7518.txt	Manchester United បានយកឈ្នះ Arsenal ២-០ ក្នុងប្រកួតមិត្តភាពកម្តៅសាច់ដុំត្រៀមបើករដូវកាលនៅទឹកដីអាម៉េរិក នៅថ្ងៃទី២៣ ខែកក្កដា។ មិត្តភាពបែបថ្មី តម្រូវឱ្យមានការទាត់ប៉េណាល់ទីបន្ថេមទៀត ដោយបិសាចក្រហមនៅតែឈ្នះកាំភ្លើងធំក្នុងលទ្ធផល ៥-៣។	ក្រោមក្រសែភ្នែកអ្នកគាំទ្រជាង៨ម៉ឺននាក់នៅកីឡដ្ឋាន MetLife ក្នុងក្រុង New Jersey សហរដ្ឋអាម៉េរិកប្រធានក្រុមថ្មី Bruno Fernandes ជាអ្នកសម្រេចទីគ្រាប់បើកឆាកនៅនាទី៣០មុនពេល Jadon Sancho បន្ថែមគ្រាប់ទីពីរនៅ៧នាទីបន្ទាប់។ បញ្ចប់ម៉ោងផ្លូវការ៩០នាទីក្រុមលោក Erik ten Hag ឈ្នះក្រុមលោក Mikel Arteta ក្នុងលទ្ធផល ២-០។ ដោយសារការប្រកួតមិត្តភាពកម្តៅសាច់ដុំមុនរដូវកាលថ្មី តម្រូវឱ្យមានការស៊ុតបាល់ប៉េណាល់ទីបន្ថែមទៀត ក្រុម Man Utd នៅតែទទួលជ័យជម្នះលើ Arsenal ក្នុងលទ្ធផល ៥-៣។ Man Utd និង Arsenal ដែលមានវត្តមានក្នុងការប្រកួត UEFA Champions League ជាថ្មីនៅរដូវកាលថ្មីនេះ បាននាំចូលកីឡាករសំខាន់ពីររូបដូចគ្នា។ ក្រុមដែលដឹកនាំដោយអ្នកចាត់ការទូទៅ Ten Hag ទើបយកបាន Mason Mount ពី Chelsea ក្នុងតម្លៃ ៧០លានដុល្លារ និង អ្នកចាំទី Andre Onana ពី Inter Milan ក្នុងតម្លៃ៦០លានដុល្លារ។ ដោយក្រុមលោក Arteta បានបញ្ចេញខ្ទង់ចំណាយដ៏ច្រើនដើម្បីនាំយក Declan Rice ពីក្រុម West Ham United ក្នុងតម្លៃកំណត់ត្រា ១៣៧លានដុល្លារ និង Kai Havertz ពី Chelsea តម្លៃជាង៧០លានដុល្លារ។ កាលពីរដូវកាលមុន Arsenal បញ្ចប់ក្នុងចំណាត់ថ្នាក់ទី២ ក្នុងតារាងពិន្ទុ Premier League ស្របពេល Man Utd ស្ថិតនៅចំណាត់ថ្នាក់ទី៣ ដោយក្រុមទាំងពីរមានគម្លៀត៩ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7519.txt	ការប្រកួតព្រឹត្តិការណ៍ដ៏ធំលំដាប់ពិភពលោកដូចជា FIFA World Cup ក៏ដូចជាវគ្គផ្តាច់ព្រ័ត្រនៃព្រឹត្តិការណ៍ដ៏ធំនេះត្រូវតែធ្វើឡើងនៅទីកន្លែងមួយដ៏ប្រណិត និងជាឆាកដ៏ធំបំផុតក្នុងពិភពលោកផងដែរ។ នេះបើតាមសម្តីរបស់លោក Eric Adams អភិបាលក្រុងញូវយ៉ក និងលោក Phil Murphy អភិបាលរដ្ឋញូវជឺស៊ី សហរដ្ឋអាម៉េរិក នាថ្ងៃទី១៩ ខែកក្កដា។	ព្រឹត្តិការណ៍ FIFA World Cup 2026 បានធ្វើឡើងដោយមានអាម៉េរិក, ម៉ិកស៊ិក និងកាណាដា រួមគ្នាធ្វើជាម្ចាស់ផ្ទះរៀបចំការប្រកួតបាល់ទាត់ពិភពលោកដ៏សំខាន់ក្នុងរយៈពេល ៣ឆ្នាំទៀតតែប៉ុណ្ណោះ ហើយការប្រកួតប្រជែងពានរង្វាន់ដ៏មានតម្លៃបំផុតក៏កំពុងតែស្វែងរកទីកន្លែងសម្រាប់រៀបចំការប្រកួតវគ្គផ្តាច់ព្រ័ត្រផងដែរ។ រដ្ឋ Dallas ក៏ដូចជា Houston រួមជាមួយនឹង Miami ត្រូវបានគេរំពឹងថាបានដាក់ចំណាប់អារម្មណ៍របស់ខ្លួនក្នុងការបង្ហាញទីតាំងសម្រាប់ការប្រកួតវគ្គផ្តាច់ព្រ័ត្រ World Cup 2026 ខណៈដែលរដ្ឋ Los Angeles ដែលមានកីឡដ្ឋាន Sofi កំពុងតែជាទីតាំងនាំមុខគេ បន្ទាប់ពីកីឡដ្ឋាន MetLife ស្ថិតក្នុងកិច្ចសហការរវាងទីក្រុងញូវយ៉ក និងញូវជឺស៊ី។ តាមរយៈការអះអាងរបស់លោក Adam និងលោក Murphy ប្រាប់ទៅកាន់ទីភ្នាក់ងារសារព័ត៌មានអន្តរជាតិ Reuters ថាលោកទាំងពីរបានសម្លឹងមើលឃើញជម្រើសតែមួយគត់ប៉ុណ្ណោះសម្រាប់រៀបចំការប្រកួតវគ្គផ្តាច់ព្រ័ត្រ។ «ការប្រកួតព្រឹត្តិការណ៍ដែលមានមុខមាត់ធំសម្បើមលើពិភពលោក គួរតែត្រូវបានលេងនៅក្នុងទីកន្លែងនិងឆាកដ៏ធំ និងប្រណិត ហើយគ្មានទីកន្លែងណាផ្សេងទៀតឡើយនៅលើពិភពលោកនេះ ដែលធំជាងនេះ។»។ លោក Adam បាននិយាយបែបនេះ។ ដោយឡែកតាមស្រង់មតិពីកម្មវិធីមួយតាមប្រព័ន្ធអ៊ិនធឺណិតមានឈ្មោះថា YouGov ដោយផ្តោតលើមតិរបស់កីឡាករបាល់ទាត់អាជីពទូទាំងប្រទេសអាម៉េរិក នាពីថ្ងៃទី១៩ បានបង្ហាញពីការយល់ស្របជាមួយនឹងលោក Adams និង Murphy អំពីជម្រើសទីតាំងកីឡដ្ឋានរបស់ទីក្រុងញូវយ៉ក និងញូវជឺស៊ី សម្រាប់ជាទីកន្លែងរៀបចំវគ្គផ្តាច់ព្រ័ត្រ។ ការស្រង់មតិនោះរកឃើញថា ២១ភាគរយគឺចង់ឱ្យការប្រកួតវគ្គផ្តាច់ព្រ័ត្រ World Cup 2026 ស្ថិតក្នុងទីក្រុងញូវយ៉ក និងញូវជឺស៊ី ដោយតាមពីក្រោយពីសំណាក់កីឡដ្ឋានស្ថិតក្នុងទីក្រុង Los Angeles ជាមួយ ១៧ភាគរយ បន្ទាប់មកទីក្រុង Miami មាន ១០ភាគរយ ព្រមទាំងកីឡដ្ឋានដទៃផ្សេងទៀតក្នុងប្រទេសអាម៉េរិក។ យ៉ាងណាទីក្រុងញូវយ៉ក ព្រមទាំងញូវជឺស៊ី និងប្រជែងខ្លាំងជាមួយនឹងទីក្រុង Los Angeles សម្រាប់ទីកន្លែងផ្តាច់ព្រ័ត្រ។ FIFA ត្រូវបានគេរំពឹងថានឹងប្រកាសពីទីតាំងសម្រាប់រៀបចំការប្រកួតកីឡាបាល់ទាត់ផ្សេងៗទៀត រួមទាំងការប្រកួត World Cup ផ្តាច់ព្រ័ត្រនៅចុងឆ្នាំនេះ។ ចំណែកបរិមាណនៃការផ្ទុកចំនួនអ្នកទស្សនាការប្រកួតវិញ កីឡដ្ឋាន MetLife ស្ថិតក្នុងកិច្ចសហការរវាងទីក្រុងញូវយ៉ក និងញូវជឺស៊ី អាចផ្ទុកអ្នកទស្សនាបានប្រមាណ ៨,២ម៉ឺននាក់ តែមានភាពប្រណិតមិនខ្លាំងដូចកីឡដ្ឋាន Sofi ស្ថិតក្នុងទីក្រុង Los Angeles ដែលផ្ទុកអ្នកទស្សនាបានប្រមាណ ៧ម៉ឺននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_752.txt	រដ្ឋាភិបាលថៃ នៅថ្ងៃទី៣០ខែសីហា ប្រកាសពីគោលដៅប្រាក់ចំណូលពីវិស័យទេសចរណ៍ចំនួន៤០០ពាន់លានបាត (១១ពាន់លានដុល្លារ) នៅក្នុងឆមាសទី២ ក្នុងឆ្នាំ២០២២នេះ ខណៈប្រទេសនេះបានបើកទ្វារស្វាគមន៍ភ្ញៀវទេសចរណ៍អន្តរជាតិឡើងវិញបន្ទាប់ពីស្ថានភាពជំងឺកូវីដ-១៩ អន់ថយ។	អ្នកនាំពាក្យរដ្ឋាភិបាលថៃលោកស្រី Rachada Dhnadirek បានលើកឡើងថា ចំនួនភ្ញៀវទេសចរទៅកាន់ថៃបានស្ទុះងើបឡើងវិញក្នុងរយៈពេលប្រាំបីខែដំបូងក្នុងឆ្នាំ២០២២ ដោយមានភ្ញៀវជាង៤លាននាក់ ហើយថៃ ក៏មានបំណងទទួលភ្ញៀវចំនួន១០លាននាក់សរុបសម្រាប់ឆ្នាំនេះ។ បន្ថែមពីនេះរដ្ឋាភិបាលថៃ បានកំណត់ប្រាក់ចំណូលពីវិស័យទេសចរណ៍ក្នុងឆមាសទី២ ឆ្នាំ២០២២ ចំនួន១១ពាន់លានដុល្លារផងដែរ។ កាលពីឆ្នាំមុន ភ្ញៀវអន្តរជាតិទៅថៃ ធ្លាក់ចុះមកត្រឹមតែ៤២៨,០០០នាក់ ប៉ុណ្ណោះ ដោយសារតែជំងឺកូវីដ-១៩ ហើយបើធៀបនឹងកំណត់ត្រានៅចុងឆ្នាំ២០១៩ ភ្ញៀវទេសចរមាន៤០លាននាក់ឯណោះ។ ដោយដកស្រង់ទិន្នន័យរបស់ក្រសួងពាណិជ្ជកម្មថាលោកស្រី Rachada បន្តថា ការត្រឡប់មកវិញរបស់ភ្ញៀវទេសចរអន្តរជាតិ បានធ្វើឱ្យមានការចុះបញ្ជីអាជីវកម្មទាក់ទងនឹងទេសចរណ៍ថ្មីចំនួន៥៤៩ក្នុងរយៈពេល៧ខែដំបូងនៃឆ្នាំ២០២២ ដោយកើនឡើង១៦៩ភាគរយពីមួយឆ្នាំមុន។ យោងតាមរបាយការណ៍របស់រដ្ឋាភិបាលថៃ ភ្ញៀវបរទេសភាគច្រើនមកពីម៉ាឡេស៊ី ឥណ្ឌា និងសិង្ហបុរីដែលបានបង្កើតប្រាក់ចំណូល១៧៦ពាន់លានបាតឬ៤,៩៣ពាន់លានដុល្លារ។ គួរបញ្ជាក់ថា រដ្ឋាភិបាលថៃបានប្រកាសនាពេលថ្មីៗនេះថា ខ្លួននឹងពង្រីករយៈពេលសុពលភាពរបស់ទិដ្ឋាការទេសចរណ៍ពី១៥ថ្ងៃទៅ៣០ថ្ងៃដោយចាប់ផ្តើមក្នុងខែតុលា ដើម្បីជំរុញវិស័យទេសចរណ៍នេះបន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7520.txt	ខ្សែប្រយុទ្ធ Lionel Messi កំពុងចាប់ផ្តើមអាជីពនៅក្លិបថ្មី Inter Miami បានយ៉ាងល្អដោយបង្ហាញខ្លួន ២ប្រកួតគេអាចរកបាន ៣គ្រាប់ និងបញ្ជូនបាល់ ១គ្រាប់ ដែលជាជ័យជម្នះដ៏សំខាន់សម្រាប់ក្រុមដែលមានលោក David Beckham ជាម្ចាស់មួយផ្នែក។	Messi ២ប្រកួតមកនេះ គេមិនទាន់បានបង្ហាញខ្លួនលេងពេញលេញ ៩០នាទី នោះទេ តែប្រធានក្រុមថ្មីរូបនេះបានបង្កភាពភ្ញាក់ផ្អើលជាងច្រើនរួចទៅហើយក្នុងការចាប់ផ្តើមនេះ។ កីឡាករវ័យ ៣៦ឆ្នាំ អាចនឹងបំបែកកំណត់ត្រាមួយចំនួននៅក្នុងរដូវកាលដំបូងរបស់គេនៅក្នុងក្របខណ្ឌ Major League Soccer របស់អាម៉េរិក។ ខាងក្រោមនេះជាកំណត់ត្រាចំនួន ៥ ដែល Messi អាចនឹងបំបែកបានក្នុងរដូវកាលថ្មីស្ថិតក្នុងលីគ MLS៖ Messi នៅសល់ត្រឹមតែ ២៧គ្រាប់ទៀតប៉ុណ្ណោះ ដើម្បីអាចក្លាយជាកីឡាករដែលរកបានគ្រាប់បាល់ច្រើនជាងគេប្រចាំក្លិប Inter Miami ដោយត្រូវវ៉ាដាច់កីឡាករសញ្ជាតិអាហ្សង់ទីន និងជាអតីតមិត្តរួមក្រុមរបស់គេ Gonzalo Higuain។ អតីតខ្សែប្រយុទ្ធសញ្ជាតិអាហ្សង់ទីនធ្លាប់លេងជាមួយ Messi រូបនេះ រកបាន ២៩គ្រាប់ពីការប្រកួតចំនួណ ៣រដូវកាល។ ខ្សែប្រយុទ្ធវ័យ ៣៦ឆ្នាំ អាចក្លាយជាកីឡាករដែលរកបានគ្រាប់បាល់ច្រើនជាងគេនៅក្នុងលីគ MLS ក្នុងមួយរដូវកាលនេះ។ បច្ចុប្បន្នកំណត់ត្រាត្រូវបានកាន់កាប់ដោយកីឡាករ Carlos Vela ដែលរកបាន ៣៤គ្រាប់ក្នុងមួយរដូវកាល ឱ្យក្លិប LAFC ក្នុងឆ្នាំ ២០១៩។ Inter Miami ចាប់ផ្តើមបន្តការប្រកួតពាក់កណ្តាលរដូវកាលទៀតនៅថ្ងៃទី២១ ខែសីហា ដោយត្រូវប៉ះក្រុម Charlotte FC ខណៈជាពេលចាប់ផ្តើមសម្លឹងបំបែកកំណត់ត្រា។ Messi នឹងអាចបំបែកំណត់ត្រាជាកីឡាករបញ្ជូនបាល់ឱ្យមិត្តរួមក្រុមស៊ុតច្រើនជាងគេក្នុងមួយរដូវកាល ដោយត្រូវបំបែកកំណត់ត្រារបស់កីឡាករ Carlos Valderrama ដោយគេធ្វើបានចំនួន ២៦លើក។ កីឡាករសញ្ជាតិកូឡំប៊ីធ្វើបាននៅក្នុងឆ្នាំ ២០២០ ខណៈលេងឱ្យក្រុម Tampa Bay Mutiny។ Messi អាចនឹងក្លាយជាកីឡាករដែលស៊ុតគ្រាប់បាល់ Free Kick បញ្ជូលទីច្រើនជាងគេនៅក្នុងលីគ MLS។ កីឡាករ Sebastian Giovinco ជាអ្នកកាន់នៅកំណត់ត្រានេះ ដោយរកបាន ១៣គ្រាប់ពីការស៊ុតបាល់ពិន័យ Free Kick ចាប់តាំងពីចូលរួមប្រកួតបាល់ទាត់ប្រទេសអាម៉េរិកក្នុងឆ្នាំ ២០១៥។ Messi និង Busquets ស្ថិតនៅក្នុងក្រុមតែមួយ ក្រុម Inter Miami បានបង្ហាញរួចជាស្រេចអំពីការអភិវឌ្ឍនៃប្រព័ន្ធលេងរបស់ពួកគេ។ ក្លិបស្ថិតក្នុងលីគ MLS មួយនេះនឹងអាចបំបែកកំណត់ត្រាសម្រាប់ជាក្រុមដែលឈ្នះជាប់ៗគ្នារហូត ប្រសិនបើពួកគេអាចយកឈ្នះលើពីចំនួន ១៦ប្រកួតជាប់គ្នាដែលជាកំណត់ត្រារបស់ក្រុម LA Galaxy បានកាន់កាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7521.txt	ក្រុមនារីនូវែលសេឡង់ប្រកួតឈ្នះលើក្រុមនារីន័រវែសលទ្ធផល ១-០ នៃជំនួបថ្ងៃបើកឆាកវគ្គចែកពូលព្រឹត្តិការណ៍ Women’s World Cup 2023 ក្នុងកីឡដ្ឋាន Eden Park ស្ថិតក្នុងទីក្រុង Auckland។ ជាប្រវត្តិសាស្ត្រថ្មីមួយសម្រាប់នូវែលសេឡង់ ដែលប្រកួតឈ្នះក្នុងថ្ងៃប្រកួតដំបូងរបស់ប្រវត្តិសាស្ត្រខ្លួន។	លទ្ធផល ១-០ ដែលក្រុមនារីនូវែលសេឡង់ រកបានហើយក៏ជាគ្រាប់បាល់ជ័យជម្នះសម្រាប់ក្រុមម្ចាស់ផ្ទះ កើតឡើងនៅនាទី៤៨ ដើមវគ្គទីពីរ ដោយកីឡាការិនីខ្សែប្រយុទ្ធ Hannah Wilkinson ពីការបញ្ជូនយ៉ាងល្អពីសំណាក់ដៃគូតំបន់ប្រយុទ្ធដូចគ្នា កីឡាការិនី Jacqui Hand។ ឈានដល់នាទី ៩០ នូវែលសេឡង់រកបានឱកាសថ្មីមួយបន្ថែមទៀតដើម្បីរក្សាជ័យជម្នះស្ទើរតែ ១០០ភាគរយពីការតាមវាយបករបស់ន័រវែស ដោយពួកគេទទួលបានបាល់ពិន័យ ១១ម៉ែត្រ ដែលជាការបង្កកំហុសពីសំណាក់កីឡាការិនីខ្សែការពារន័រវែសយកដៃរារាំងបាល់ក្នុងតំបន់ប្រអប់គ្រោះថ្នាក់។ ទោះយ៉ាងណាកីឡាការិនី Ria Percival ដែលជាអ្នករាប់រងទាត់បាល់ពិន័យ ១១ម៉ែត្រ បែរជាទាត់បាល់ចំកែងបង្គោលទីខាងលើ ហើយមិនអាចសម្រេចគ្រាប់បាល់ទី២ បាន។ ន័រវែសបានព្យាយាមបន្ថែមក្នុងប្រកួតដែលបូកបន្ថែមនូវនាទីចំនួន ៩នាទី ពួកគេបានព្យាយាមវាយបកទៅលើនូវែលសេឡង់ ប៉ុន្តែសហម្ចាស់ផ្ទះរៀបចំការប្រកួតមួយនេះ ហាក់ត្រៀមខ្លួនបានយ៉ាងល្អជាមួយទម្រង់លេង និងបានការពាររឹងមាំក្នុងការរក្សា ៣ពិន្ទុក្នុងដៃ ដើម្បីបន្តប្រជែងដណ្តើមកៅអីវគ្គជម្រុះ។ ឈ្នះលើន័រវែស នេះជាការប្រកួតលើកដំបូងហើយសម្រាប់ប្រវត្តិសាស្ត្រក្រុមនារីនូវែលសេឡង់ដែលអាចរកបានជ័យជម្នះនៅក្នុងការប្រកួតថ្ងៃបើកឆាករបស់ខ្លួនក្នុងពានរង្វាន់លំដាប់កំពូលដូចជា World Cup រួមជាមួយការប្រកួតប្រជែងពានរង្វាន់ក្នុងតំបន់អាស៊ីថែមទៀតដែលពួកគេតែងតែរងបរាជ័យរហូតដល់ ១៦លើកជាប់គ្នា។ ការប្រកួតបន្ទាប់នូវែលសេឡង់នឹងត្រូវបន្តទទួលស្វាគមន៍ក្រុមនារីហ្វីលីពីននៅថ្ងៃទី២៥ ខែកក្កដា មុនពេលជួបជាមួយនឹងក្រុមនារីស្វ៊ីសនៅថ្ងៃទី៣០ ខែកក្កដា។ ចំណែកម្ចាស់ជើងឯក ១សម័យកាល ន័រវែស ត្រូវបន្តដំណើរខ្លួនដោយជួបក្រុមស្វ៊ីសនៅថ្ងៃទី២៥ ខែកក្កដា មុនពេលត្រូវប៉ះហ្វីលីពីន ថ្ងៃទី៣០ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7522.txt	Harry Kane និង Son Heung-min សមាជិក្រុម Tottenhan Hotspur ជាដៃគូបញ្ចូនបាល់ឱ្យគ្នាសម្រេចទី (Assist) ច្រើនបំផុតក្នុងប្រវត្តិសាស្ត្រ Premier League ចំនួន៤៧លើក។ ក្នុងចំណោមដៃគូ Assist ច្រើនបំផុតទាំង១០ នៅលីគកំពូលអង់គ្លេស Didier Drogba និង Frank Lampard អតីតមិត្តរួមក្រុម Chelsea ស្ថិតនៅលេងរៀងទី២។	ខាងក្រោមនេះសារព័ត៌មានថ្មីៗនឹងបង្ហាញលោកអ្នក អំពីមិត្តរួមក្រុមដែលបានបង្កើតឱ្យរកគ្រាប់បាល់ឱ្យគ្នាទៅវិញទៅមកច្រើនជាងគេបំផុតទាំង១០នៅ Premier League៖ ១- Harry Kane និង Son Heung-min បញ្ចូនបាល់ឱ្យគ្នាសម្រេចទីបាន ៤៧ គ្រាប់សម្រាប់ក្រុម Spurs ក្នុងនោះ Son សម្រេចទីបាន២៤គ្រាប់ ឯ Kane ធ្វើបាន២៣គ្រាប់។ ២- Didier Drogba និង Frank Lampard បញ្ចូនបាល់ឱ្យគ្នាសម្រេចទីបាន ៣៦ គ្រាប់សម្រាប់ក្រុម Chelsea ក្នុងនោះ Drogba សម្រេចទីបាន២៤គ្រាប់ និង Lampard ធ្វើបាន១២គ្រាប់។ ៣- David Silva និង Sergio Aguero បញ្ចូនបាល់ឱ្យគ្នាសម្រេចទីបាន ២៩ គ្រាប់សម្រាប់ក្រុម Manchester City ក្នុងនោះ Silva សម្រេចទីបាន៨គ្រាប់ ឯ Aguero ធ្វើបាន២១គ្រាប់។ ៣- Robert Pires និង Thierry Henry បញ្ចូនបាល់ឱ្យគ្នាសម្រេចបាន ២៩ គ្រាប់សម្រាប់ក្រុម Arsenal ក្នុងនោះ Pires សម្រេចទីបាន១២គ្រាប់ ឯ Henry ធ្វើបាន១៧គ្រាប់។ ៥- Darren Anderton និង Teddy Sheringham បញ្ចូលបាល់ឱ្យគ្នាសម្រេចបាន ២៧ គ្រាប់សម្រាប់ក្រុម Spurs ក្នុងនោះ Anderton សម្រេចទីបាន៧គ្រាប់ ឯ Sheringham ធ្វើបាន២០គ្រាប់។ ៦- Mohamed Salah និង Roberto Firmino បញ្ចូនបាល់ឱ្យគ្នាសម្រេចបាន ២៥ គ្រាប់សម្រាប់ក្រុម Liverpool ក្នុងនោះ Salah សម្រេចទីបាន១៣គ្រាប់ និង Firmino ធ្វើបាន១២គ្រាប់។ ៧- Freddie Ljungberg និង Thierry Henry បញ្ចូនបាល់ឱ្យគ្នាសម្រេចទីបាន ២៤ គ្រាប់សម្រាប់ក្រុម Arsenal ក្នុងនោះ Ljungberg សម្រេចទីបាន១៥គ្រាប់ ឯ Henry ធ្វើបាន៩គ្រាប់។ ៧- Robbie Fowler និង Steve McManaman បញ្ចូនបាល់ឱ្យគ្នាសម្រេចបាន ២៤ គ្រាប់សម្រាប់ក្រុម Liverpool ក្នុងនោះ Fowler សម្រេចទីបាន២០គ្រាប់ ឯ McManaman ធ្វើបាន៤គ្រាប់។ ៩- Alan Shearer និង Nolberto Solano បញ្ចូនបាល់ឱ្យគ្នាសម្រេចបាន ២២ គ្រាប់សម្រាប់ក្រុម Newcastle United ក្នុងនោះ Shearer សម្រេចទីបាន១៦គ្រាប់ ឯ Solano ធ្វើបាន៦គ្រាប់។ ៩- Mohamed Salah និង Sadio Mane បញ្ចូនបាល់ឱ្យគ្នាសម្រេចបាន ២២ គ្រាប់សម្រាប់ក្រុម Liverpool ក្នុងនោះ Salah សម្រេចទីបាន12គ្រាប់ ឯ Mane ធ្វើបាន10គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7523.txt	Lionel Messi រកបានគ្រាប់បាល់ ២គ្រាប់បន្ថែមទៀតឱ្យក្រុមថ្មី Inter Miami ក្នុងការប្រកួតដែលយកឈ្នះលើក្រុម Atlanta United លទ្ធផល ៤-០ នៃជំនួបវគ្គចែកពូលពានរង្វាន់ League Cup។ Messi ជួយក្រុម Inter Miami ឆ្លងទៅកាន់វគ្គជម្រុះ បន្ទាប់ពីយកឈ្នះពីរប្រកួតនាថ្ងៃទី២៥ ខែកក្កដា។	ស្ថិតក្នុង League Cup ភាគខាងត្បូងពូលទី៣ Inter Miami ជាក្រុមឈរនៅកំពូលតារាងដោយរកបានជ័យជម្នះទាំង ២ប្រកួតក្នុងពូល ដោយបានយកឈ្នះលើក្រុម Cruz Azul ដែលជាជំនួបទី១ លទ្ធផល ១-០។ ការប្រកួតនាថ្ងៃទី២៥ ខែកក្កដា Inter Miami បន្តយកឈ្នះការប្រកួតបន្តទៀត ដោយលទ្ធផល ៤-០ លើក្រុម Atlanta United ហើយក្នុងចំណោម ៤គ្រាប់នោះ ក៏មានគ្រាប់បាល់ចំនួន ២គ្រាប់ ដែលរកបានដោយខ្សែប្រយុទ្ធប្រធានក្រុមថ្មីរបស់ក្រុម Lionel Messi។ មិនដូចការប្រកួតទី១ ដែល Messi បានផ្តូរចូលលេងនៅដើមវគ្គទីពីរ ប៉ុន្តែការប្រកួតជាមួយជ័យជម្នះដ៏ធំលើកនេះ ប្រធានក្រុមសញ្ជាតិអាហ្សង់ទីនបានចូលលេងតាំងពីវគ្គទីមួយតែម្តង។ ២គ្រាប់របស់ Messi ដោយគ្រាប់ដំបូងកើតឡើងនៅនាទី៨ ដោយគ្រាប់បាល់នោះជាការបង្កើតឱកាសពីសំណាក់អតីតមិត្តរួមក្រុមនៅ Barcelona កីឡាករខ្សែបម្រើ Sergio Busquets។ គ្រាប់បាល់ទី២ របស់ Messi ធ្វើបាននៅនាទី២២ ដោយគ្រាប់បាល់នោះជាការបញ្ជូនបាល់បានយ៉ាងល្អពីសំណាក់កីឡាករមិត្តរួមក្រុម Robert Taylor ដែលជាកីឡាកររកបានគ្រាប់បាល់ ២គ្រាប់ដូច Messi ក្នុងការប្រកួតនោះដែរ។ Robert Taylor ស៊ុតចូល ២គ្រាប់នៅនាទី ៤៤ និង ៥៣។ ពានរង្វាន់ League Cup ដែលក្រុម Inter Miami បានប្រកួតឈ្នះ ២លើកជាប់គ្នា ហើយឆ្លងទៅកាន់វគ្គជម្រុះ ពានរង្វាន់មួយនេះគឺជាការប្រកួតប្រជែងរវាងក្រុមទាំងអស់ដែលស្ថិតក្នុងលីគបាល់ទាត់ Major League Soccer ប្រជែងជាមួយនឹងលីគបាល់ទាត់ Liga MX របស់ប្រទេសម៉ិកស៊ិក។ ការប្រកួតពានរង្វាន់ League Cup មានរចនាសម្ព័ន្ធការប្រកួតដូចទៅនឹង World Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7524.txt	កីឡាករ Robert Taylor ខ្សែប្រយុទ្ធក្រុម Inter Miami សរសើរមិត្តរួមក្រុមថ្មី Lionel Messi នៅតែមានសមត្ថភាពខ្ពស់ និងជាកីឡាករល្អបំផុតលើលោក តាមរយៈការបង្ហាញទម្រង់លេងដ៏ល្អឥតខ្ចោះទោះឈានដល់វ័យ៣៦ឆ្នាំ។ Messi រួមចំណែងយ៉ាងសំខាន់ក្នុងការជួយ Miami ឈានទៅវគ្គបន្តពានរង្វាន់ League Cup។	Messi ចាប់ផ្តើមការប្រកួតដំបូងបង្អស់សម្រាប់ Inter Miami ដោយរូបគេរកបានគ្រាប់បាល់ ១គ្រាប់ ក្នុងជ័យជម្ណះលទ្ធផល ២-១ ទល់ក្រុម Cruz Azul មុនពេល រកបាន ២គ្រាប់បន្ថែមទៀត ក្នុងជ័យជម្នះលទ្ធផល ៤-០ លើក្រុម Atlanta United នៅថ្ងៃទី២៥ ខែកក្កដា។ នៅពេលឃើញ Messi បង្ហាញសមត្ថភាពដ៏អស្ចារ្យ Robert Taylor ដែលជាកីឡាករម្នាក់បានបញ្ជូនបាល់ ១គ្រាប់ដល់ Messi ហើយរូបគេផ្ទាល់ក៏រកបាន ២គ្រាប់ក្នុងការប្រកួតទល់ក្រុម Atlanta United បានបង្ហាកោតសរសើរប្រធានក្រុមអាហ្សង់ទីនរូបនេះ។ ចំពោះសមត្ថភាពដ៏ខ្លាំងពូកែរបស់មិត្តរួមក្រុមថ្មីមានឥទ្ធិពលខ្លាំងចំពោះទម្រង់លេងក្រុម Taylor បាននិយាយដូច្នេះថា ៖ «គេគឺជាកីឡាករល្អបំផុតលើពិភពលោក ដូច្នេះនេះជាអ្វីដែលគេបានធ្វើ។ អ្នករាល់គ្នាបានឃើញហើយនូវអ្វីដែលគេបានធ្វើ គេអាចគ្រប់គ្រងបាល់យ៉ាងល្អ គេអាចធ្វើអ្វីបានគ្រប់យ៉ាងជាមួយនឹងបាល់ គេអាចទាំងគ្រប់គ្រងវានៅកន្លែងចង្អៀត និងការសម្រេចចិត្តត្រឹមត្រូវ ១០០ភាគរយថែមទៀត។ […] ដូច្នេះខ្ញុំគិតថាគេនឹងអាចនាំមកនូវគុណភាពខ្លាំងសម្រាប់ក្រុម ក្នុងការប្រកួតប្រជែង។»។ បន្ទាប់ពីបង្ហាញខ្លួនលេងឱ្យក្រុមបានប្រមាណ ៧៨នាទីនៃការប្រកួត Messi បានប្តូរចេញ ក្រោយពេល Busquets អតីតមិត្តរួមក្រុមនៅ Barcelona បានផ្លាស់ចេញ ដែលជាការបង្ហាញខ្លួនលើកដំបូងសម្រាប់គេដូចគ្នាក្នុងក្របខណ្ឌ Major League Soccer។ បន្ទាប់ពីបានចូលរួមលេងជាមួយនឹង Messi ឡើងវិញ Busquets ក៏បានបង្ហាញភាពរីករាយដែលបានលេងជាមួយនឹងអតីតមិត្តរួមក្រុមកាលនៅ Barca ជាថ្មី។ «ច្រើនឆ្នាំដែលយើងបានលេងជាមួយគ្នា វាជារឿងងាយស្រួលក្នុងការលេងជាមួយគេ ខ្ញុំពិតជារីករាយដែលបានស្ថិតនៅជាមួយគេ។ វាគឺជាការបង្ហាញទម្រង់លេងមួយដ៏ល្អហើយ ខ្ញុំពិតជាចង់ប្រាប់ថា យើងនឹងធ្វើឱ្យអ្នកគាំទ្រយើងរីករាយ។»។ Busquets បាននិយាយបែបនេះក្រោយពេលការប្រកួតដែលបង្ហាញខ្លួនលើកដំបូង។ ឈ្នះក្រុម Atlanta United លទ្ធផល ៤-០ បានរុញច្រានក្រុម Inter Miami ឡើងទៅកាន់វគ្គជម្រុះ ៣២ក្រុមចុងក្រោយនៃពានរង្វាន់ League Cup ដែលជាការប្រកួតរវាងក្រុមស្ថិតក្នុង MLS ទល់ក្រុមស្ថិតក្នុងក្របខណ្ឌ Liga MX របស់ប្រទេសម៉ិកស៊ិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7525.txt	ម្ចាស់ខ្សែក្រវាត់ WLC Lethwei Champion របស់មីយ៉ាន់ម៉ា Too Too(ទូទូ) ត្រូវបានរាយការណ៍ថាបានបាត់បង់ជីវិតដោយការធ្វើទារុណកម្មពីសំណាក់ក្រុមយោធាមីយ៉ាន់ម៉ា ក្រោមបទចោទថាបានចូលដៃជាមួយគណបក្សសម្ព័ន្ធជាតិប្រជាធិបតេយ្យ(NLD)។ នេះបើតាមការចេញផ្សាយរបស់សមាគមប្រដាល់ WLC នៃប្រទេសមីយ៉ាន់ម៉ា ចុះថ្ងៃទី១៤ ខែកក្កដា ឆ្នាំ២០២៣។	ជារឿងអកុសលសម្រាប់ក្រុមគ្រួសារកីឡាករប្រដាល់ Lethwei របស់មីយ៉ាន់ម៉ា ដែលទទួលដំណឹងថា Too Too បានបាត់បង់ជីវិត ក្រោមស្នាដៃក្រុមយោធាមីយ៉ាម៉ា។ ម្ចាស់មេដាយមាសស៊ីហ្គេមឆ្នាំ២០១៣រូបនេះ ត្រូវបានក្រុមយោធាមីយ៉ាន់ម៉ាចាប់ខ្លួនកាលពីឆ្នាំ២០២១ នៅភូមិ Minbu ស្រុក Magway ក្រុង Naypyidaw ក្នុងដំណើរបាតុកម្មប្រឆាំងនឹងរដ្ឋប្រហារយោធា មីយ៉ាន់ម៉ា។ ទូទូ ត្រូវបានគេដឹងថាបាត់បង់ជីវិតក្នុងមន្ទីរឃុំឃាំងមួយដែលគ្រប់គ្រងដោយប៉ូលីស មីយ៉ាន់ម៉ា ដែលសាកសពពិនិត្យឃើញថាមានការធ្វើទារុណកម្មរហូតដល់ស្លាប់នៅថ្ងៃទី២៦ ខែមេសា ឆ្នាំ២០២៣។ សំនួរជាច្រើនបានចោទសួរថា ហេតុអ្វីបានទើបតែជូនដំណឹងទៅគ្រួសារ ខណៈ Too Too បានស្លាប់រយៈពេល៣ខែកន្លងទៅហើយ? នៅថ្ងៃទី១១ ខែកក្កដា ក្រុមគ្រួសាររបស់កីឡាករប្រដាល់ Lethwei ជួរមុខរបស់មីយ៉ាន់ម៉ា បានដាក់ញាត្តិប្រឆាំងទៅនឹងក្រុមប្រឹក្សាយោធា បន្ទាប់ពីទទួលដំណឹងពីការស្លាប់របស់ ទូទូ។ នេះបើតាមការបញ្ជាក់ពីលោក Jame Rees អ្នកថតរូបកីឡា Unseen និងលោក Jake Hanrahan នៅលើបណ្តាញសង្គមធ្វីតធឺ ថ្ងៃទី១៤ ខែកក្កដា។ សូមរំលឹកថា គណបក្សសម្ព័ន្ធជាតិដើម្បីប្រជាធិបតេយ្យ (NLD) ដែលជាប់ឆ្នោត ត្រូវបានផ្តួលរំលំដោយរបបយោធាមីយ៉ាន់ម៉ា ដែលដឹកនាំដោយលោក មីន អ៊ុងឡាំ(Min Aung Hlaing) កាលពីថ្ងៃទី១ ខែកុម្ភៈ ឆ្នាំ២០២១។ ការបង្ក្រាបការតវ៉ា របស់យោធាមីយ៉ាន់ម៉ា បានបណ្តាលឱ្យមនុស្សបាត់បង់ជីវីតរហូតដល់ ១៧០០នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7526.txt	អ្នកគាំទ្រក្រុមកីឡាបាល់ទាត់នារីហ្វីលីពីនរាប់រយនាក់បានអបអរ និងអ្នកខ្លះយំផង ក្រោយក្រុមយកឈ្នះម្ចាស់ផ្ទះនូវែលសេឡង់ក្នុងការប្រកួត FIFA Women's World Cup ដែលជាជ័យជម្នះលើកដំបូងក្នុងប្រវត្តិសាស្ត្រ។	កីឡាការិនី Sarina Bolden ជាអ្នកសម្រេចទីគ្រាប់ជ័យជម្នះដោយតែតបញ្ចូលទីនៅនាទី២៤ ជួយហ្វីលីពីឈ្នះនូវែលសេឡង់ ១-០ ដើម្បីទទួលបាន៣ពិន្ទុដំបូងក្នុងពូល A នាជំនួបលើកទី២ នៅថ្ងៃទី២៥ ខែកក្កដា។ ជ័យជម្នះជាលើកដំបូងក្នុងប្រត្តិសាស្ត្រ World Cup របស់ក្រុមនារីហ្វីលីពីន បានធ្វើឱ្យអ្នកគាំទ្ររំភើបចិត្ត ទាំងអ្នកទស្សនាការប្រកួតបន្តផ្ទាល់ និងនៅលើអេក្រង់ទូរទស្សន៍នៅក្នុងប្រទេសហ្វីលីពីន។ ក្នុងក្រុងម៉ានីល អ្នកគាំទ្របានអបអរដោយការស្រែកច្រៀង ហើយអ្នកខ្លះទៀតរំភើបចិត្តដល់ទប់ទឹកភ្នែកលែងជាប់។ អ្នកគាំទ្រហ្វីលីពីន Bethany Talbot រំជួលចិត្តយ៉ាងខ្លាំងពោលគឺតាំងពីកីឡាការិនី Bolden តែតបញ្ចូលទីម្លេះ។ អ្នកគាំត្រវ័យ២១ឆ្នាំរូបនេះអះអាងថានាងទប់ទឹកភ្នែកលែងជាប់ដោយសារក្រុមនារីហ្វីលីពីនឈ្នះក្នុងការប្រកួត World Cup លើកដំបូងក្នុងប្រវត្តិសាស្ត្រ។ ក្រៅពី Talbot អ្នកគាំទ្រជាស្ត្រី ច្រើនទៀតសុទ្ធតែបង្ហាញអារម្មណ៍រំជួលចិត្ត។ អ្នកគាំទ្រម្នាក់ទៀតឈ្មោះ Christopher Andrew Datu វ័យ ៤០ឆ្នាំ បានបង្ហាញចំណាប់អារម្មណ៍ដូច្នេះថា ៖ « ជាក្តីស្រមៃមួយហើយដែលបានលេងនៅ World Cup តែការឈ្នះប្រកួតដំបូងនេះ ពិតជាអស្ចារ្យបំផុត។ វាគឺជាសុបិនក្លាយជាការពិត វាដូចជាការប្រាប់ទៅកាន់ក្រុមថាអ្នកអាចធ្វើបាន អ្នកអាចលេងបាល់ទាត់បាន អ្នកគឺស្ថិតនៅចំណោមលំដាប់ពិភពលោក។»។ ឆ្លងកាត់ការប្រកួត២លើក ហ្វីលីពីនស្ថិតនៅចំណាត់ថ្នាក់ទី៣ ក្នុងតារាងពូល A ស្មើក្រុមលេខ២នូវែលសេឡង់ ដែលមាន៣ពិន្ទុដូចគ្នា។ ស៊្វីស ឈរកំពូលតារាងមាន៤ពិន្ទុ ស្របពេលន័រវែសនៅបាតតារាងមាន១ពិន្ទុ ពីការប្រកួត២លើកដូចគ្នា។ ក្រុមទាំង៤ក្នុងពូលនេះ នៅសល់ឱ្យកាសប្រជែងទៅវគ្គខ្វែងនៅជំនួបចុងក្រោយ។ ជំនួបកាត់សេចក្តីចុងក្រោយពូល A ហ្វីលីពីនប៉ះន័រវែស ស្របពេលម្ចាស់ផ្ទះនូវែលសេឡង់ ជួបស៊្វីស នៅថ្ងៃទី៣០ ខែកក្កដា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7527.txt	កីឡាការិនីសញ្ជាតិអ៊ុយក្រែន Olga Kharlan ត្រូវបានដកចេញពីការប្រកួតកីឡាគុនដាវជ្រើសរើសជើងឯកពិភពលោក World Fencing Championships នៅទីក្រុង Milan ប្រទេសអ៊ីតាលី បន្ទាប់ពីនាងមិនព្រមចាប់ដៃកីឡាការិនីរុស្ស៊ី Anna Smirnova។ ចំពោះទង្វើររបស់ Kharlan បានបង្កើតឱ្យមានការតវ៉ាពី Smirnova ដើម្បីស្នើសុំការពិនិត្យឡើងវិញរបស់គណៈកម្មាធិការអន្តរជាតិរៀបចំការប្រកួតកីឡាគុនដាវ។	«ខ្ញុំមិនចង់ចាប់ដៃ Anna Smirniva ជារឿងត្រឹមត្រូវព្រោះខ្ញុំធ្វើតាមបេះដូងរបស់ខ្ញុំ»។ កីឡាការិនីគុនដាវជម្រើសជាតិអ៊ុយក្រែន Olga Kharlan រៀបរាប់ដូច្នេះនៅក្នុងវីដេអូអ៊ីនស្តាក្រាម(IG)របស់នាង បន្ទាប់ពីមន្រ្តីគណៈកម្មការកីឡាគុនដាវពិភពលោកបានសម្រេចបណ្តេញនាងចេញពីការប្រកួតគុនដាវជ្រើសរើសជើងឯកពិភពលោក នាទីក្រុងMilan ប្រទេសអ៊ីតាលី កាលពីថ្ងៃទី២៨ ខែកក្កដា ឆ្នាំ២០២៣។ យោងតាមបទបញ្ញាតិរបស់សហព័ន្ធកីឡាគុនដាវអ៊ឺរ៉ុប Fencing International Europe (FIE)ក្នុងកថាខ័ណ្ឌ ៤.៦ នៃច្បាប់កីឡាគណៈកម្មការវិនិច្ឆ័យបានសម្រេចបញ្ឈប់ការប្រកួតរបស់កីឡាការិនីគុនដាវអ៊ុយក្រែនក្នុងការប្រកួតជុំទី១។ Kharlan បានយកឈ្នះ Smirnova ក្នុងលទ្ធផល ១៥-៧។ ទោះបីការសម្រេចពីគណៈកម្មការកីឡាអ៊ឺរ៉ុបមិនអនុញ្ញាតឱ្យ Olga Kharlan ប្រកួតបន្តក្តីតែនាងនៅតែប្រកាន់គោលជំហរមិនសូមទោសទៅកីឡាការិនីរុស្ស៊ី Anna Smirnova ឡើយក្រោមហេតុផលថាការជាន់ឈ្លីរបស់រុស្ស៊ីមកលើអ៊ុយក្រែនជារឿង ដែលគួរឱ្យភ័យខ្លាចដល់ខ្លួននាង គ្រួសាររបស់នាង និងប្រជាជនអ៊ុយក្រែនទាំងមូលផងដែរ។ មួយម៉ោងក្រោយបន្ទាប់ពីម្ចាស់មេដាយមាសអូឡាំពិកឆ្នាំ២០០៨ បកស្រាយលើ IG របស់នាងគណៈកម្មាធិការអូឡាំពិកអន្តរជាតិ (ICO)បានផ្ញើអ៊ីម៉ែលទៅកាន់គណៈកម្មការកីឡាជាតិអ៊ុយក្រែនដោយសម្រេចឱ្យកីឡាការិនីគុនដាវ Kharlan ជាប់ឈ្មោះទៅលេងនៅព្រឹត្តិការណ៍កីឡាអូឡាំពិកពិភពលោក នៅទីក្រុងប៉ារីស ប្រទេសបារាំង ឆ្នាំ២០២៤ ដោយពុំចាំបាច់ប្រកួតជម្រុះនៅទីក្រុង Milan ឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7528.txt	Dele Alli ខ្សែបម្រើក្រុម Everton សារភាពថាត្រូវបានគេរំលោភផ្លូវភេទនៅពេលរូបគេមានអាយុត្រឹម ៦ឆ្នាំ និងធ្លាប់ជាក្មេងជួយដូរគ្រឿងញៀន។ ក្នុងកិច្ចសម្ភាសមួយជាមួយ Gary Neville ខ្សែបម្រើ Alli បានបង្ហើបពីរឿងរ៉ាវដែលគេត្រូវបានរងគ្រោះកាលវ័យកុមារ មុនពេលរូបគេត្រូវបានគេយកទៅចិញ្ចឹមអាយុ ១២ឆ្នាំ រហូតក្លាយជាកីឡាករបាល់ទាត់អាជីព។	ខ្សែបម្រើសញ្ជាតិអង់គ្លេសនិយាយថា នៅអាយុ ៦ឆ្នាំ ខ្លួនត្រូវបានគេរំលោភផ្លូវភេទ ។ នៅអាយុ ៧ឆ្នាំ រូបគេបានចាប់ផ្តើមជក់បារី និងនៅអាយុ ៨ឆ្នាំគេបានក្លាយជាកុមារជួញដូរគ្រឿងញៀនថែមទៀត។ អតីតកីឡាករ Tottenham Hotspur វ័យ ២៧ឆ្នាំ កាលពីពេលថ្មីៗនេះ បានចំណាយពេល ៦សប្តាហ៍ក្នុងការស្តារឡើងវិញពីការញៀនថ្នាំងងុយគេង និងបញ្ហាសុខភាពផ្លូវចិត្ត។ Alli អតីតជាកីឡាករវ័យក្មេងដែលមានទេពកោសល្យល្អបំផុតមួយរូប ក៏ធ្លាប់បានជាផ្នែកមួយនៃក្រុមជម្រើសជាតិអង់គ្លេស ដោយបានជួយក្រុមឈានជើងឡើងដល់វគ្គពាក់កណ្តាលផ្តាច់ព្រ័ត្រ World Cup 2018។ រូបគេក៏បានជួយក្រុម Tottenham Hotspur ឡើងដល់វគ្គផ្តាច់ព្រ័ត្រ UEFA Chapions League ក្នុងឆ្នាំ ២០១៩។ ទោះយ៉ាងណា Dele Alli ចាប់ផ្តើមធ្លាក់ទម្រង់លេងយ៉ាងខ្លាំង ហើយគេបានចាកចេញពី Spurs ទៅចូលរួមក្រុម Everton ក្នុងខែកុម្ភៈ ឆ្នាំ ២០២២ មុនពេលត្រូវបានដាក់ឱ្យខ្ចីជើងទៅកាន់ទឹកដីប្រទេសតួកគីក្លិប Besiktas រដូវកាលមុន។ Alli បានបង្ហាញខ្លួន៣៧ប្រកួតឱ្យក្រុមជម្រើសជាតិអង់គ្លេសនៅក្នុងឆ្នាំ ២០១៩ រូបគេបានវិលមកក្លិប Everton ពេលចុងបញ្ចប់នៃរដូវកាល ព្រោះតែរបួស។ «នៅពេលដែលខ្ញុំវិលត្រលប់ពីតួកគីវិញ ខ្ញុំបានរកឃើញថា ខ្ញុំត្រូវការព្យាបាល ហើយខ្ញុំស្ថិតនៅក្នុងភាពមិនល្អនៃផ្លូវចិត្ត។ ខ្ញុំបានសម្រេចចិត្តធ្វើដំណើរទៅកាន់មជ្ឈមណ្ឌលស្តារនីតិសម្បទា និងគ្រឿងញៀន សម្រាប់សុខភាពផ្លូវចិត្ត ពួកគេបានដោះស្រាយ លើបញ្ហាការញៀនថ្នាំងងុយគេង និងបញ្ហាសុខភាពផ្លូវចិត្តរបស់ខ្ញុំ។ ខ្ញុំមានអារម្មណ៍ថា វាជាពេលវេលាសម្រាប់ខ្ញុំ។ […]»។ Alli បាននិយាយបែបនេះក្នុងកិច្ចសម្ភាសជាមួយ Gary Neville អតីតខ្សែការពារ Manchester United និងអង់គ្លេស។ បន្ទាប់ពី Dele Alli បានបង្ហើបរឿងរ៉ាវក្នុងកិច្ចសម្ភាស ក្លិប Everton បានចេញសេចក្តីថ្លែងការណ៍សាទរទៅកាន់ភាពក្លាហានរបស់កីឡាករវ័យ ២៧ឆ្នាំ។ ក្លិប Everton បាននិយាយដូច្នេះថា ៖ «គ្រប់គ្នាស្ថិតនៅក្លិប Everton ពិតជាគោរព និងភាពក្លាហានក្នុងការនិយាយអំពីបញ្ហាលំបាកដែលគេបានជួបប្រទះ ក៏ដូចជាការស្វែងរកជំនួយដែលគេត្រូវការ។ Dele នឹងមិនឆ្លើយអ្វីបន្ថែមទៀតឡើយចំពោះការស្តានីតិសម្បទាបន្ថែមទៀតឡើយ យើងបានសាកសួរអំពីឯកជនភាព និងការគោរពទៅលើកីឡាករ ព្រោះរូបគេកំពុងស្ថិតក្នុងបញ្ហារបួសផ្លូវចិត្ត ហើយត្រូវការព្យាបាល។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7529.txt	គណៈកម្មាធិកាកីឡាអូឡាំពិកអាស៊ី (OCA) បានយល់ព្រមឱ្យអត្តពលិករុស្ស៊ី និងបេឡារុសចូលរួមក្នុងការប្រកួតព្រឹត្តិការណ៍កីឡាអាស៊ី Asian Games លើកទី១៩ ដែលធ្វើឡើងនៅក្នុងទីក្រុងហាងចូវ ខេត្តហ្សឺជាំង ប្រទេសចិន។ ប៉ុន្តែការសម្រេចចិត្តចុងក្រោយ ត្រូវផ្អែកលើគណៈកម្មាធិការអូឡាំពិកអន្តរជាតិ (IOC)។	អត្តពលិករុស្ស៊ី និងបេឡារុស ត្រូវបានគណៈកម្មាធិការអូឡាំពិកអន្តរជាតិ IOC ដាក់បម្រាមហាមឃាត់មិនឱ្យចូលរួមប្រកួតប្រជែងព្រឹត្តិការណ៍កីឡាអន្តរជាតិនានា ចាប់តាំងពីប្រទេសរុស្ស៊ីបាន វាយប្រហារលើប្រទេសអ៊ុយក្រែន កាលពីដើមឆ្នាំ ២០២២។ សង្គ្រាមរវាងប្រទេសទាំងពីរនៅតែបន្តក្តៅកគុក តែស្ថាប័នកីឡាដ៏ធំរបស់ពិភពលោកបាននិយាយថា កីឡាករគ្មានកំហុសឡើយសម្រាប់ការប្រកួត។ នៅក្នុងមហាសន្និបាត OCA លើកទី៤២ នៅថ្ងៃទី១០ ខែកក្កដា ក្នុងក្រុងបាងកក ប្រទេសថៃ លោក Husain Al-Musallam អគ្គនាយកនៃស្ថាប័ន OCA បានប្រកាសអំពីការបើកទ្វារសម្រាប់អត្តពលិករុស្ស៊ី និងបេឡារុសចូលរួមប្រកួតកីឡាអាស៊ីហ្គេមដែលធ្វើនៅប្រទេសចិន។ បើតាមសម្តីរបស់នាយក OCA ដដែលនោះ អត្តពលិករុស្ស៊ី និងបេឡាតែចំនួន៥០០នាក់ប៉ុណ្ណោះដែលនឹងត្រូវអនុញ្ញាតចូលរួមប្រកួតប្រជែងក្រោមស្លាកទង់ជាតិអព្យាក្រឹត្យ។ លោក Al-Musallam បានអះអាំងបន្ថែមថា មន្រ្តីពាក់ព័ន្ធនឹងនយោបាយមកពីប្រទេសរុស្ស៊ី និងបេឡារុស មិនត្រូវបានអញ្ជើញឱ្យចូលរួមការប្រកួតនេះឡើយ ហើយក៏នឹងមិនមានសញ្ញាសម្គាល់អ្វីមួយឡើយដែលទាក់ទងនឹងសហព័ន្ធកីឡាអូឡាំពិកនៃប្រទេសទាំងពីរនោះផងដែរ។ អត្តពលិកដែលទៅប្រកួតប្រជែងត្រូវតែមានអព្យាក្រឹត្យភាព និងឯករាជ្យ នៅ Asian Games ដើម្បីដណ្តើមសំបុត្រទៅកាន់ព្រឹត្តិការណ៍អូឡាំពិកទីក្រុងប៉ារីស ២០២៤។ ហើយអត្តពលិកមកពីប្រទេសទាំងពីរ ក៏ត្រូវបានកំណត់មិនឱ្យលើសពីចំនួន ៥០០នាក់ ក្នុងការប្រកួតជម្រុះដើម្បីទៅកាន់ព្រឹត្តិការណ៍ Paris 2024 ផងដែរ។ ទោះយ៉ាងណា ប្រតិភូដែលមកពីចំនួន ៤៥ប្រទេស ឬគណៈកម្មាធិការអូឡាំពិក ដែលស្ថិតក្នុងមហាសន្និបាត OCA យល់ព្រមឱ្យពួកគេចូលរួមប្រកួត លុះត្រាតែគណៈកម្មាធិការអូឡាំពិកអត្តរជាតិ (IOC) ផ្តល់ភ្លើងខៀវសម្រាប់ពួកគេដែរ។ គួរបញ្ជាក់ថា Asian Games 2022 លើកទី១៩ ត្រូវបានផ្អាកការរៀបចំកាលពីខែកញ្ញា ឆ្នាំ ២០២២ ដោយសារតែប្រទេសចិនរងផលប៉ះពាល់ពីសំណាក់ជំងឺកូវីដ-១៩ ហើយបានលើកមកធ្វើចាប់ពីថ្ងៃទី២៣ ខែកញ្ញា ឆ្នាំ ២០២៣ វិញ។ ព្រឹត្តិការណ៍រំពឹងនឹងមានអត្តពលិកចូលរួមប្រមាណ ១២,០០០នាក់ ទូទាំងតំបន់អាស៊ី, មន្ត្រីការប្រកួតចំនួន ៤,៧០០នាក់, ក្រុមអ្នកសារព័ត៌មានចំនួន ១២,០០០នាក់ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_753.txt	អគ្គលេខាធិការសម្ព័ន្ធណាតូ Jens Stoltenberg នៅថ្ងៃទី២៨ ខែសីហា ព្រមានថា រុស្ស៊ី និងចិនកំពុងមានផែនការដ៏ធំនៅតំបន់អាក់ទិកដែលអាចបង្កើនភាពតានតឹងភូមិសាស្រ្តនយោបាយ។ ក្នុងកិច្ចសម្ភាសជាមួយកាសែតអាល្លឺម៉ង់ លោក Stoltenberg ប្រកាសបង្កើនវត្តមានយោធាណាតូនៅតំបន់ដ៏ត្រជាក់នេះ ស្របពេលអាម៉េរិកនឹងចាត់តាំងអគ្គរដ្ឋទូតទទួលបន្ទុកកិច្ចការតំបន់នេះជាលើកដំបូងដែរ។	តំបន់សមុទ្រទឹកកកអាក់ទិក បានទាញចំណាប់អារម្មណ៍មហាអំណាចពិភពលោកយ៉ាងខ្លាំងដោយសារតែទីតាំងភូមិសាស្រ្តដែលមិនទាន់មានអ្នកណាចាត់ចែងនៅឡើយ។ បន្ថែមពីលើផលប្រយោជន៍សេដ្ឋកិច្ច អាក់ទិក ក្លាយជាតំបន់ប្រកួតប្រជែងយុទ្ធសាស្រ្ត ខណៈប្រទេសមហាអំណាច ពិសេសរុស្ស៊ី កំពុងស្វះស្វែងពង្រឹងឥទ្ធិពលយោធារបស់ខ្លួននៅតំបន់ប៉ូលខាងជើងនៃផែនដី។ ពាក់ព័ន្ធបញ្ហានេះ ប្រមុខយោធាណាតូ លោក Jens Stoltenberg លើកឡើងនៅថ្ងៃទី២៨ ខែសីហាថា វត្តមានយោធានៅតំបន់អាក់ទិកត្រូវតែជាអាទិភាពរបស់ណាតូ។ «ណាតូត្រូវតែបង្កើនវត្តមាននៅតំបន់អាកទិក»។ លោក Stoltenberg បញ្ជាក់បែបនេះក្នុងបទសម្ភាសជាមួយកាសែតអាល្លឺម៉ង់ Welt am Sonntag ដោយសង្កត់ធ្ងន់ថា តំបន់ប៉ូលខាងជើង ផ្តល់សារសំខាន់ជាយុទ្ធសាស្រ្តដល់ណាតូ ហើយណាតូបានវិនិយោគលើយន្តហោះឈ្លបយកការណ៍ពីស្ថានភាពនៅតំបន់អាកទិករួចហើយ ប៉ុន្តែនឹងបន្តបង្កើនកិច្ចប្រឹងប្រែងទៀត។ បើតាមអគ្គលេខាធិការណាតូ ថ្មីៗនេះ រុស្ស៊ីក៏បានបង្កើនសកម្មភាពយោធានៅតំបន់ទឹកកកនេះដែរ ដោយបានបើកមូលដ្ឋានទ័ពកាលពីសម័យសហភាពសូវៀតឡើងវិញ ហើយបានផ្ទុក និងសាកល្បងអាវុធទំនើបថ្មីៗនៅទីនោះដូចជាមីស៊ីលល្បឿនលឿនជាងសំឡេងជាដើម។ លើសពីនេះ ចិនដែលអះអាងថា ខ្លួនជារដ្ឋនៅជិតតំបន់អាក់ទិកដែរនោះ ក៏កាន់តែចាប់អារម្មណ៍តំបន់ប៉ូលនេះដែរ។ លោក Stoltenberg និយាយថា ក្រុងប៉េកាំងគ្រោងបង្កើតផ្លូវសូត្រនៅតំបន់ប៉ូល ដែលសំដៅលើផ្លូវទឹកដឹកជញ្ជូនពាណិជ្ជកម្មដ៏សំខាន់ នៅពេលផ្ទាំងទឹកកកកាន់តែរលាយ។ ដោយមិនឈរឱបដៃស្ងៀម អាម៉េរិកនៅសប្តាហ៍មុនប្រកាសថា នឹងតែងតាំងអគ្គរដ្ឋទូតពិសេសមួយទទួលបន្ទុកកិច្ចការតំបន់អាកទិកជាលើកដំបូង។ បើតាមសេចក្តីប្រកាសរបស់ក្រសួងការបរទេសអាម៉េរិក ការចាត់តាំងនេះដែលត្រូវការការអនុម័តពីសភា មានបំណងលើកស្ទួយផលប្រយោជន៍ និងកិច្ចសហប្រតិបត្តិការរបស់អាម៉េរិកជាមួយសម្ព័ន្ធមិត្ត និងដៃគូនៅតំបន់អាក់ទិក។ នៅពេលផ្ទាំងទឹកកកនៅតំបន់អាកទិកកាន់តែស្រុតចុះទៅ វានឹងបង្កើតឱ្យមានផ្លូវទឹកដឹកជញ្ជូនថ្មីមួយដ៏សំខាន់ និងបង្កើនការប្រកួតប្រជែងររុករកធនធានធម្មជាតិក្រោមសមុទ្រអាកទិកដែលសម្បូរទៅដោយរ៉ែកម្រ ត្រី ប្រេង និងហ្គាសបម្រុងជាដើម។ ម្យ៉ាង វាក៏នឹងអាចបង្កើនភាពតានតឹងជុំវិញសិទ្ធិធ្វើដំណើរឆ្លងកាត់ និងខណ្ឌព្រំដែនរបស់ប្រទេសចំនួន ៨ ដែលមានទឹកដីនៅតំបន់អាក់ទិក (Arctic Circle)រួមមាន រុស្ស៊ី អាម៉េរិក កាណាដា ដាណឺម៉ាក ហ្វាំងឡង់ អ៊ីស្លង់ ន័រវេស និងស៊ុយអែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7530.txt	លោក Erik ten Hag អ្នកចាត់ការទូទៅ Manchester United បានដកតំណែងប្រធានក្រុមពីខ្សែការពារ Harry Maguire ។ ក្រោយដកស្លាកដែលខ្លួនពាក់ជាង៣ឆ្នាំ Maguire បានបង្ហាញអារម្មណ៍ខកចិត្ត តែជួនពរអ្នកទទួលតំណែងពីខ្លួនជោគជ័យក្នុងភារកិច្ចនេះ និងគាំទ្រពេញទំហឹង។	Maguire ត្រូវបានតែងតាំងជាប្រធានក្រុម Man Utd តាមរយៈអតីតគ្រូបង្វឹកលោក Ole Gunnar Solskjaer កាលពីចុងឆ្នាំ ២០១៩។ នៅឆ្នាំ២០២៣ Maguire ដែលបង្ហាញខ្លួនមិនបានល្អសោះនៅរដូវកាលមុន ត្រូវបានអ្នកចាត់ការថ្មីដកតំណែងប្រធានក្រុមនេះវិញ។ តាមរយៈការបង្ហោះសារលើទំព័រហ្វេសប៊ុកផ្លូវការរបស់ខ្លួននៅថ្ងៃទី១៦ ខែកក្កដា Maguire បានបង្ហាញការខកចិត្ត ក្រោយត្រូវបានដកតំណែងជាប្រធានក្រុមបិសាចក្រហម បន្ទាប់ពីបានជួបពិភាក្សាជាមួយអ្នកចាត់ការ លោក Ten Hag រួច។ «គាត់ [Ten Hag] បានរៀបរាប់ពីហេតុផលរបស់គាត់ចំពោះខ្ញុំ។ ខ្ញុំផ្ទាល់មានការខកចិត្តយ៉ាងខ្លាំង ប៉ុន្តែទោះយ៉ាងណា ខ្ញុំនឹងបន្តពាក់អាវនេះ»។ នេះជាការរៀបរាប់របស់ខ្សែការពារសញ្ជាតិអង់គ្លេស មុននិយាយអរគុណទៅកាន់អ្នកគាំទ្រ Man Utd ចំពោះខ្លួនក្នុងនាមជាប្រធានក្រុមកន្លងមក។ នៅក្នុងសំណេរដែលបង្ហាញពីការខកចិត្តរបស់ខ្លួន Maguire ដែលជាខ្សែការពារថ្លៃជាងគេ នៅ Premier League បានបង្ហាញការដឹងគុណចំពោះ លោក Ole Gunnar Solskjaer ដែលផ្លល់សេចក្តីទុកចិត្ត ឱ្យខ្លួនក្លាយជាប្រធានក្រុម។ ខ្សែការពារវ័យ៣០ឆ្នាំ ក៏បានប្រកាសពីការគាំទ្រពេញទំហឹង ចំពោះអ្នកត្រូវទទួលភារកិច្ចពីខ្លួន និងជូនពរឱ្យអ្នកជំនួសជោគជ័យក្នុងតំណែងនេះ។ Maguire ដែលបង្ហាញខ្លួន៨លើកប៉ុណ្ណោះ នៅលីគកំពូលអង់គ្លេសរដូវកាលមុនបន្ថែមថា៖ «ចាប់តាំងពីថ្ងៃដែលខ្ញុំបានកាន់តួនាទីនេះ ជាង៣ឆ្នាំមុន វាជាកិត្តិយសដ៏ធំធេងក្នុងការដឹកនាំ Manchester United និងជាគ្រាដ៏មានមោទកភាពបំផុត ក្នុងអាជីពរបស់ខ្ញុំរហូតមកដល់បច្ចុប្បន្ន»។ អតីតខ្សែការពារ Leicester City ត្រូវបានប្រព័ន្ធផ្សព្វផ្សាយអង់គ្លេសផ្សាយថា អាចត្រូវចាកចេញពីក្លិបយក្សអង់គ្លេសមួយនេះ នៅរដូវកាលថ្មីខាងមុខនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7531.txt	មិនស្មើគ្នា នៃការប្រកួតរវាងបុរស និងស្រ្តី។	នាសន្និសីទកាសែតក្នុងទីក្រុង Auckland មុនកម្មវិធីបើកការប្រកួតជាផ្លូវការ នៃព្រឹត្តិការណ៍ Women’s World Cup 2023 មកដល់ នៅថ្ងៃទី២០ ខែកក្កដា ប្រធាន FIFA ក៏បាននិយាយបែបលេងសើចមួយ អំពីរឿងរ៉ាវបញ្ហាដែលតែងកើតមានជារឿយៗ មុនពេលការប្រកួតបាល់ទាត់ពិភពលោកបុរស នៅប្រទេសកាតា។ «នេះជាពេលវេលាមួយដ៏ល្អ ដែលបានមកដល់ទីនេះ ហើយសម្រាប់អ្នកដែលបានរង់ចាំខ្ញុំ ដើម្បីចង់ដឹងអំពីអារម្មណ៍របស់ខ្ញុំថ្ងៃនេះ ខ្ញុំមានភាពហត់នឿយខ្លាំង ព្រោះទើបតែចុះពីយន្តហោះ តែខ្ញុំមានអារម្មណ៍សប្បាយចិត្ត។»។ លោក Infantino បាននិយាយបែបនេះប្រាប់ទៅអ្នកកាសែត។ នៅពេលត្រូវបានសួរនាំអំពីបញ្ហាដែលកំពុងកើតមាន នៅក្នុងពេលការប្រកួតព្រឹត្តិការណ៍បាល់ទាត់នារី ជិតមកដល់ ប្រធាន FIFA រូបនេះថា មិនចង់និយាយអំពីរឿងរ៉ាវអវិជ្ជមាន ក្នុងពេលប្រកួតឡើយ។ លោក Infantino បាននិយាយដូច្នេះថា ៖«ថ្ងៃនេះ គឺជិតដល់ពេលនៃកម្មវិធីបើកការប្រកួត ព្រឹត្តិការណ៍ Women’s World Cup ហើយសម្រាប់ខ្ញុំពេលនេះ ខ្ញុំចង់ផ្តោតតែលើភាពវិជ្ជមាន នៃការប្រកួតតែប៉ុណ្ណោះ។»។ កាលពីពេលថ្មីៗនេះ ក្រុមបាល់ទាត់នារីអូស្ត្រាលី បានរិះគន់ចំពោះភាពមិនស្មើគ្នា នៃតម្លៃប្រាក់រង្វាន់ រវាងបាល់ទាត់ស្រ្តី និងបុរស ហើយថែមទាំងបង្ហាញថា ក្រុមបាល់ទាត់នារីមួយចំនួន ដែលមកប្រកួត មិនទទួលបាននូវប្រាក់រង្វាន់ ដូចតាមតែការសន្យា ពីសំណាក់សហព័ន្ធរបស់ពួកគេ។ ការប្រកួត World Cup 2022 នៅប្រទេសកាតា មុនពេលប្រកួតមកដល់ អង្គការសិទិ្ធមនុស្សពិភពលោក ក៏ដូចជាអង្គការពលកម្មពិភពលោក និងស្ថាប័នអ្នកស្រលាញ់ភេទដូចគ្នា បានរិះគន់ចំពោះការរៀបចំការប្រកួត កីឡាបាល់ទាត់ពិភពលោកយ៉ាងខ្លាំង។ ការរិះគន់នោះ បានផ្តោតទៅលើការស្លាប់បាត់បង់ជីវិតរបស់កម្មករសាងសង់កីឡដ្ឋានជាង ៦ពាន់នាក់ និងទៅលើការរើសអើង ព្រមទាំងហាមឃាត់ចំពោះអ្នកស្រលាញ់ភេទដូចគ្នា អំឡុងការប្រកួតក្នុងប្រទេសកាតា ជាប្រទេសស្ថិតក្នុងតំបន់មជ្ឈិមបូព៌ា ដែលកាន់សាសនាម៉ូស្លីម។ កាលពីខែវិច្ឆិកា ឆ្នាំ២០២២ លោក Infantino បានលើកឡើងអំពីប្រទេសកាតា ឆ្លើយតបចំពោះការរិះគន់ដូច្នេះថា៖ «ថ្ងៃនេះ ខ្ញុំមានអារម្មណ៍ថា ជាប្រជាជនកាតា។ ពេលខ្លះ ដូចជាប្រជាជនអារ៉ាប់ ជាប្រជាជនអាហ្រ្វិក ជាខ្ទើយ ជាជនពិការ ឬជាកម្មករអន្តោប្រវេសន៍នៅកាតាជាដើម។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7532.txt	សមាគមកីឡាបាល់ទាត់សិង្ហបុរី (FAS) ថ្មីៗនេះបានដាក់ចេញយុទ្ធសាស្រ្តចំនួន១០ចំណុចដើម្បីពង្រឹង និងបង្កើនសមត្ថភាពក្រុមបាល់ទាត់សិង្ហបុរីអាយុក្រោម ២២ឆ្នាំឡើងវិញ ដើម្បីប្រកួតប្រជែងក្នុងព្រឹត្តិការណ៍កីឡាស៊ីហ្គេម។ FAS ធ្វើបែបនេះ ដោយសារក្រុម U22 ធ្វើមិនបានល្អ និងទទួលបានកំណត់ត្រាអាក្រក់បំផុតនៅស៊ីហ្គេមលើកទី៣២។	អនុសាស្ត្រដែលបានដាក់ចេញចំនួន ១០ចំណុច នឹងត្រូវពង្រឹងទៅលើក្រុមបាល់ទាត់ U23 និង U22 សិង្ហបុរី ដោយផ្តោតលើគោលដៅធំៗ ដូចជាទម្រង់លេងនៅក្នុងព្រឹត្តិការណ៍កីឡាស៊ីហ្គេម ព្រឹត្តិការណ៍ AFF U23 Championship ក៏ដូចជា AFC Asian Cup ជាដើម។ អំឡុងព្រឹត្តិការណ៍ស៊ីហ្គេមក្នុងប្រទេសកម្ពុជា សិង្ហបុរីរងបរាជ័យខ្លាំងនៅក្នុងជំនួបពូល B ដោយការប្រកួតនោះពួកគេឆ្លងកាត់ ៤ប្រកួតដោយស្មើ ១ និងចាញ់៣ប្រកួត។ បរាជ័យធំបំផុតមិនធ្លាប់មានសម្រាប់ពួកគេគឺចាញ់ក្រុមម៉ាឡេស៊ីក្នុងលទ្ធផល ៧-០ ដែលជាលទ្ធផលដ៏អាក្រក់បំផុតតាំងពីឆ្នាំ ២០០១ មក។ សម្រាប់អនុសាស្រ្តណែនាំទាំង ១០ចំណុច ដែលមានគោលការណ៍ពង្រឹងទៅលើទម្រេង់លេងនៃក្រុមសិង្ហបុរីទាំងនោះរួមមាន៖ ១. ជំហានថ្មីរបស់ក្រុម U22, U23 ផ្តោតទៅលើការហ្វឹកហាត់រួមក្រោមក្រុមជម្រើសជាតិ និងបង្វឹកដោយគ្រូក្រុមជម្រើសជាតិ។ ក្រុមកីឡាករ U22, U23 ក៏ទទួលបានឱកាសបង្ហាញខ្លួនក្នុងក្រុមជម្រើសជាតិចំពោះសមត្ថភាពពួកគេ។ ២. គម្រោង ២ឆ្នាំសម្រាប់ស៊ីហ្គេម សមាគម FAS ផ្តល់ឱកាសដល់ក្រុមគ្រូបង្វឹកសិក្សាអំពីគម្រោង និងការអភិវឌ្ឍន៍វែងឆ្ងាយសម្រាប់ក្រុមនៅព្រឹត្តិការណ៍ស៊ីហ្គេម។ ៣. ពេលវេលាប្រកួតបន្ថែម សមាគម FAS សម្លឹងមើលការកែតម្រូវឡើងវិញទៅលើច្បាប់នៃការប្រកួតក្របខណ្ឌលីគ ដើម្បីបន្ថែមពេលវេលាលេងសម្រាប់កីឡាករ ជាពិសេសសម្រាប់កីឡាករ U23 និង U22។ ៤. បញ្ជីឈ្មោះកីឡាករនៅក្នុងគម្រោង U23 និង U22 ដើម្បីអភិវឌ្ឍន៍នៅក្នុងគម្រោងរយៈពេល ២ឆ្នាំសម្រាប់ស៊ីហ្គេម ព្រមទាំងគម្រោងការអភិវឌ្ឍន៍ដោយផ្ទាល់លើកីឡាករម្នាក់ៗ ៥. ក្រុម U23, U22 នឹងផ្តោតតែលើការប្រកួតពានរង្វាន់ដូចជាស៊ីហ្គេម និង AFC U23 Asian Cup ដែលជាការប្រជែងមួយដណ្តើមសំបុត្រប្រកួតជម្រុះអូឡាំពិក ៦. ការផ្តល់ពេលវេលាហ្វឹកហាត់ត្រៀមខ្លួនសម្រាប់ U23, U22 អំឡុងពេលព្រឹត្តិការណ៍ ដែលត្រូវជួយបង្កើនការប្រកួតបន្ថែមអំឡុងពេលបេសកកម្ម ៧. ការរៀបចំផ្លូវចិត្តជាកាតព្វកិច្ចសំខាន់ និងសកម្មភាពកសាងក្រុមតាមរយៈការហ្វឹកហាត់ និងការហ្វឹកហាត់ចិត្តវិទ្យា ៨. របបអាហាររបស់កីឡាករ នឹងត្រូវមានគម្រោងច្បាស់លាស ហើយដែលរៀបចំដោយ FAS មានការគ្រប់គ្រងលើអាហារ ៩. ក្រុមអ្នកវិភាគដ៏ទូលំទូលាយពីថ្នាក់ជាតិសម្រាប់ក្រុមដោយផ្ទាល់ ១០. រាល់កីឡាកររបួសក្នុងអំឡុងព្រឹត្តិការណ៍ នឹងទទួលបានលិខិតបញ្ជាក់អំពីការខកខានពីសំណាក់ក្រុមគ្រូពេទ្យព្យាបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7533.txt	គណៈកម្មាធិការអូឡាំពិកអន្តរជាតិ (IOC) ថ្ងៃទី១៣ ខែកក្កដា បាននិយាយថា ខ្លួនប្រឈម មុខនឹងបញ្ហាមិនអាចផ្សះផ្សា ជម្លោះរវាងរុស្ស៊ី និងអ៊ុយក្រែន ទាក់ទងនឹងការចូលរួមរបស់ អត្តពលិករុស្ស៊ី និងបេឡារុស ចូលរួមក្នុងព្រឹត្តិការណ៍អូឡាំពិកទីក្រុងប៉ារីសឆ្នាំ ២០២៤។	IOC កាលពីខែមីនា បានចេញនូវអនុសាសន៍ដំបូង សម្រាប់សហព័ន្ធកីឡាអន្តរជាតិ ដើម្បី អនុញ្ញាតឱ្យអត្តពលិករុស្ស៊ី និងបេឡារុស វិលត្រលប់មកវិញ ចាប់តាំងពីពួកគេ ត្រូវបាន ហាមឃាត់ បន្ទាប់ពីការលុកលុយរបស់ទីក្រុងម៉ូស្គូ លើអ៊ុយក្រែនកាលពីឆ្នាំមុន។ បើតាមការប្រកាសកំណែទម្រង់ថ្មីនៃអនុសាសន៍របស់ IOC កាលពីថ្ងៃទី១៣ ខែកក្កដា ស្ថាប័នកីឡាដ៏ធំប្រចាំពិភពលោក ប្រឈមមុខនឹងការមិនអាចផ្សះផ្សាបញ្ហានេះបាន។ «យើងនៅតែប្រឈមមុខនឹងមុខតំណែងពីរ ដែលមិនអាចផ្សះផ្សាបាន។ ភាគីរុស្ស៊ី ចង់ឱ្យ IOC មិនអើពើនឹងសង្គ្រាម ហើយអ៊ុយក្រែនចង់ឱ្យ IOC ហាមអត្តពលិករុស្ស៊ី និងបេឡារុស ឬនរណាម្នាក់ដែលមានលិខិតឆ្លងដែនប្រទេសទាំងពីរ ចូលរួមប្រកួត។»។ នេះបើតាមការ ប្រកាសរបស់ IOC។ បើទោះជា IOC និយាយថា គណៈកម្មាធិការអូឡាំពិកនៃប្រទេសរុស្ស៊ី និងបេឡារុស នឹងមិនទទួលយកការអញ្ជើញផ្លូវការ ឱ្យចូលរួមក្នុងការប្រកួតកីឡាអូឡាំពិកប៉ារីស ២០២៤ ដូចប្រទេសដទៃទៀត។ ការសម្រេចចិត្តចូលរួមរបស់ពួកគេ នឹងត្រូវធ្វើឡើងនៅពេលក្រោយ។ IOC បាននិយាយដូច្នេះថា ៖ «IOC នឹងសម្រេចចិត្តនៅលើពេលវេលាដ៏ស័ក្កិសម នឹងការសម្រេចចិត្តពេញលេញរបស់ខ្លួន ដោយមិនត្រូវកំណត់ដោយលទ្ធផល នៃការប្រកួតជម្រុះអូឡាំពិកមុខៗឡើយ។»។ កាលពីពេលថ្មីៗនេះ អត្តពលិករុស្ស៊ី និងបេឡារុស បានទទួលភ្លើងខៀវឱ្យចូលរួមប្រកួតព្រឹត្តិការណ៍កីឡា Asian Games នៅក្នុងទីក្រុងហាងចូវ ដើម្បីប្រកួតប្រជែងស្វែងរកសំបុត្រទៅកាន់ការប្រកួត Paris 2024។ អត្តពលិកមកពីរុស្ស៊ី និងបេឡារុស ត្រូវបានកំណត់ចំនួនត្រឹម ៥០០ នាក់ប៉ុណ្ណោះ ហើយសំណើ ក៏ត្រូវតែទទួលបានការអនុញ្ញាតពី IOC៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7534.txt	ក្រោយជួយ Napoli លើកពាន Serie A លើកដំបូងក្នុងរយៈពេល៣៣ឆ្នាំ ខ្សែការពារកូរ៉េខាងត្បូង Kim Min-jae បានផ្លាស់ទៅរួមក្រុម Bayern Munich។	តាមរយៈការបង្ហោះរបស់ក្លិបយក្សអាល្លឺម៉ង់ Bayern Munich នៅថ្ងៃទី១៨ ខែកក្កដា Min-jae យល់ព្រមចុះកិច្ចសន្យារយៈពេល៥ឆ្នាំ។ យ៉ាងណាក៏ដោយ ជុំវិញការផ្ទេរខ្សែការពារអន្តរជាតិកូរ៉េខាងត្បូងរូបនេះ មិនមានការបញ្ចេញតម្លៃខ្លួននោះឡើយ។ Min-jae បានបង្ហាញភាពលេចធ្លោនៅតំបន់ការពារ ចាប់តាំងពីរូបគេចូលរួមជាមួយក្រុមអ៊ីតាលី Napoli ក្រោយចាកចេញពីក្លិបតួកគី Fenerbahce រដូវកាលមុន។ រដូវកាលដំបូងខ្សែការពារវ័យ២៦ឆ្នាំ បានជួយ Napoli ឈ្នះជើងឯកលីគកំពូលអ៊ីតាលីរដូវកាល ២០២២-២៣ តែម្តង។ Napoli ឈ្នះ Serie A លើកដំបូងក្រោយអាក់ខាន៣៣ឆ្នាំ ពោលគឺតាំងពីជំនាន់ Diego Maradona។ ចូលរួមមួយក្រុមយក្សអាល្លឺម៉ង់ Min-jae បាននិយាយក្នុងគេហទំព័រផ្លូវការក្លិប Bayern Munich ថា៖«នេះជាការចាំផ្តើមថ្មីសម្រាប់ខ្ញុំ។ គោលបំណងធំរបស់ខ្ញុំ គឺអាចលេងបានច្រើនប្រកួត និងឈ្នះពានឱ្យបានច្រើនតាមដែលអាចធ្វើបាន»។ Jan-Christian Dreesen នាយកប្រតិបត្តិក្លិប Bayern Munich លើកសរសើរពីទេពកោសល្យរបស់ Min-jae ថាជាខ្សែការពារដ៏រឹងមាំទាំងរាងកាយ ល្បឿន និងការតាំងចិត្តក្នុងពេលប្រកួត។ Min-jae ដែលធ្លាប់ប្រកបអាជីពនៅលីគកំពូលចិង និងលីគក្នុងស្រុកកូរ៉េខាងត្បូង បង្ហាញខ្លួនឱ្យ Napoli ៣៥លើក និងរកបាន២គ្រាប់នៅរដូវកាលមុន។ សម្រាប់ក្រុមជម្រើសជាតិ ខ្សែការពារកម្ពស់១.៩០ម៉ែត្ររូបនេះ បង្ហាញខ្លួនបាន៤៩លើកចាប់តាំងពីឆ្នាំ២០១៧មក ដោយរកបាន៣គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7535.txt	Cristiano Ronaldo នឹងមិនវិលត្រឡប់ ទៅចូលរួមជាមួយក្លិបកីឡាបាល់ទាត់តំបន់អឺរ៉ុបវិញនោះទេ។ ខ្សែប្រយុទ្ធសញ្ជាតិព័រទុយហ្កាល់ បាននិយាយបែបនេះ ក្នុងសន្និសីទកាសែតក្រោយការប្រកួតមិត្តភាព រវាងក្រុម Al Nassr និង Celta Vigo នាថ្ងៃទី១៨ ខែកក្កដា។	ការប្រកួតមិត្តភាពត្រៀមបើករដូវកាលថ្មី ក្រុម Al Nassr រងបរាជ័យលទ្ធផល ៥-០ ក្រោមថ្វីជើងរបស់ក្រុម Celta Vigo របស់អេស្ប៉ាញ។ ក្រោយបញ្ចប់ការប្រកួត អតីតខ្សែប្រយុទ្ធឆ្នើម Manchester United Real Madrid និង Juventus រូបនេះ អះអាងថា នឹងមិនវិលត្រលប់ទៅកាន់ការប្រកួតប្រជែង ក្នុងក្លិបបាល់ទាត់តំបន់អឺរ៉ុបវិញឡើយ។ «ខ្ញុំនឹងមិនវិលត្រលប់ទៅកាន់បាល់ទាត់តំបន់អឺរ៉ុបវិញឡើយ អ្នកអាចបំភ្លេចវាទៅ។ ទ្វារបានបិទរួចរាល់ហើយ ចំពោះការវិលត្រលប់របស់ខ្ញុំ។ ខ្ញុំអាយុ ៣៨ឆ្នាំហើយ ហើយបាល់ទាត់អឺរ៉ុបនាពេលបច្ចុប្បន្ន គឺបាត់បង់គុណភាពហើយ។»។ Ronaldo បាននិយាយក្នុងសន្និសីទកាសែតបែបនេះ។ ខ្សែប្រយុទ្ធវ័យ ៣៨ឆ្នាំ ក៏បានលើកឡើងអំពីការធ្លាក់គុណភាព នៃលីគបាល់ទាត់តំបន់អឺរ៉ុបថា មានតែក្របខណ្ឌ Premier league មួយគត់ ដែលជាលីគដ៏ខ្លាំង ហើយពួកគេនៅតែធ្វើបានល្អ ដែលជាហេតុ Premier league នៅតែជាលីគស្ថិតនៅកម្រិតកំពូល។ Ronaldo បានរៀបរាប់អំពីដំណើរប្រកួតប្រជែងក្នុងតំបន់អឺរ៉ុប រយៈពេលចុងក្រោយដូច្នេះថា ៖ «នៅពេលដែលខ្ញុំបានចូលរួមជាមួយនឹងក្រុម Juventus នោះ លីគ Serie A បានស្លាប់បាត់ហើយ បន្ទាប់ពីខ្ញុំបានចុះកិច្ចសន្យា រួចវាបានរស់ឡើងវិញ។ ទីណាដែល Cristiano បានទៅដល់ទីនោះ នឹងមានការចាប់អារម្មណ៍ខ្លាំង។»។ ទៅចូលរួមជាមួយក្រុម Al-Nassr ជាមួយកិច្ចសន្យារយៈពេល ២ឆ្នាំកន្លះ បន្ទាប់ពីរូបគេបានចាកចេញពីក្រុមបិសាចក្រហម Manchester United ក្រោយផ្តាច់កិច្ចសន្យា នៅក្នុងខែវិច្ឆិកា ឆ្នាំ២០២២។ Ronaldo បង្ហាញវត្តមាននៅ Al-Nassr ដោយរូបគេរកបាន ១៤គ្រាប់ ពីការបង្ហាញខ្លួន១៩ប្រកួត។ រូបគេសង្ឃឹមថា ខ្លួនអាចជួយក្រុមនៅក្នុងទឹកដីប្រទេសអារ៉ាប៊ីសាអូឌីត ឈ្នះពានបាន។ Ronaldo ដំបូងឡើយ ក៏បានសម្លឹងរកមើលការផ្លាស់ទៅកាន់ទឹកដីប្រទេសអាម៉េរិក នៃលីគ Major League Soccer (MLS) ដែលជាទីកន្លែងអតីតគូប្រជែងរបស់គេ ទើបតែបានផ្លាស់ទៅក្លិប Inter Miami គឺ Lionel Messi បានទៅចូលរួម។ Ronaldo លើកសរសើរ អំពីលីគក្នុងប្រទេសអារ៉ាប៊ីសាអូឌីត ថាល្អជាង MLS។ អំពីក្របខណ្ឌ Saudi Pro League ខ្សែប្រយុទ្ធសញ្ជាតិព័រទុយហ្កាល់និយាយថា ៖«លីគក្របខណ្ឌអារ៉ាប៊ីសាអូឌីត គឺល្អជាង MLS។ ពួកគេបានរិះគន់ខ្ញុំ សម្រាប់ការមកកាន់ទឹកដីប្រទេសអារ៉ាប់ ប៉ុន្តែអ្វីដែលកើតឡើងនាពេលនេះ ខ្ញុំបានបើកទ្វារសម្រាប់អារ៉ាប៊ីសាអូឌីត និងពេលនេះកីឡាករចាប់ផ្តើមមកទីនេះហើយ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7536.txt	ស្តេចប្រដាល់ហ្វីលីពីន Many Pacquiao និងស្តេចប្រដាល់ថៃ ប៊ួខាវ បេនឆាមេក គ្រោងជួបគ្នាលើសង្វៀនប្រដាល់សកលនៅទឹកដីថៃ ក្នុងខែមករា ឆ្នាំ២០២៤។	តាមការចុះផ្សាយរបស់សារព័ត៌មានថៃ Thainews នៅថ្ងៃទី១៤ ខែកក្កដា ឆ្នាំ២០២៣ នេះថាលោក Winit Lertratanachai នាយកប្រតិបត្តិក្រុមហ៊ុន Fresh Air Festival បានបញ្ជាក់ថានឹងមានការរៀបព្រឹត្តិការប្រកួតកីឡាប្រដាល់ប្រចាំឆ្នាំលំដាប់ពិភពលោកមួយនៅដើមឆ្នាំ២០២៤ នាទីក្រុងបាងកក ប្រទេសថៃ។ ការប្រកួតនេះដែរគឺពិតជាមិនធ្លាប់មានទាល់តែសោះដោយស្តេចប្រដាល់ម៉ឺយថៃ ប៊ួខាវ (Baukaw Benchamek) នឹងឡើងប្រកួតតទល់ជាមួយស្តេចប្រដាល់មកពីប្រទេសហ្វីលីពីន Many Pacquiao លក្ខណៈសកល។ នេះជាលើកដំបូងដែលកីឡាករជួរមុខប្រចាំប្រទេសថៃ ប៊ួខាវ ពាក់ទ្រនាប់ជើងឡើងសង្វៀនប្រកួតលក្ខណៈសកល ដោយមិនមានការប្រគុនវុធ កែង ជង្គង់ ឬទាត់ក្រោមបានឡើយ។ ខណៈការប្រកួតនៅយូរថ្ងៃ កីឡាករប៊ួខាវ បេនឆាមេក បាននឹងកំពុងបុកហ្វឹកហាត់លត់ដំខ្លួនជាខ្លាំង។ សារព័ត៌មានកីឡារបស់ថៃពីរ Thairath និងSanook Sport បានចុះផ្សាយនៅក្នុងថ្ងៃជាមួយគ្នាដែលបញ្ជាក់ថាការប្រកួតនឹងកើតឡើងជាលើកដំបូងនៅក្នុងប្រទេសថៃក្នុងខែមករា ឆ្នាំ២០២៤។ សន្និសីទសារព័ត៌មាននៃការប្រកួតនឹងធ្វើឡើងនៅថ្ងៃទី២១ ខែកក្កដា ឆ្នាំ២០២៣ នាទីក្រុងបាងកក ប្រទេសថៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7537.txt	ក្រុមបាល់ទាត់នារីអាម៉េរិក ទៅដល់ប្រទេសនូវែលសេឡង់ នាថ្ងៃទី១១ ខែកក្កដា ដើម្បីត្រៀមខ្លួនក្នុងការការពារតំណែងជើងឯក Women’s World Cup 2023 របស់ខ្លួន។ ក្រុមអាម៉េរិកក៏ត្រូវបានរំពឹងថាជាក្រុមដែលទទួលបានការចាប់អារម្មណ៍ខ្លាំងពីសំណាក់ប្រជាជននូវែលសេឡង់ផងដែរ។	នេះជាលើកទី២ ហើយដែលក្រុមនារីអាម៉េរិក បានធ្វើដំណើរទៅដល់ប្រទេសនូវែលសេឡង់ត្រឹមតែរយៈពេល ៦ ខែចុងក្រោយមកនេះ។ ក្រុមនារីអាម៉េរិកកាលពីខែមករា ដើមឆ្នាំ ២០២៣ ពួកគេបានបោះជំរុំក្នុងប្រទេសស្ថិតក្នុងទ្វីបអូសេអានី ហើយដោយកាលនោះក៏បានប្រកួតមិត្តភាពយកឈ្នះលើក្រុមម្ចាស់ផ្ទះ ២លើកផងដែរនៅក្នុងទីក្រុង Wellington និង Auckland។ ទៅដល់ទឹកដីប្រទេសនូវែលសេឡង់គ្រូបង្វឹកក្រុមអាម៉េរិកលោក Vlatko Andonovski បាននិយាយថាក្រុមរបស់លោកបានត្រៀមខ្លួនពីមុនមករួចរាល់ ហើយនឹងចង់ឃើញក្រុមខ្លួនក្លាយជាក្រុមទទួលការចាប់អារម្មណ៍ទី ២នៅក្នុងប្រទេសនូវែលសេឡង់។ «សម្រាប់យើង ការត្រៀមខ្លួនសម្រាប់ World Cup យើងត្រៀមរួចតាំងពីមុនមកម្ល៉េះ យើងបានមកទីនេះកាលពីខែមករា ហើយបានធ្វើការងាររបស់យើងជាមួយនឹងមជ្ឈដ្ឋាននៅទីនេះ។ យើងទទួលបានអារម្មណ៍ថាជាផ្ទះរបស់យើងនៅទីនេះ ដូចអ្វីដែលខ្ញុំបាននិយាយកាលពីខែមករា យើងចង់ក្លាយជាក្រុមទីពីរដែលទទួលបានការចាប់អារម្មណ៍ខ្លាំងនៅក្នុងប្រទេសនូវែលសេឡង់។»។ លោក Andonovski បាននិយាយបែបនេះ។ ក្រុមនារីអាម៉េរិកនឹងបោះជំរុំហ្វឹកហាត់ត្រៀមការប្រកួត World Cup នៅក្នុងទីក្រុង Auckland អំឡុងព្រឹត្តិការណ៍ទាំងមូល ដែលជាទីកន្លែងក្រៅប្រទេសអូស្ត្រាលីដែលជាសហម្ចាស់ផ្ទះមួយរូប។ អាម៉េរិកនឹងចាប់ផ្តើមពូល E ដោយត្រូវប្រកួតក្នុងប្រទេសនូវែលសេឡង់ផ្ទាល់តែម្តង ហើយការប្រកួតដំបូងត្រូវជួបក្រុមវៀតណាម មុនទៅប៉ះក្រុមហូឡង់ និងព័រទុយហ្កាល់។ ការប្រកួត Women’s World Cup 2023 នឹងចាប់ផ្តើមការប្រកួតនៅថ្ងៃទី២០ ខែកក្កដា រហូតដល់ថ្ងៃទី២០ ខែសីហា ឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7538.txt	កីឡាការិនី Alex Morgan ខ្សែប្រយុទ្ធក្រុមបាល់ទាត់នារីអាម៉េរិក រំពឹងថាការប្រកួតព្រឹត្តិការណ៍ Women’s World Cup 2023 នឹងក្លាយជាការប្រកួតដ៏អស្ចារ្យបំផុតមួយ ហើយការពង្រីកចំនួនក្រុមពី២៤ ទៅដល់៣២ក្រុម នឹងជួយបង្កើនចំនួនអ្នកទស្សនាបន្ថែមទៀត។	ក្រុមនារីអាម៉េរិកនឹងចាប់ផ្តើមការប្រកួតការពារតំណែងជើងឯកសារជាថ្មីម្តងទៀត បន្ទាប់ពីគ្រងតំណែងពានរង្វាន់បាល់ទាត់ពិភពលោក ៣លើកជាប់គ្នា។ ការបង្ហាញខ្លួនលើកទី៨ របស់ខ្លួន អាម៉េរិកនឹងជួបតទល់ក្រុមនារីវៀតណាមជើងឯកតំបន់អាស៊ីអាគ្នេយ៍ នៅក្នុងកីឡដ្ឋាន Eden Park ថ្ងៃទី២២ ខែកក្កដា មុនពេលទៅប៉ះក្រុមហូឡង់ និងព័រទុយហ្កាល់។ អាម៉េរិកបានទៅដល់ទឹកដីប្រទេសនូវែលសេឡង់ដើម្បីបោះជំរំហ្វឹកហាត់ នៅថ្ងៃទី១០ ខែកក្កដា។ ធ្វើដំណើរទៅដល់នូវែលសេឡង់ ខ្សែប្រយុទ្ធជើងចាស់ក្រុមនារីអាម៉េរិក Morgan និយាយថាខ្លួនរីករាយ និងការរំពឹងទុកច្រើនសម្រាប់ការប្រកួត ខណៈសរសើរថាការប្រកួត World Cup នឹងក្លាយជាការប្រកួតដ៏ល្អបំផុតមួយ។ «ការប្រកួតនេះនឹងក្លាយជាការប្រកួតដ៏ល្អបំផុតមួយ ដែលខ្ញុំបានរំពឹងទុក។ យើងមានចំនួន ៣២ក្រុមក្នុង World Cup មិនដូចកាលពីមុនឡើយ ដូច្នេះវានឹងក្លាយជាការប្រកួតប្រជែងដ៏ខ្លាំងមួយ វានឹងក្លាយជាការប្រកួតដ៏ល្អបំផុត ហើយវាក៏នឹងទទួលបានការទស្សនា World Cup ច្រើនបន្ថែមទៀត។»។ Alex Morgan បាននិយាយក្រោយពេលធ្វើដំណើរទៅដល់ប្រទេសនូវែលសេឡង់។ អាម៉េរិក ធ្លាប់បានបោះជរំហ្វឹកហាត់នៅក្នុងប្រទេសនូវែលសេឡង់កាលពីខែមករា ដើមឆ្នាំ ២០២៣ ដោយកាលនោះពួកគេបានបំបាក់ក្រុមម្ចាស់ផ្ទះក្នុងការប្រកួតមិត្តភាព ២លើកក្នុងទីក្រុង Wellington និង Auckland។ អាម៉េរិករំពឹងក្លាយជាក្រុមដែលទទួលការចាប់អារម្មណ៍ទីពីរពីសំណាក់អ្នកគាំទ្រនូវែលសេឡង់។ កីឡាការិនីវ័យ ៣៤ឆ្នាំ នឹងបង្ហាញខ្លួនលើកទី៤ នៅក្នុងព្រឹត្តិការណ៍ World Cup ដោយរួមមានក្រុមកីឡាការិនីជើងចាស់រួមក្រុមដូចជា Megan Rapinoe ខ្សែប្រយុទ្ធ ឈ្នះពាន Golden Boot និង Golden Ball ឆ្នាំ ២០១៩ ក៏បង្ហាញខ្លួនលើកទី៤ ដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7539.txt	លោក Edwin van der Sar អតីតអ្នកចាំទីឆ្នើមក្រុម Manchester United នៅតែស្ថិតក្នុងការមើលថែយ៉ាងយកចិត្តទុកដាក់ បើទោះស្ថិតក្នុងស្ថានភាពប្រសើរឡើងវិញ ក្រោយមានឈាមហូរក្នុងខួរក្បាលកាលពីសប្តាហ៍មុន។ នេះបើតាមការបញ្ជាក់របស់ភរិយា Van der Sar អ្នកស្រី Annemarie នៅថ្ងៃទី១១ ខែកក្កដា។	Van der Sar ដែលសព្វថ្ងៃជានាយកប្រតិបត្តិក្លិប Ajax Amsterdam ត្រូវបានបញ្ជូនទៅមន្ទីរពេទ្យភ្លាមៗកាលពីថ្ងៃទី៨ ខែកក្កដា អំឡុងពេលរូបគេសម្រាកលំហែកាយនៅប្រទេសក្រូអាស៊ី។ អំឡុងពេលលំហែនោះនោះ អតីតអ្នកចាំទីឆ្នើមក្រុមបិសាចក្រហមត្រូវបានគ្រូពេទ្យអះអាងថាមានហូរឈាមក្នុងខួរក្បាល។ «Van der Sar នៅតែស្ថិតនៅក្នុងបន្ទប់សម្រាកព្យាបាល់ ប៉ុន្តែមានអាការៈល្អប្រើសើរហើយ»។ នេះបើតាមសម្តីរបស់អ្នកស្រី Annemarie ដែលជាភរិយារបស់ Van der Sar។ Van der Sar អតីតអ្នកចាំទី និងប្រធានក្រុមជម្រើសជាតិហូឡង់ វ័យ៥២ឆ្នាំបានចំណាយពេល ៦ ឆ្នាំនៅ Old Trafford មុនពេលចាកចេញក្នុងឆ្នាំ ២០១១។ Van der Sar ធ្លាប់ឈ្នះ Champions League ជាមួយ Ajax និង Premier League ជាមួយ Man Utd។ សម្រាប់ក្រុមជម្រើសជាតិហូឡង់ CEO របស់ក្លិប Ajax រូបនេះ ធ្លាប់បង្ហាញខ្លួន១៣០លើក មុនប្រកាសចូលនិវត្តន៍ពីអាជីពកីឡាករបាល់ទាត់នៅឆ្នាំ២០១៦៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_754.txt	រដ្ឋមន្ត្រីការពារជាតិអូស្ត្រាលីលោក Richard Marles នៅថ្ងៃទី៣១ ខែសីហា អះអាងថា ប៉ាពួអាស៊ីនូវែលហ្គីណេបានស្នើឱ្យមានសន្ធិសញ្ញាសន្តិសុខទ្វេភាគីជាមួយអូស្ត្រាលី ចំពេលមានភាពតានតឹងកើនឡើងនៅប្រជុំកោះប៉ាស៊ីហ្វិកបន្ទាប់ពីប្រទេសចិនបានចុះកិច្ចព្រមព្រៀងសន្តិសុខជាមួយកោះសូឡូម៉ុន។ លោក Marles ក៏បានបង្ហាញបំណងរបស់អូស្ត្រាលីដែលចង់ពង្រឹងទំនាក់ទំនងផ្នែកយោធាជិតស្និទ្ធបន្ថែមទៀតជាមួយប្រទេសមួយនេះផងដែរ។	ភាពតានតឹងភូមិសាស្ត្រនយោបាយនៅតំបន់ឥណ្ឌូ-ប៉ាស៊ីហ្វិកបានកើនឡើងខ្លាំងក្នុងរយៈពេលចុងក្រោយនេះ បន្ទាប់ពីកោះសូឡូម៉ុនបានចុះហត្ថលេខាលើកិច្ចព្រមព្រៀងសន្តិសុខជាមួយចិន។ អូស្ត្រាលី នូវែលសេឡង់ និងបណ្តាប្រទេសកោះប៉ាស៊ីហ្វិកផ្សេងទៀតបាននិយាយថា តម្រូវការសន្តិសុខគួរតែត្រូវបានបំពេញដោយចាំបាច់នៅក្នុងតំបន់ដើម្បីទប់ទល់នឹងការគំរាមកំហែង។ ជាមួយនឹងស្ថានភាពបែបនេះ រដ្ឋាភិបាលប៉ាពួអាស៊ីនូវែលហ្គីណេបានខិតទៅរកអូស្ត្រាលីបន្ថែមទៀតដើម្បីបង្កើតជាសន្ធិសញ្ញាការពារសន្តិសុខផ្លូវការមួយ។ «នេះគឺជាគំនិតដែលត្រូវបានលើកឡើងដោយប៉ាពូអាស៊ីនូវែលហ្គីណេ។ យើងបានបង្ហាញច្បាស់ថា ពួកយើងចង់នៅជិតតាមពួកគេដែលយើងអាចធ្វើបាន»។ រដ្ឋមន្ត្រីការពារជាតិអូស្ត្រាលី Richard Marles ប្រាប់វិទ្យុ ABC បែបនេះអំឡុងបទសម្ភាសមួយនៅថ្ងៃទី៣១ ខែសីហា រួចបន្តថា អូស្ត្រាលី ក៏ ចង់កសាង និងពង្រឹងបន្ថែមលើទំនាក់ទំនងផ្នែកយោធាដ៏ជិតស្និទ្ធជាមួយប៉ាពួអាស៊ីនូវែលហ្គីណេ ដែល ជាដៃគូយោធាដ៏សំខាន់មួយ។ នៅថ្ងៃដដែល រដ្ឋមន្ត្រីការបរទេសប៉ាពួអាស៊ីនូវែលហ្គីណេលោក Justin Tkatchenko បានប្រាប់ទូរទស្សន៍អូស្ត្រាលី ABC ថា លោកបានពិភាក្សាអំពីសន្ធិសញ្ញាសន្តិសុខជាមួយសមភាគីអូស្ត្រាលីលោកស្រី Penny Wong អំឡុងដំណើរទស្សនកិច្ចរបស់លោកស្រីទៅកាន់ទីក្រុងព័រម៉ូរេសប៊ីនៅថ្ងៃទី៣០ ខែសីហា។ លោកស្រី Wong លើកឡើងថា កិច្ចសន្ទនានេះស្ថិតនៅដំណាក់កាលដំបូងនៅឡើយ។ គួរបញ្ជាក់ថា ប៉ាពួអាស៊ីនូវែលហ្គីណេ ស្ថិតនៅឆ្ងាយពីគ្នាត្រឹមតែប៉ុន្មានគីឡូម៉ែត្រតែប៉ុណ្ណោះ។ អូស្ត្រាលី និង អាម៉េរិក កំពុងផ្តល់មូលនិធិដល់ការធ្វើឱ្យប្រសើរឡើងចំពោះមូលដ្ឋានទ័ពជើងទឹកប្រទេសមួយនេះនៅលើកោះ Manus បន្ទាប់ពីសំណើរបស់ចិនក្នុងការអភិវឌ្ឍមូលដ្ឋានទ័ពជើងទឹកឡើងវិញក្នុងឆ្នាំ ២០១៨ បានបរាជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7540.txt	ខ្សែប្រយុទ្ធ Marcus Rashford បានបន្តកិច្ចសន្យារបស់គេជាមួយនឹងក្រុម Manchester United រហូតដល់ឆ្នាំ ២០២៨។ នេះបើតាមការប្រកាសរបស់ក្លិបស្ថិតក្នុងក្របខណ្ឌ Premier League នាថ្ងៃទី១៨ ខែកក្កដា។	Rashford មានកិច្ចសន្យាចាស់ដែលនឹងផុតកំណត់នៅ Old Trafford នៅឆ្នាំ ២០២៤ មុនយល់ព្រមបន្តកិច្ចសន្យាបន្ថែមដល់ឆ្នាំ២០២៨។ កីឡាករក្រុមជម្រើសជាតិអង់គ្លេសរូបនេះ បានបង្ហាញខ្លួនលេងចំនួន ៣៦០ប្រកួតសម្រាប់ក្រុមបិសាចក្រហម ចាប់តាំងពីបង្ហាញវត្តមានដំបូងនៅក្នុងឆ្នាំ ២០១៦។ កីឡាករវ័យ ២៥ឆ្នាំ រកបានគ្រាប់បាល់ចំនួន ១២៣គ្រាប់ ពីគ្រប់ការប្រកួតរបស់ក្រុម ហើយក្នុងរដូវកាល ២០២២-២៣ រូបគេរកបានគ្រាប់បាល់ ៣០គ្រាប់ នឹងបានជួយក្រុម Man United ឈរចំណាត់លេខ ៣ និងដណ្តើមបានកៅអីពានរង្វាន់ Champions League។ «ខ្ញុំបានចូលរួមជាមួយ Manchester United តាំងតែអាយុ ៧ឆ្នាំ ជាមួយនឹងក្តីស្រមៃ ដូច្នេះវាជាអារម្មណ៍តែមួយ ការស្រលាញ់ មោទកភាព និងការតាំងចិត្តដើម្បីជោគជ័យដដែលនោះនៅតែជំរុញខ្ញុំរាល់ពេលដែលខ្ញុំមានកិត្តិយសពាក់អាវក្រុមមួយនេះ។ ខ្ញុំមានបទពិសោធន៍ដ៏អស្ចារ្យនៅទីនេះ ដែលជាក្លិបដ៏អស្ចារ្យ តែខ្ញុំនៅតែមានការងារច្រើនត្រូវធ្វើបន្ថែមទៀត ក៏ដូចជាការប្រជែងពានរង្វាន់។»។ Rashford បាននិយាយប្រាប់ទៅកាន់គេហទំព័រក្លិបបែបនេះ។ រដូវកាល ២០២២-២៣ Rashford បានជាប់ឈ្មោះជាកីឡាករល្អប្រចាំឆ្នាំប្រចាំក្លិប Manchester United (Club’s Player of the Year) និងឈ្នះពានរង្វាន់កីឡាករល្អលើកីឡាករប្រចាំឆ្នាំ (Player’s Player of the Year Awards) របស់ក្លិបថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.